<header data-type="book">
<h1>黃帝內經·靈樞</h1>
<dl class="元資料">
<div><dt>版式</dt><dd>今版</dd></div>
<div><dt>直書</dt><dd>橫書</dd></div>
</dl>
</header>
<pre data-sec="p">
篇名：九針十二原
本文：黃帝問於岐伯曰：余子萬民，養百姓而收其租稅；余哀其不給而屬有疾病。
　　　余欲勿使被毒藥，無用砭石，欲以微鍼通其經脈，調其血氣，榮其逆順出入
　　　之會。令可傳於後世，必明為之法，令終而不滅，久而不絕，易用難忘，為
　　　之經紀，異其章，別其表裡，為之終始。令各有形，先立鍼經。願聞其情。
</pre>
<pre data-sec="p">
篇名：九針十二原
本文：歧伯答曰：臣請推而次之，令有綱紀，始於一，終於九焉。請言其道！小鍼
　　　之要，易陳而難入。粗守形，上守神。神乎神，客在門。未睹其疾，惡知其
　　　原？刺之微，在速遲。粗守關，上守機，機之動，不離其空。空中之機，清
　　　靜而微。其來不可逢，其往不可追。知機之道者，不可掛以髮。不知機道，
　　　扣之不發。知其往來，要與之期。粗之闇乎，妙哉，工獨有之。往者為逆，
　　　來者為順，明知逆順，正行無間。迎而奪之，惡得無虛？追而濟之，惡得無
　　　實？迎之隨之，以意和之，鍼道畢矣。
</pre>
<pre data-sec="p">
篇名：九針十二原
本文：凡用鍼者，虛則實之，滿則泄之，宛陳則除之，邪勝則虛之。大要曰：徐而
　　　疾則實，疾而徐則虛。言實與虛，若有若無。察後與先。若存若亡。為虛與
　　　實，若得若失。
</pre>
<pre data-sec="p">
篇名：九針十二原
本文：虛實之要，九鍼最妙，補瀉之時，以鍼為之。瀉曰，必持內之，放而出之，
　　　排陽得鍼，邪氣得泄。按而引鍼，是謂內溫，血不得散，氣不得出也。補曰
　　　，隨之隨之，意若妄之。若行若按，如蚊虻止，如留如還，去如弦絕，令左
　　　屬右，其氣故止，外門已閉，中氣乃實，必無留血，急取誅之。
</pre>
<pre data-sec="p">
篇名：九針十二原
本文：持鍼之道，堅者為寶。正指直刺，無鍼左右。神在秋毫，屬意病者。審視血
　　　脈者，刺之無殆。方刺之時，必在懸陽，及與兩衛。神屬勿去，知病存亡。
　　　血脈者在俞橫居，視之獨澄，切之獨堅。
</pre>
<pre data-sec="p">
篇名：九針十二原
本文：九鍼之名，各不同形。一曰鑱鍼，長一寸六分；二曰員鍼，長一寸六分；三
　　　曰鍉鍼，長三寸半；四曰鋒鍼，長一寸六分；五曰鈹鍼，長四寸，廣二分半
　　　；六曰員利鍼，長一寸六分；七曰毫鍼，長三寸六分；八曰長鍼，長七寸；
　　　九曰大鍼，長四寸。鑱鍼者，頭大末銳，去瀉陽氣；員鍼者，鍼如卵形，揩
　　　摩分間，不得傷肌肉者，以瀉分氣；鍉鍼者，鋒如黍粟之銳，主按脈，勿陷
　　　以致其氣；鋒鍼者，刃三隅以發痼疾，鈹鍼者，末如劍鋒，以取大膿；員利
　　　鍼者，大如釐，且員且銳，中身微大，以取暴氣；毫鍼者，尖如蚊虻喙，靜
　　　以徐往，微以久留之而養，以取痛痺；長鍼者，鋒利身薄，可以取遠痺；大
　　　鍼者，尖如梃，其鋒微員，以瀉機關之水也。九鍼畢矣。夫氣之在脈也，邪
　　　氣在上，濁氣在中，清氣在下。故鍼陷脈則邪氣出，鍼中脈則濁氣出，鍼太
　　　深則邪氣反沉、病益。故曰：皮肉筋脈，各有所處。病各有所宜。各不同形
　　　，各以任其所宜，無實無虛。損不足而益有餘，是謂甚病。病益甚，取五脈
　　　者死，取三脈者恇；奪陰者死，奪陽者狂，鍼害畢矣。
</pre>
<pre data-sec="p">
篇名：九針十二原
本文：刺之而氣不至，無問其數。刺之而氣至，乃去之，勿復鍼。鍼各有所宜，各
　　　不同形，各任其所。為刺之要，氣至而有效，效之信，若風之吹雲，明乎若
　　　見蒼天，刺之道畢矣。
</pre>
<pre data-sec="p">
篇名：九針十二原
本文：黃帝曰：願聞五臟六腑所出之處。
</pre>
<pre data-sec="p">
篇名：九針十二原
本文：歧伯曰：五臟五俞，五五二十五俞，六腑六俞，六六三十六俞，經脈十二，
　　　絡脈十五，凡二十七氣，以上下。所出為井，所溜為滎，所注為俞，所行為
　　　經，所入為合，二十七氣所行，皆在五俞也。
</pre>
<pre data-sec="p">
篇名：九針十二原
本文：節之交，三百六十五會，知其要者，一言而終，不知其要，流散無窮。所言
　　　節者，神氣之所遊行出入也。非皮肉筋骨也。
</pre>
<pre data-sec="p">
篇名：九針十二原
本文：觀其色，察其目，知其散復。一其形，聽其動靜，知其邪正，右主推之，左
　　　持而御之，氣至而去之。
</pre>
<pre data-sec="p">
篇名：九針十二原
本文：凡將用鍼，必先診脈，視氣之劇易，乃可以治也。五臟之氣，已絕於內，而
　　　用鍼者反實其外，是謂重竭。重竭必死，其死也靜。治之者輒反其氣，取腋
　　　與膺。五臟之氣，已絕於外，而用鍼者反實其內，是謂逆厥。逆厥則必死，
　　　其死也躁。治之者反取四末。
</pre>
<pre data-sec="p">
篇名：九針十二原
本文：刺之害中而不去，則精泄；害中而去，則致氣。精泄則病益甚而恇，致氣則
　　　生為癰瘍。
</pre>
<pre data-sec="p">
篇名：九針十二原
本文：五臟有六腑，六腑有十二原，十二原出於四關，四關主治五臟。五臟有疾，
　　　當取之十二原。十二原者，五臟之所以稟三百六十五節氣味也。五臟有疾也
　　　，應出十二原。十二原各有所出。明知其原，睹其應，而知五臟之害矣。陽
　　　中之少陰，肺也，其原出於太淵，太淵二。陽中之太陽，心也，其原出於大
　　　陵，大陵二。陰中之少陽，肝也，其原出於太衝，太衝二。陰中之至陰，脾
　　　也，其原出於太白，太白二。陰中之太陰，腎也，其原出於太溪，太溪二。
　　　膏之原，出於鳩尾，鳩尾一。肓之原，出於脖胦，脖胦一。凡此十二原者，
　　　主治五臟六腑之有疾者也。
</pre>
<pre data-sec="p">
篇名：九針十二原
本文：脹取三陽，飧泄取三陰。
</pre>
<pre data-sec="p">
篇名：九針十二原
本文：稟，今夫五臟之有疾也，譬猶刺也，猶污也，猶結也，猶閉也。刺雖久猶可
　　　拔也，污雖久猶可雪也，結雖久猶可解也，閉雖久猶可決也。或言久疾之不
　　　可取者，非其說也。夫善用鍼者，取其疾也，猶拔刺也，猶雪污也，猶解結
　　　也，猶決閉也。疾雖久，猶可畢也。言不可治者，未得其術也。
</pre>
<pre data-sec="p">
篇名：九針十二原
本文：刺諸熱者，如以手探湯；刺寒清者，如人不欲行。陰有陽疾者，取之下陵三
　　　里，正往無殆，氣下乃止，不下復始也。疾高而內者，取之陰之陵泉；疾高
　　　而外者，取之陽之陵泉也。
</pre>
<pre data-sec="p">
篇名：本輸
本文：黃帝問於歧伯曰：凡刺之道，必通十二經絡之所終始，絡脈之所別處，五俞
　　　之所留，六腑之所與合，四時之所出入，五臟之所溜處，闊數之度，淺深之
　　　狀，高下所至。願聞其解。
</pre>
<pre data-sec="p">
篇名：本輸
本文：歧伯曰：請言其次也。
</pre>
<pre data-sec="p">
篇名：本輸
本文：肺出於少商，少商者，手大指端內側也，為井木；溜於魚際，魚際者，手魚
　　　也，為滎；注於太淵，太淵魚後一寸陷者中也，為俞；行於經渠，經渠，寸
　　　口中也，動而不居為經；入於尺澤，尺澤，肘中之動脈也，為合。手太陰經
　　　也。
</pre>
<pre data-sec="p">
篇名：本輸
本文：心出於中衝，中衝，手中指之端也，為井木；溜於勞宮，勞宮，掌中中指本
　　　節之內間也，為滎；注於大陵，大陵，掌後兩骨之間，方下者也，為俞；行
　　　於間使，間使之道，兩筋之間，三寸之中也，有過則至，無過則止，為經；
　　　入於曲澤，曲澤，肘內廉下陷之中也，屈而得之，為合。手少陰也。
</pre>
<pre data-sec="p">
篇名：本輸
本文：肝出於大敦，大敦者，足大趾之端，及三毛之中也，為井木；溜於行間，行
　　　間，足大趾間也，為滎；注於太衝，太衝，行間上二寸，陷者之中也，為俞
　　　；行於中封，中封，內踝之前一寸半，陷者之中，使逆則宛，使和則通，搖
　　　足而得之，為經；入於曲泉，曲泉，輔骨之下，大筋之上也，屈膝而得之，
　　　為合。足厥陰也。
</pre>
<pre data-sec="p">
篇名：本輸
本文：脾出於隱白，隱白者，足大趾之端內側也，為井木；溜於大都，大都，本節
　　　之後下，陷者之中也，為滎；注於太白，太白，腕骨之下也，為俞；行於商
　　　丘，丘商，內踝之下，陷者之中也，為經；入於陰之陵泉，陰之陵泉，輔骨
　　　之下，陷者之中也，伸而得之，為合。足太陰也。
</pre>
<pre data-sec="p">
篇名：本輸
本文：腎出於湧泉，湧泉者足心也，為井木；溜於然谷，然谷，然骨之下者也，為
　　　滎；注於太谿，太谿，內踝之後，跟骨之上，陷中者也，為俞；行於復溜，
　　　復溜，上內踝二寸，動而不休，為經；入於陰谷，陰谷，輔骨之後，大筋之
　　　下，小筋之上也，按之應手，屈膝而得之，為合。足少陰經也。
</pre>
<pre data-sec="p">
篇名：本輸
本文：膀胱出於至陰，至陰者，足小趾之端也，為井金；溜於通谷，通谷，本節之
　　　前外側也，為滎；注於束骨，束骨，本節之後，陷者中也，為俞；過於京骨
　　　，京骨，足外側大骨之下，為原；行於崑崙，崑崙，在外踝之後，跟骨之上
　　　，為經；入於委中，委中，膕中央，為合，委而取之。足太陽也。
</pre>
<pre data-sec="p">
篇名：本輸
本文：膽出於竅陰，竅陰者，足小趾次趾之端也，為井金；溜於俠谿，俠谿，足小
　　　趾次趾之間也，為滎；注於臨泣，上行一寸半，陷者中也，為俞；過於丘墟
　　　，丘墟，外踝之前下陷者中也，為原。行於陽輔，陽輔，外踝之上，輔骨之
　　　前，及絕骨之端也，為經；入於陽之陵泉，陽之陵泉，在膝外，陷者中也，
　　　為合，伸而得之。足少陽也。
</pre>
<pre data-sec="p">
篇名：本輸
本文：胃出於厲兌，厲兌者，足大趾內次趾之端也，為井金；溜於內庭，內庭，次
　　　趾外間也，為滎；注於陷谷，陷谷者，上中指內間，上行二寸，陷者中也，
　　　為俞；過於衝陽，足跗上五寸，陷者中也，為原，搖足而得之；行於解谿，
　　　解谿，上衝陽一寸半，陷者中也，為經；入於下陵，下陵，膝下三寸，胻骨
　　　外三里也，為合；復下三里三寸為巨虛上廉，復下上廉三寸，為巨虛下廉也
　　　；大腸屬上，小腸屬下，足陽明胃脈也。大腸小腸，皆屬於胃，是足陽明也
　　　。
</pre>
<pre data-sec="p">
篇名：本輸
本文：三焦者，上合手少陽，出於關衝，關衝者，手小指次指之端也，為井金；溜
　　　於液門，液門，小指次指之間也，為滎；注於中渚，中渚，本節之後，陷者
　　　中也，為俞；過於陽池，陽池，在腕上，陷者之中也，為原；行於支溝，支
　　　溝，上腕三寸，兩骨之間，陷者中也，為經；入於天井，天井，在肘外大骨
　　　之上，陷者中也，為合，屈肘乃得之；三焦下腧，在於足大趾之前，少陽之
　　　後，出於膕中外廉，名曰委陽，是太陽絡也，手少陽經也。三焦者，足少陽
　　　太陰之所將，太陽之別也，上踝五寸，別入貫腨腸，出於委陽，並太陽之正
　　　，入絡膀胱，約下焦，實則閉癃，虛則遺溺，遺溺則補之，閉癃則瀉之。
</pre>
<pre data-sec="p">
篇名：本輸
本文：手太陽小腸者，上合手太陽，出於少澤，小指之端也，為井金；溜於前谷，
　　　前谷，在手外廉本節前，陷者中也，為滎；注於後谿，後谿者，在手外側本
　　　節之後也，為俞；過於腕骨，腕骨，在手外側腕骨之前，為原；行於陽谷，
　　　陽谷，在銳骨之下，陷者中也，為經；入於小海，小海，在肘內大骨之外，
　　　去端半寸，陷者中也，伸臂而得之，為合。手太陽經也。
</pre>
<pre data-sec="p">
篇名：本輸
本文：大腸上合手陽明，出於商陽，商陽，大指次指之端也，為井金；溜於本節之
　　　前，二間，為滎；注於本節之後，三間，為俞；過於合谷，合谷，在大指歧
　　　骨之間，為原；行於陽谿，陽谿，在兩筋間陷者中也，為經；入於曲池，在
　　　肘外輔骨，陷者中也，屈臂而得之，為合。手陽明也。
</pre>
<pre data-sec="p">
篇名：本輸
本文：是謂五臟六腑之俞，五五二十五俞，六六三十六俞也。六腑皆出足之三陽，
　　　上合於手者也。
</pre>
<pre data-sec="p">
篇名：本輸
本文：缺盆之中，任脈也，名曰天突。一次任脈側之動脈，足陽明也，名曰人迎；
　　　二次脈，手陽明也，名曰扶突；三次脈，手太陽也，名曰天窗；四次脈，足
　　　少陽也，名曰天容；五次脈，手少陽也，名曰天牖；六次脈，足太陽也，名
　　　曰天柱；七次脈，頸中央之脈，督脈也，名曰風府。腋內動脈手太陰也，名
　　　曰天府。腋下三寸，手心主也，名曰天池。
</pre>
<pre data-sec="p">
篇名：本輸
本文：刺上關者，呿不能欠。刺下關者，欠不能呿。刺犢鼻者，屈不能伸。刺兩關
　　　者，伸不能屈。
</pre>
<pre data-sec="p">
篇名：本輸
本文：足陽明，俠喉之動脈也，其俞在膺中。手陽明，次在其俞外，不至曲頰一寸
　　　。手太陽，當曲頰。足少陽，在耳下曲頰之後。手少陽出耳後上，加完骨之
　　　上。足太陽，俠項，大筋之中，髮際。
</pre>
<pre data-sec="p">
篇名：本輸
本文：陰尺動脈，在五里，五俞之禁也。
</pre>
<pre data-sec="p">
篇名：本輸
本文：肺合大腸，大腸者，傳道之腑。心合小腸，小腸者，受盛之腑。肝合膽，膽
　　　者中精之腑。脾合胃，胃者五穀之腑。腎合膀胱，膀胱者津液之腑也。少陽
　　　屬腎，腎上連肺，故將兩臟。三焦者中瀆之腑也，水道出焉，屬膀胱，是孤
　　　之腑也，是六腑之所與合者。
</pre>
<pre data-sec="p">
篇名：本輸
本文：春取絡脈，諸滎，大經，分肉之間，甚者深取之，間者淺取之。夏取諸俞，
　　　孫絡，肌肉，皮膚之上。秋取諸合，餘如春法。冬取諸井，諸俞之分，欲深
　　　而留之，此四時之序，氣之所處，病之所舍，臟之所宜。轉筋者，立而取之
　　　，可令遂已。痿厥者，張而刺之，可令立快也。
</pre>
<pre data-sec="p">
篇名：小針解
本文：所謂易陳者，易言也。難入者，難著於人也。粗守形者，守刺法也。上守神
　　　者，守人之血氣，有餘不足可補瀉也。神客者，正邪共會也。神者，正氣也
　　　，客者，邪氣也。在門者，邪循正氣之所出入也。未睹其疾者，先知邪正何
　　　經之疾也。惡知其原者，先知何經之病，所取之處也。
</pre>
<pre data-sec="p">
篇名：小針解
本文：刷之微在數遲者，徐疾之意也。粗守關者，守四支而不知血氣正邪之往來也
　　　。上守機者，知守氣也。機之動不離其空中者，知氣之虛實，用鍼之徐疾也
　　　。空中之機，清淨以微者，鍼以得氣，密意守氣，勿失也。其來不可逢者，
　　　氣盛不可補也。其往不可追者，氣虛不可瀉也。不可掛以髮者，言氣易失也
　　　。扣之不發者，言不知補瀉之意也。血氣已盡而氣不下也。
</pre>
<pre data-sec="p">
篇名：小針解
本文：知其往來者，知氣之逆順盛虛也。要與之期者，知氣之可取之時也。粗之闇
　　　者，冥冥不知氣之微密也。妙哉！工獨有之者，盡知鍼意也。往者為逆者，
　　　言氣之虛而小，小者逆也。來者為順者，言形氣之平，平者順也。明知逆順
　　　，正行無間者，言知所取之處也。迎而奪之者，瀉也；追而濟之者，補也。
</pre>
<pre data-sec="p">
篇名：小針解
本文：所謂虛則實之者，氣口虛而當補之也。滿則泄之者，氣口盛而當瀉之也。宛
　　　陳則除之者，去血脈也。邪勝則虛之者，言諸經有盛者，皆瀉其邪也。徐而
　　　疾則實者，言徐內而疾出也。疾而徐則虛者，言疾內而徐出也。言實與虛若
　　　有若無者，言實者有氣，虛者無氣也。察後與先，若亡若存者，言氣之虛實
　　　，補瀉之先後也，察其氣之已下與常存也。為虛為實，若得若失者，言補者
　　　佖然若有得也，瀉則怳然若有失也。
</pre>
<pre data-sec="p">
篇名：小針解
本文：夫氣之在脈也，邪氣在上者，言邪氣之中人也高，故邪氣在上也。濁氣在中
　　　者，言水穀皆入於胃，其精氣上注於肺，濁溜於腸胃，言寒溫不適，飲食不
　　　節，而病生於腸胃，故命曰濁氣在中也。清氣在下者，言清濕地氣之中人也
　　　，必從足始，故曰清氣在下也。鍼陷脈則邪氣出者取之上，鍼中脈則濁氣出
　　　者取之陽明合也。鍼太深則邪氣反沉者，言淺浮之病，不欲深刺也。深則邪
　　　氣從之入，故曰反沉也。皮肉筋脈各有所處者，言經絡各有所主也。取五脈
　　　者死，言病在中，氣不足，但用鍼盡大瀉具諸陰之脈也。取三陽之脈者，唯
　　　言盡瀉三陽之氣，令病人恇然不復也。奪陰者死，言取尺之五里，五往者也
　　　。奪陽者狂，正言也。
</pre>
<pre data-sec="p">
篇名：小針解
本文：睹其色，察其目，知其散復，一其形，聽其動靜者，言上工知相五色於目。
　　　有知調尺寸小大，緩急，滑濇以言所病也。知具邪正者，知論虛邪與正邪之
　　　風也。右主推之，左持而御之者，言持鍼而出入也。氣至而去之者，言補瀉
　　　氣調而去之也。調氣在於終始一者，持心也。節之交三百六十五會者，絡脈
　　　之滲灌諸節者也。
</pre>
<pre data-sec="p">
篇名：小針解
本文：所謂五臟之氣，已絕於內者，脈口氣內絕不至，反取其外之病處，與陽經之
　　　合，有留鍼以致陽氣，陽氣至則內重竭，重竭則死矣。其死也，無氣以動，
　　　故靜。所謂五臟之氣，已絕於外者，脈口氣外絕不至，反取其四末之輸，有
　　　留鍼以致具陰氣，陰氣至則陽氣反入，入則逆，逆則死矣。其死也，陰氣有
　　　餘，故躁。
</pre>
<pre data-sec="p">
篇名：小針解
本文：所以察其目者，五臟使五色循明。循明則聲章。聲章者，則言聲與平生異也
　　　。
</pre>
<pre data-sec="p">
篇名：邪氣臟腑病形
本文：黃帝問於歧伯曰：邪氣之中人也奈何？歧伯答曰：邪氣之中人高也。
</pre>
<pre data-sec="p">
篇名：邪氣臟腑病形
本文：黃帝曰：高下有度乎？歧伯曰：身半以上者，邪中之也。身半以下者，濕中
　　　之也。故曰：邪之中人也無有常，中於陰則溜於腑，中於陽則溜於經。
</pre>
<pre data-sec="p">
篇名：邪氣臟腑病形
本文：黃帝曰：陰之與陽也，異名同類，上下相會，經絡之相貫，如環無端。邪之
　　　中人，或中於陰，或中於陽，上下左右，無有恒常，其故何也？歧伯曰：諸
　　　陽之會，皆在於面。中人也，方乘虛時及新用力，若飲食汗出，腠理開而中
　　　於邪。中於面，則下陽明。中於項，則下太陽。中於頰，則下少陽。其中於
　　　膺背兩脅，亦中其經。
</pre>
<pre data-sec="p">
篇名：邪氣臟腑病形
本文：黃帝曰：其中於陰，奈何？歧伯答曰：中於陰者，常從臂胻始。夫臂與胻，
　　　其陰皮薄，其肉淖澤，故俱受於風，獨傷其陰。
</pre>
<pre data-sec="p">
篇名：邪氣臟腑病形
本文：黃帝曰：此故傷其藏乎？歧伯答曰：身之中於風也，不必動藏。故邪入於陰
　　　經，則其藏氣實，邪氣入而不能客，故還之於腑。故中陽則溜於經，中陰則
　　　溜於府。
</pre>
<pre data-sec="p">
篇名：邪氣臟腑病形
本文：黃帝曰：邪之中人臟奈何？歧伯曰：愁憂恐懼則傷心。形寒寒飲則傷肺，以
　　　其兩寒相感，中外皆傷，故氣逆而上行。有所墮墜，惡血留內；若有所大怒
　　　，氣上而不下，積於脅下，則傷肝。有所擊仆，若醉入房，汗出當風，則傷
　　　脾。有所用力舉重，若入房過度，汗出浴水，則傷腎。
</pre>
<pre data-sec="p">
篇名：邪氣臟腑病形
本文：黃帝曰：五臟之中風，奈何？歧伯曰：陰陽俱感，邪乃得往。
</pre>
<pre data-sec="p">
篇名：邪氣臟腑病形
本文：黃帝曰：善哉。
</pre>
<pre data-sec="p">
篇名：邪氣臟腑病形
本文：黃帝問於歧伯曰：首面與身形也，屬骨連筋，同血合於氣耳。天寒則裂地凌
　　　冰，其卒寒，或手足懈惰，然而其面不衣，何也？歧伯答曰：十二經脈，三
　　　百六十五絡，其血氣皆上於面而走空竅。其精陽氣上走於目而為睛。其別氣
　　　走於耳而為聽。其宗氣上出於鼻而為臭。其濁氣出於胃，走唇舌而為味。其
　　　氣之津液，皆上熏於面，而皮又厚，其肉堅，故天氣甚寒，不能勝之也。
</pre>
<pre data-sec="p">
篇名：邪氣臟腑病形
本文：黃帝曰：邪之中人，其病形何如？歧伯曰：虛邪之中身也，洒淅動形。正邪
　　　之中人也，微，先見於色，不知於身，若有若無，若亡若存，有形無形，莫
　　　知其情
</pre>
<pre data-sec="p">
篇名：邪氣臟腑病形
本文：黃帝曰：善哉。
</pre>
<pre data-sec="p">
篇名：邪氣臟腑病形
本文：黃帝問於歧伯曰：余聞之，見其色，知其病，命曰明。按其脈，知其病，命
　　　曰神。問其病，知其處，命曰工。余願聞見而知之，按而得之，問而極之，
　　　為之奈何？歧伯答曰：夫色脈與尺之相應也，如桴鼓影響之相應也，不得相
　　　失也，此亦本末根葉之出候也，故根死則葉枯矣。色脈形內，不得相失也。
　　　故知一則為工，知二則為神，知三則神且明矣。
</pre>
<pre data-sec="p">
篇名：邪氣臟腑病形
本文：黃帝曰：願卒聞之。歧伯答曰：色青者，其脈弦也，赤者，其脈鉤也，黃者
　　　，其脈代也，白者，其脈毛，黑者，其脈石。見其色而不得其脈，反得其相
　　　勝之脈，則死矣；得具相生之脈，則病已矣。
</pre>
<pre data-sec="p">
篇名：邪氣臟腑病形
本文：黃帝問於歧伯曰：五臟之所生，變化之病形何如？歧伯答曰：先定其五色五
　　　脈之應，其病乃可別也。
</pre>
<pre data-sec="p">
篇名：邪氣臟腑病形
本文：黃帝曰：色脈已定，別之奈何？歧伯曰：調其脈之緩急，大小，滑濇而病變
　　　定矣。
</pre>
<pre data-sec="p">
篇名：邪氣臟腑病形
本文：黃帝曰：調之奈何？歧伯答曰：脈急者，尺之皮膚亦急；脈緩者，尺之皮膚
　　　亦緩；脈小者，尺之皮膚亦減而少氣；脈大者，尺之皮膚亦賁而起；脈滑者
　　　，尺之皮膚亦滑；脈濇者，尺之皮膚亦濇。凡此變者，有微有甚。故善調尺
　　　者，不待於寸，善調脈者，不待於色。能參合而行之者，可以為上工，上工
　　　十全九。行二者，為中工，中工十全七。行一者，為下工，下工十全六。
</pre>
<pre data-sec="p">
篇名：邪氣臟腑病形
本文：黃帝曰：請問脈之緩急，小大，滑濇之病形何如？
</pre>
<pre data-sec="p">
篇名：邪氣臟腑病形
本文：歧伯曰：臣請言五藏之病變也。
</pre>
<pre data-sec="p">
篇名：邪氣臟腑病形
本文：心脈急甚者為瘈瘲；微急，為心痛引背，食不下。緩甚，為狂笑；微緩，為
　　　伏梁，在心下，上下行，時唾血。大甚，為喉介；微大，為心痺引背，善淚
　　　出。小甚為善噦；微小為消癉。滑甚為善渴；微滑為心疝，引臍，小腹鳴。
　　　濇甚為瘖；微濇為血溢，維厥耳鳴，顛疾。
</pre>
<pre data-sec="p">
篇名：邪氣臟腑病形
本文：肺脈急甚，為癲疾；微急，為肺寒熱，怠惰，咳唾血，引腰背胸，若鼻息肉
　　　不通。緩甚，為多汗；微緩，為痿瘻，偏風，頭以下汗出不可止。大甚，為
　　　脛腫；微大，為肺痺，引胸背，起惡見日光。小甚，為泄；微小，為消癉。
　　　滑甚為息賁上氣；微滑，為上下出血；微濇為鼠瘻，在頸支腋之間，下不勝
　　　其上，其應善痠矣。
</pre>
<pre data-sec="p">
篇名：邪氣臟腑病形
本文：肝脈急甚者為惡言；微急為肥氣在脅下，若覆杯。緩甚為善嘔，微緩為水瘕
　　　痺也。大甚為內癰，善嘔衄；微大為肝痺，陰縮，咳引小腹。小甚為多飲；
　　　微小為消癉。滑甚為㿉疝；微滑為遺溺。濇甚為溢飲；微濇為瘈攣筋痺。
</pre>
<pre data-sec="p">
篇名：邪氣臟腑病形
本文：脾脈急甚為瘈瘲；微急為膈中，食飲入而還出，後沃沫。緩甚為痿厥；微緩
　　　為風痿，四肢不用，心慧然若無病。大甚為擊仆；微大為疝氣，腹裡大膿血
　　　在腸胃之外。小甚為寒熱；微小為消癉。滑甚為癃㿉；微滑為蟲毒，蛕蝎，
　　　腹熱。濇甚為腸㿉；微濇為內㿉，多下膿血。
</pre>
<pre data-sec="p">
篇名：邪氣臟腑病形
本文：腎脈急脤為骨癲疾；微急為沉厥奔豚，足不收，不得前後。緩甚為折脊；微
　　　緩為洞，洞者，食不化，下嗌還出。大甚為陰痿；微大為石水，起臍已下至
　　　小腹腄腄然，上至胃脘，死不治。小甚為洞泄；微小為消癉。滑甚為癃㿉；
　　　微滑為骨痿，坐不能起，起則目無所見。濇甚為大癰；微濇為不月，沉痔。
</pre>
<pre data-sec="p">
篇名：邪氣臟腑病形
本文：黃帝曰：病之六變者，刺之奈何？
</pre>
<pre data-sec="p">
篇名：邪氣臟腑病形
本文：歧伯答曰：諸急者多寒；緩者多熱；大者多氣少血；小者血氣皆少；滑者陽
　　　氣盛，微有熱；濇者多血少氣，微有寒。是故刺急者，深內而久留之；刺緩
　　　者，淺內而疾發鍼，以去其熱；刺大者，微瀉其氣，無出其血；刺滑者，疾
　　　發鍼而淺內之，以瀉其陽氣而去其熱；刺濇者，必中其脈，隨其逆順而久留
　　　之，必先按而循之，已發鍼，已按其痏，無令其血出，以和其脈。諸小者，
　　　陰陽形氣俱不足，勿取以鍼而調以甘藥也。
</pre>
<pre data-sec="p">
篇名：邪氣臟腑病形
本文：黃帝曰：余聞五臟六府之氣，滎俞所入為合，令何道從入，入安連過，願聞
　　　其故。歧伯答曰：此陽脈之別入於內，屬於府者也。
</pre>
<pre data-sec="p">
篇名：邪氣臟腑病形
本文：黃帝曰：滎俞與合，各有名乎？歧伯曰：滎俞治外經，合治內府。
</pre>
<pre data-sec="p">
篇名：邪氣臟腑病形
本文：黃帝曰：治內府奈何？歧伯曰：取之於合。
</pre>
<pre data-sec="p">
篇名：邪氣臟腑病形
本文：黃帝曰：合各有名乎？歧伯答曰：胃合於三里，大腸合入於巨虛上廉，小腸
　　　合入於巨虛下廉，三焦合入於委陽，膀胱合入於委中央，膽合入於陽陵泉。
</pre>
<pre data-sec="p">
篇名：邪氣臟腑病形
本文：黃帝曰：取之奈何？歧伯答曰：取之三里者，低跗取之；巨虛者，舉足取之
　　　；委陽者，屈伸而索之；委中者，屈而取之；陽陵泉者，正豎膝予之，齊下
　　　至委陽之陽取之；取諸外經者，揄申而從之。
</pre>
<pre data-sec="p">
篇名：邪氣臟腑病形
本文：黃帝曰：願聞六府之病。歧伯答曰：面熱者足陽明病，魚絡血者手陽明病，
　　　兩跗之上脈豎陷者足陽明病，此胃脈也。
</pre>
<pre data-sec="p">
篇名：邪氣臟腑病形
本文：大腸病者，腸中切痛，而鳴濯濯。冬日重感於寒即泄，當臍而痛，不能久立
　　　，與胃同候，取巨虛上廉。
</pre>
<pre data-sec="p">
篇名：邪氣臟腑病形
本文：胃病者，腹䐜脹，胃脘當心而痛，上肢兩脅，膈咽不通，食飲不下，取之三
　　　里也。
</pre>
<pre data-sec="p">
篇名：邪氣臟腑病形
本文：小腸病者，小腹痛，腰脊控睪而痛，時窘之後，當耳前熱，若寒甚，若獨肩
　　　上熱甚，及手小指次指之間熱，若脈陷者，此其候也。手太陽病也，取之巨
　　　虛下廉。
</pre>
<pre data-sec="p">
篇名：邪氣臟腑病形
本文：三焦病者，腹氣滿，小腹尤堅，不得小便，窘急，溢則水留，即為脹。候在
　　　足太陽之外大絡，大絡在太陽少陽之間，亦見於脈，取委陽。
</pre>
<pre data-sec="p">
篇名：邪氣臟腑病形
本文：膀胱病者，小腹偏腫而痛，以手按之，即欲小便而不得，肩上熱，若脈陷，
　　　及足小趾外廉及脛踝後皆熱，若脈陷，取委中央。
</pre>
<pre data-sec="p">
篇名：邪氣臟腑病形
本文：膽病者，善太息，口苦，嘔宿汁，心下澹澹，恐人將捕之，嗌中吤吤然數唾
　　　。在足少陽之本末，亦視其脈之陷下者灸之；其寒熱者取陽陵泉。
</pre>
<pre data-sec="p">
篇名：邪氣臟腑病形
本文：黃帝曰：刺之有道乎？歧伯答曰：刺此者，必中氣穴，無中肉節。中氣穴，
　　　則鍼游於巷；中肉節，即皮膚痛；補瀉反，則病益篤。中筋則筋緩，邪氣不
　　　出，與其真相搏亂而不去，反還內著。用鍼不審，以順為逆也。
</pre>
<pre data-sec="p">
篇名：根結
本文：歧伯曰：天地相感，寒暖相移，陰陽之道，孰少孰多，陰道偶，陽道奇。發
　　　於春夏，陰氣少，陽氣多，陰陽不調，何補何瀉。發於秋冬，陽氣少，陰氣
　　　多；陰氣盛而陽氣衰，故莖葉枯槁，濕雨下歸，陰陽相移，何瀉何補？奇邪
　　　離經，不可勝數，不知根結，五臟六腑折關敗樞，開閤而走，陰陽大失，不
　　　可復取。九鍼之玄，要在終始；故能知終始，一言而畢，不知終始，鍼道咸
　　　絕。
</pre>
<pre data-sec="p">
篇名：根結
本文：太陽根於至陰，結於命門。命門者，目也。陽明根於厲兌，結於顙大。顙大
　　　者，鉗耳也。少陽根於竅陰，結於窗籠。窗籠者，耳中也。太陰為開，陽明
　　　為閤，少陽為樞。故開折則肉節瀆而暴病起矣。故暴病者，取之太陽，視有
　　　餘不足。瀆者，皮肉宛膲而弱也。閤折，則氣無所止息而痿疾起矣。故痿疾
　　　者，取之陽明，視有餘不足。無所止息者，真氣稽留，邪氣居之也。樞折，
　　　即骨繇而不安於地。故骨繇者取之少陽，視有餘不足。骨繇者，節緩而不收
　　　也。所謂骨繇者，搖故也。當窮具本也。
</pre>
<pre data-sec="p">
篇名：根結
本文：太陰根於隱白，結於太倉。少陰根於湧泉，結於廉泉。厥陰根於大敦，結於
　　　玉英，絡於膻中。太陰為開，厥陰為闔，少陰為樞。故開折，則倉廩無所輸
　　　，膈洞。膈洞者，取之太陰，視有餘不足，故開折者，氣不足而生病也。閤
　　　折，即氣絕而喜悲，悲者取之厥陰，視有餘不足。樞折則脈有所結而不通。
　　　不通者，取之少陰，視有餘不足，有結者，皆取之不足。
</pre>
<pre data-sec="p">
篇名：根結
本文：足太陽根於至陰，溜於京骨，注於崑崙，入於天柱、飛揚也。足少陽根於竅
　　　陰，溜於丘墟，注於陽輔，入於天容、光明也。足陽明根於厲兌，溜於衝陽
　　　，注於下陵，入於人迎、豐隆也。手太陽根於少澤，溜於陽谷，注於小海，
　　　入於於窗、支正也。手少陽根於關衝，溜於陽池，注於支溝，入於於牖、外
　　　關也。手陽明根於商陽，溜於合谷，注於陽谿，入於扶突、偏歷也。此所謂
　　　十二經者，盛絡皆當取之。
</pre>
<pre data-sec="p">
篇名：根結
本文：一日一夜五十營，以營五臟之精，不應數者，名曰狂生。所謂五十營者，五
　　　臟皆受氣，持其脈口，數其至也。五十動而不一代者，五臟皆受氣。四十動
　　　一代者，一臟無氣。三十動一代者，二臟無氣。二十動一代者，三臟無氣。
　　　十動一代者，四臟無氣。不滿十動一代者，五臟無氣。予之短期，要在終始
　　　。所謂五十動而不一代者，以為常也。以知五臟之期，予之短期，予之短期
　　　者，乍數乍疏也。
</pre>
<pre data-sec="p">
篇名：根結
本文：黃帝曰：逆順五體者，言人骨節之大小，肉之堅脆，皮之厚薄，血之清濁，
　　　氣之滑濇，脈之長短，血之多少，經絡之數，余已知之矣，此皆布衣匹夫之
　　　士也。夫王公大人，血食之君，身體柔脆，肌肉軟弱，血氣慓悍滑利，其刺
　　　之徐疾淺深多少，可得同之乎。歧伯答曰：膏梁菽藿之味，何可同也？氣滑
　　　即出疾，其氣濇則出遲，氣悍則鍼小而入淺，氣濇則鍼大而入深，深則欲留
　　　，淺則欲疾。以此觀之，刺布衣者，深以留之，刺大人者，微以徐之，此皆
　　　因氣慓悍滑利也。
</pre>
<pre data-sec="p">
篇名：根結
本文：黃帝曰：形氣之逆順奈何？歧伯曰：形氣不足，病氣有餘，是邪勝也，急瀉
　　　之；形氣有餘，病氣不足，急補之；形氣不足，病氣不足，此陰陽氣俱不足
　　　也，不可刺之，刺之則重不足。重不足則陰陽俱竭，血氣皆盡，五臟空虛，
　　　筋骨髓枯，老者絕滅，壯者不復矣。形氣有餘，病氣有餘，此謂陰陽俱有餘
　　　也。急瀉其邪，調其虛實。故曰：有餘者瀉之，不足者補之，此之謂也。
</pre>
<pre data-sec="p">
篇名：根結
本文：故曰：刺不知逆順，真邪相搏。滿而補之，則陰陽四溢，腸胃充郭，肝肺內
　　　䐜，陰陽相錯。虛而瀉之，則經脈空虛，血氣竭枯，腸胃蛕辟，皮膚薄著，
　　　毛腠夭膲，予之死期。
</pre>
<pre data-sec="p">
篇名：根結
本文：故曰：用鍼之要，在於知調陰與陽。調陰與陽，精氣乃光，合形與氣，使神
　　　內藏。
</pre>
<pre data-sec="p">
篇名：根結
本文：故曰：上工平氣，中工亂脈，下工絕氣危生。
</pre>
<pre data-sec="p">
篇名：根結
本文：故曰：下工不可不慎也，必審五藏變化之病，五脈之應，經絡之實虛，皮之
　　　柔粗，而後取之也。
</pre>
<pre data-sec="p">
篇名：壽天剛柔
本文：黃帝問於少師曰：余聞人之生也，有剛有柔，有弱有強，有短有長，有陰有
　　　陽，願聞其方。
</pre>
<pre data-sec="p">
篇名：壽天剛柔
本文：少師答曰：陰中有陰，陽中有陽，審知陰陽，刺之有方。得病所始，刺之有
　　　理。謹度病端，與時相應。內合於五臟六腑，外合於筋骨皮膚。是故內有陰
　　　陽，外亦有陰陽。在內者，五臟為陰，六腑為陽，在外者，筋骨為陰，皮膚
　　　為陽。故曰，病在陰之陰者，刺陰之滎俞，病在陽之陽者，刺陽之合，病在
　　　陽之陰者，刺陰之經，病在陰之陽者，刺絡脈。故曰，病在陽者，名曰風，
　　　病在陰者，名曰痺，陰陽俱病，名曰風痺。病有形而不痛者，陽之類也；無
　　　形而痛者，陰之類也。無形而痛者，其陽完而陰傷之也。急治其陰，無攻其
　　　陽。有形而不痛者，其陰完而陽傷之也。急治其陽，無攻其陰。陰陽俱動，
　　　乍有形，乍無形，加以煩心，命曰陰勝其陽。此謂不表不裡，其形不久。
</pre>
<pre data-sec="p">
篇名：壽天剛柔
本文：黃帝問於伯高曰：余聞形氣，病之先後，外內之應奈何？伯高答曰：風寒傷
　　　形，憂恐忿怒傷氣；氣傷臟乃病臟，寒傷形乃應形；風傷筋脈，筋脈乃應。
　　　此形氣外內之相應也。
</pre>
<pre data-sec="p">
篇名：壽天剛柔
本文：黃帝曰：刺之奈何？伯高答曰：病九日者，三刺而已；病一月者，十刺而已
　　　；多少遠近，以此衰之。久痺不去身者，視其血絡，盡出其血。
</pre>
<pre data-sec="p">
篇名：壽天剛柔
本文：黃帝曰：外內之病，難易之治，奈何？伯高答曰：形先病而未入臟者，刺之
　　　半其日。臟先病而形乃應者，刺之倍其日。此外內難易之應也。
</pre>
<pre data-sec="p">
篇名：壽天剛柔
本文：黃帝問於伯高曰：余聞形有緩急，氣有盛衰，骨有大小，肉有堅脆，皮有厚
　　　薄其以立壽夭，奈何？伯高曰：形與氣相任則壽，不相任則夭。皮與肉相果
　　　則壽，不相果則夭，血氣經絡勝形則壽，不勝形則夭。
</pre>
<pre data-sec="p">
篇名：壽天剛柔
本文：黃帝曰：何謂形之緩急？伯高答曰：形充而皮膚緩者，則壽，形充而皮膚急
　　　者，則夭，形充而脈堅大者，順也，形充而脈小以弱者，氣衰，衰則危矣。
　　　若形充而顴不起者，骨小，骨小則夭矣。形充而大肉胭堅而有分者，肉堅，
　　　肉堅則壽矣；形充而大肉無分理不堅者，肉脆，肉脆則夭矣。此天之生命，
　　　所以立形定氣而視壽夭者，必明乎此，立形定氣，而後以臨病人，決死生。
</pre>
<pre data-sec="p">
篇名：壽天剛柔
本文：黃帝曰：余聞壽夭，無以度之。伯高答曰：牆基卑，高不及其地者，不滿三
　　　十而死。其有因加疾者，不及二十而死也。
</pre>
<pre data-sec="p">
篇名：壽天剛柔
本文：黃帝曰：形氣之相勝，以立壽夭，奈何？伯高答曰：平人而氣勝形者，壽；
　　　病而形肉脫，氣勝形者，死，形勝氣者，危矣。
</pre>
<pre data-sec="p">
篇名：壽天剛柔
本文：黃帝曰：余聞刺有三變，何謂三變？伯高曰：有刺營者，有刺衛者，有刺寒
　　　痺之留經者。
</pre>
<pre data-sec="p">
篇名：壽天剛柔
本文：黃帝曰：刺三變者，奈何？伯高答曰：刺營者出血，刺衛者出氣，刺寒痺者
　　　內熱。
</pre>
<pre data-sec="p">
篇名：壽天剛柔
本文：黃帝曰：營衛寒痺之為病，奈何？伯高答曰：營之生病也，寒熱，少氣，血
　　　上下行。衛之生病也，氣痛，時來時去，怫愾賁響，風寒客於腸胃之中。寒
　　　痺之為病也，留而不去，時痛而皮不仁。
</pre>
<pre data-sec="p">
篇名：壽天剛柔
本文：黃帝曰：刺寒痺內熱，奈何？伯高答曰：刺布衣者，以火焠之；刺大人者，
　　　以藥熨之。
</pre>
<pre data-sec="p">
篇名：壽天剛柔
本文：黃帝曰：藥熨奈何？伯高答曰：用淳酒二十斤，蜀椒一升，乾姜一斤，桂心
　　　一斤，凡四種，皆㕮咀漬酒中，用綿絮一斤，細白布四丈，並內酒中。置酒
　　　馬矢熅中，蓋封塗，勿使泄。五日五夜，出布綿絮曝乾之，乾復漬以盡其汁
　　　。每漬必晬其日，乃出乾。乾并用滓與綿絮。複布為複巾，長六七尺，為六
　　　七巾，則用之生桑炭炙巾，以熨寒痺。所刺之處，令熱入至於病所，寒復炙
　　　巾以熨之，三十遍而止。汗出以巾拭身，亦三十遍而止。起步內中無見風。
　　　每刺必熨，如此病已矣。此所謂內熱也。
</pre>
<pre data-sec="p">
篇名：官針
本文：凡刺之要，官鍼最妙。九鍼之宜，各有所為，長短大小，各有所施也。不得
　　　其用，病弗能移。疾淺鍼深，內傷良肉，皮膚為癰；病深鍼淺，病氣不瀉，
　　　支為大膿。病小鍼大，氣瀉太甚，疾必為害；病大鍼小，氣不泄瀉，亦復為
　　　敗。失鍼之宜。大者瀉，小者不移。已言其過，請言其所施。
</pre>
<pre data-sec="p">
篇名：官針
本文：病在皮膚無常處者，取以鑱鍼於病所，膚白勿取。病在分肉間，取以圓鍼於
　　　病所。病在經絡痼痺者，取以鋒鍼。病在脈，氣少，當補之者，取以鍉鍼，
　　　於井滎分俞。病為大膿者，取以鈹鍼。病痺氣暴發者，取以圓利鍼。病痺氣
　　　痛而不去者，取以毫鍼。病在中者，取以長鍼。病水腫不能通關節者，取以
　　　大鍼。病在五臟固居者，取以鋒鍼，瀉於井滎分俞，取以四時。
</pre>
<pre data-sec="p">
篇名：官針
本文：凡刺有九以應九變。一曰俞刺，俞刺者，刺諸經滎俞臟俞也；二曰遠道刺，
　　　遠道刺者，病在上，取之下，刺腑俞也；三曰經刺，經刺者，刺大經之結絡
　　　，經分也；四曰絡刺，絡刺者，刺小絡之血脈也；五曰分刺，分刺者，刺分
　　　肉之間也；六曰大瀉刺，大瀉刺者，刺大膿以鈹鍼也；七曰毛刺，毛刺者，
　　　刺浮痺皮膚也；八曰巨刺，巨刺者，左取右，右取左；九曰焠刺，焠刺者，
　　　刺燔鍼則取痺也。
</pre>
<pre data-sec="p">
篇名：官針
本文：凡刺有十二節，以應十二經。一曰偶刺，偶刺者，以手直心若背，直痛所，
　　　一刺前，一刺後，以治心痺。刺此者，傍鍼之也。二曰報刺，報刺者，刺痛
　　　無常處也。上下行者，直內無拔鍼，以左手隨病所按之，乃出鍼，復刺之也
　　　。三曰恢刺，恢刺者直刺，傍之，舉之前後，恢筋急，以治筋痺也。四曰齊
　　　刺，齊刺者，直入一，傍入二，以治寒氣，小深者；或曰三刺，三刺者，治
　　　痺氣，小深者也。五曰揚刺，揚刺者，正內一，傍內四而浮之，以治寒氣之
　　　搏大者也。六曰直鍼刺，直鍼刺者，引皮乃刺之，以治寒氣之淺者也七曰輸
　　　刺，輸刺者，直入直出，稀發鍼而深之，以治氣盛而熱者也。八曰短刺，短
　　　刺者，刺骨痺，稍搖而深之致鍼骨，所以上下摩骨也。九曰浮刺，浮刺者，
　　　傍入而浮之，以治肌急而寒者也。十曰陰刺，陰刺者，左右率刺之，以治寒
　　　厥；中寒厥，足踝後少陰也。十一曰傍鍼刺，傍鍼刺者，直刺傍刺各一，以
　　　治留痺久居者也。十二曰贊刺，贊刺者，直入直出，數發鍼而淺之出血，是
　　　謂治癰腫也。
</pre>
<pre data-sec="p">
篇名：官針
本文：脈之所居，深不見者，刺之微內鍼而久留之，以致其空，脈氣也。脈淺者，
　　　勿刺，按絕其脈，乃刺之，無令精出，獨出其邪氣耳。
</pre>
<pre data-sec="p">
篇名：官針
本文：所謂三刺，則穀氣出者。先淺刺，絕皮以出陽邪，再刺則陰邪出者，少，益
　　　深絕皮，致肌肉未入分肉間也；已入分肉之間，則穀氣出。故制法曰：始刺
　　　淺之，以逐邪氣而來血氣，後刺深之，以致陰氣之邪，最後刺極深之，下穀
　　　氣。此之謂也。故用鍼者，不知年之所加，氣之盛衰，虛實之所起，不可以
　　　為工也。
</pre>
<pre data-sec="p">
篇名：官針
本文：凡刺有五以應五臟，一曰半刺，半刺者，淺內而疾發鍼，無鍼傷肉，如拔毛
　　　狀，取皮氣，此肺之應也。二曰豹文刺，豹文刺者，左右前後鍼之，中脈為
　　　故，以取經絡之血者，此心之應也。三曰三曰關刺，關刺者，直刺左右，盡
　　　筋上，以取筋痺，慎無出血，此肝之應也；或曰淵刺；一曰豈刺。四曰合谷
　　　刺，合谷刺者，左右雞足，鍼於分肉之間，以取肌痺，脾之應也。五曰輸刺
　　　，輸刺者，直入直出，深內之至骨，以取骨痺，此腎之應也。
</pre>
<pre data-sec="p">
篇名：本神
本文：黃帝問於歧伯曰：凡刺之法，必先本於神。血脈、營氣、精神，此五臟之所
　　　藏也。至於其淫泆離臟則精失、魂魄飛揚、志氣恍亂、智慮去身者，何因而
　　　然乎？天之罪，與人之過乎。何謂德氣生精神、魂魄、心意志思智慮？請問
　　　其故。
</pre>
<pre data-sec="p">
篇名：本神
本文：歧伯答曰：天之在我者德也，地之在我者氣也。德流氣薄而生者也。故生之
　　　來謂之精；兩精相搏謂之神；隨神往來者謂之魂；並精而出入者謂之魄；所
　　　以任物者謂之心；心有所憶謂之意；意之所存謂之志；因志而存變謂之思；
　　　因思而遠慕謂之慮；因慮而處物謂之智。
</pre>
<pre data-sec="p">
篇名：本神
本文：故智者之養生也，必順四時而適寒暑，和喜怒而安居處，節陰陽而調剛柔。
　　　如是則僻邪不至，長生久視。
</pre>
<pre data-sec="p">
篇名：本神
本文：是故怵惕思慮者，則傷神，神傷則恐懼流淫而不止。因哀悲動中者，竭絕而
　　　失生。喜樂者，神憚散而不藏。愁憂者，氣閉塞而不行。盛怒者，迷惑而不
　　　治。恐懼者，神蕩而不收。
</pre>
<pre data-sec="p">
篇名：本神
本文：心怵惕思慮則傷神，神傷則恐懼自失。破胭脫肉，毛悴色夭死於冬。
</pre>
<pre data-sec="p">
篇名：本神
本文：脾憂愁而不解則傷意，意傷則悗亂，四肢不舉，毛悴色夭死於春。
</pre>
<pre data-sec="p">
篇名：本神
本文：肝悲哀動中則傷魂，魂傷則狂忘不精，不精則不正當人，陰縮而攣筋，兩脅
　　　骨不舉，毛悴色夭死於秋。
</pre>
<pre data-sec="p">
篇名：本神
本文：肺喜樂無極則傷魄，魄傷則狂，狂者意不存人，皮革焦，毛悴色夭死於夏。
</pre>
<pre data-sec="p">
篇名：本神
本文：腎盛怒而不止則傷志，志傷則喜忘其前言，腰脊不可以俛仰屈伸，毛悴色夭
　　　死於季夏。
</pre>
<pre data-sec="p">
篇名：本神
本文：恐懼而不解則傷精，精傷則骨痠痿厥，精時自下。
</pre>
<pre data-sec="p">
篇名：本神
本文：是故五臟主藏精者也，不可傷，傷則失守而陰虛；陰虛則無氣，無氣則死矣
　　　。
</pre>
<pre data-sec="p">
篇名：本神
本文：是故用鍼者，察觀病人之態，以知精神魂魄之存亡，得失之意，五者以傷，
　　　鍼不可以治之也。
</pre>
<pre data-sec="p">
篇名：本神
本文：肝藏血，血舍魂，肝氣虛則恐，實則怒。
</pre>
<pre data-sec="p">
篇名：本神
本文：脾藏營，營舍意，脾氣虛則四肢不用，五臟不安，實則腹脹，經溲不利。
</pre>
<pre data-sec="p">
篇名：本神
本文：心藏脈，脈舍神，心氣虛則悲，實則笑不休。
</pre>
<pre data-sec="p">
篇名：本神
本文：肺藏氣，氣舍魄，肺氣虛則鼻塞不利，少氣，實則喘喝，胸盈，仰息。
</pre>
<pre data-sec="p">
篇名：本神
本文：腎藏精，精舍志，腎氣虛則厥，實則脹。
</pre>
<pre data-sec="p">
篇名：本神
本文：五臟不安。必審五臟之病形，以知其氣之虛實，謹而調之也。
</pre>
<pre data-sec="p">
篇名：終始
本文：凡刺之道，畢於終始，明知終始，五臟為紀，陰陽定矣。陰者主臟，陽者主
　　　腑，陽受氣於四末，陰受氣於五臟，故瀉者迎之，補者隨之，知迎知隨，氣
　　　可令和，和氣之方，必通陰陽。五臟為陰，六腑為陽，傳之後世，以血為盟
　　　。敬之者昌，慢之者亡。無道行私，必得夭殃。謹奉天道，請言終始。
</pre>
<pre data-sec="p">
篇名：終始
本文：終始者，經脈為紀。持其脈口人迎，以知陰陽有餘不足，平與不平，天道畢
　　　矣。所謂平人者不病，不病者，脈口人迎應四時也，上下相應而俱往來也，
　　　六經之脈不結動也，本末之，寒溫之，相守司也。形肉血氣必相稱也，是謂
　　　平人。少氣者，脈口人迎俱少而不稱尺寸也。如是者，則陰陽俱不足，補陽
　　　則陰竭，瀉陰則陽脫。如是者可將以甘藥，不可飲以至劑，如此者弗灸。不
　　　已者因而瀉之，則五臟氣壞矣。
</pre>
<pre data-sec="p">
篇名：終始
本文：人迎一盛，病在足少陽，一盛而躁，病在手少陽，人迎二盛，病在足太陽，
　　　二盛而躁，病在手太陽，人迎三盛，病在足陽明，三盛而躁，病在手陽明。
　　　人迎四盛且大且數，名曰溢陽，溢陽為外格。
</pre>
<pre data-sec="p">
篇名：終始
本文：脈口一盛，病在足厥陰；厥陰一盛而躁，在手心主。脈口二盛，病在足少陰
　　　；二盛而躁，在手少陰。脈口三盛，病在足太陰；三盛而躁，在手太陰。脈
　　　口四盛且大且數者，名曰溢陰。溢陰為內關，內關不通，死不治。人迎與太
　　　陰脈口俱盛四倍以上，名曰關格。關格者與之短期。
</pre>
<pre data-sec="p">
篇名：終始
本文：人迎一盛，瀉足少陽而補足厥陰，二瀉一補，日一取之，必切而驗之，疏取
　　　之，上氣和乃止。人迎二盛，瀉足太陽補足少陰，二瀉一補，二日一取之，
　　　必切而驗之，疏取之，上氣和乃止。人迎三盛，瀉足陽明而補足太陰，二瀉
　　　一補，日二取之，必切而驗之，疏取之，上氣和乃止。
</pre>
<pre data-sec="p">
篇名：終始
本文：脈口一盛，瀉足厥陰而補足少陽，二補一瀉，日一取之，必切而驗之，疏而
　　　取，上氣和乃止。脈口二盛，瀉足少陰而補足太陽，二補一瀉，二日一取之
　　　，必切而驗之，疏取之，上氣和乃止。脈口三盛瀉足太陰而補足陽明，二補
　　　一瀉，日二取之，必切而驗之，疏而取之，上氣和乃止。所以日二取之者，
　　　陽明主胃，大富於穀氣，故可日二取之也。
</pre>
<pre data-sec="p">
篇名：終始
本文：人迎與脈口俱盛三倍以上，命曰陰陽俱溢，如是者不開，則血脈閉塞，氣無
　　　所行，流淫於中，五臟內傷。如此者因而灸之，則變易而為他病矣。
</pre>
<pre data-sec="p">
篇名：終始
本文：凡刺之道，氣調而止，補陰瀉陽，音氣益彰，耳目聰明。反此者，血氣不行
　　　。
</pre>
<pre data-sec="p">
篇名：終始
本文：所謂氣至而有效者，瀉則益虛，虛者，脈大如其故而不堅也；堅如其故者，
　　　適雖言故，病未去也。補則益實，實者，脈大如其故而益堅也；夫如其故而
　　　不堅者，適雖言快，病未去也。故補則實、瀉則虛，痛雖不隨鍼，病必衰去
　　　。必先通十二經脈之所生病，而後可得傳於終始矣。故陰陽不相移，虛實不
　　　相傾，取之其經。
</pre>
<pre data-sec="p">
篇名：終始
本文：凡刺之屬，三刺至穀氣，邪僻妄合，陰陽易居，逆順相反，沉浮異處，四時
　　　不得稽留，淫泆須鍼而去。故一刺則陽邪出，再刺則陰邪出，三則則穀氣至
　　　，穀氣至而止。所謂穀氣至者，已補而實，已瀉而虛，故以知穀氣至也。邪
　　　氣獨去者，陰與陽未能調而病知愈也。故曰：補則實，瀉則虛，痛雖不隨鍼
　　　，病必衰去矣。陰盛而陽虛，先補其陽，後瀉其陰而和之、陰虛而陽盛，先
　　　補其陰後瀉其陽而和之。
</pre>
<pre data-sec="p">
篇名：終始
本文：三脈動於足大趾之間，必審其實虛，虛而瀉之是謂重虛。重虛病益甚。凡刺
　　　此者，以指按之，脈動而實且疾者疾瀉之，虛而徐者則補之。反此者，病益
　　　甚。其動也，陽明在上，厥陰在中，少陰在下。
</pre>
<pre data-sec="p">
篇名：終始
本文：膺俞中，膺背俞中，背肩膊虛者，取之上。重舌、刺舌柱以鈹鍼也。
</pre>
<pre data-sec="p">
篇名：終始
本文：手屈而不伸者，其病在筋，伸而不屈者，其病在骨，在骨守骨，在筋守筋。
</pre>
<pre data-sec="p">
篇名：終始
本文：補須一方實深取之，稀按其痏，以極出其邪氣。一方虛淺刺之，以養其脈`
　　　，疾按其痏，無使邪氣得入。邪氣來也緊而疾，穀氣來也徐而和。脈實者，
　　　深刺以泄其氣；脈虛者淺刺之，使精氣無得出，以養其脈，獨出其邪氣。
</pre>
<pre data-sec="p">
篇名：終始
本文：刺諸痛者，其脈皆實。故曰：從腰以上者，手太陰陽明皆主之；從腰以下者
　　　，足太陰陽明皆主之。
</pre>
<pre data-sec="p">
篇名：終始
本文：病在上者下取之；病在下者高取之；病在頭者取之足；病在腰者取之膕。病
　　　生於頭者，頭重；生於手者，臂重；生於足者，足重。治病者，先刺其病所
　　　從生者也。
</pre>
<pre data-sec="p">
篇名：終始
本文：春氣在毛，夏氣在皮膚，秋氣在分肉，冬氣在筋骨。刺此病者，各以其時為
　　　齊。故刺肥人者，以秋冬之齊，刺瘦人者，以春夏之齊。
</pre>
<pre data-sec="p">
篇名：終始
本文：病痛者陰也，痛而以手按之不得者陰也，深刺之。病在上者陽也。病在下者
　　　，陰也。癢者陽也，淺刺之。病先起陰者，先治其陰而後治其陽；病先起陽
　　　者，先治其陽而後治其陰。
</pre>
<pre data-sec="p">
篇名：終始
本文：刺熱厥者，留鍼反為寒；刺寒厥者，留鍼反為熱。刺熱厥者，二陰一陽；所
　　　謂二陰者，二刺陰也，一陽者，一刺陽也。
</pre>
<pre data-sec="p">
篇名：終始
本文：久病者，邪氣入深。刺此病者，深內而久留之，間日而復刺之，必先調其左
　　　右，去其血脈，刺道畢矣。
</pre>
<pre data-sec="p">
篇名：終始
本文：凡刺之法，必察具形氣。形肉未脫，少氣而脈又躁，躁厥者，必為繆刺之，
　　　散氣可收，聚氣可布。
</pre>
<pre data-sec="p">
篇名：終始
本文：深居靜處，占神往來，閉戶塞牖，魂魄不散，專意一神，精氣之分，無聞人
　　　聲，以收其精，必一其神，令志在鍼。淺而留之，微而浮之，以移其神，氣
　　　至乃休。男內女外，堅拒勿出，謹守勿內，是謂得氣。
</pre>
<pre data-sec="p">
篇名：終始
本文：凡刺之禁：新內勿刺，新刺勿內；已醉勿刷，已刺勿醉；新怒勿刺，已刺勿
　　　怒；新勞勿刺，已刺勿勞；已飽勿刺，已刺勿飽；已饑勿刺，已刺勿饑；已
　　　渴勿刺，已刺勿渴；大驚大恐，必定其氣乃刺之。乘車來者，臥而休之，如
　　　食頃乃刺之。出行來者，坐而休之，如行千里頃乃刺之。凡此十二禁者，其
　　　脈亂氣散，逆其營衛，經氣不足，因而刺之，則陽病入於陰，陰病出為陽，
　　　則邪氣復生。粗工勿察，是謂代身，形體淫佚，乃消腦髓，津液不化，脫其
　　　五味，是謂失氣也。
</pre>
<pre data-sec="p">
篇名：終始
本文：太陽之脈，其終也。戴眼，反折，瘈瘲，其色白，絕皮乃絕汗，絕汗則終矣
　　　。
</pre>
<pre data-sec="p">
篇名：終始
本文：少陽終者，耳聾，百節盡縱，目系絕，目系絕，一日半則死矣。其死也，色
　　　青白，乃死。
</pre>
<pre data-sec="p">
篇名：終始
本文：陽明終者，口目動作喜驚、妄言、色黃；其上下之經盛而不行，則終矣。
</pre>
<pre data-sec="p">
篇名：終始
本文：少陰終者，面黑齒長而垢，腹脹閉塞，上下不通而終矣。
</pre>
<pre data-sec="p">
篇名：終始
本文：厥陰終者，中熱溢乾，喜溺，心煩，甚則舌卷，卵上縮而終矣。
</pre>
<pre data-sec="p">
篇名：終始
本文：太陰終者，腹脹閉不得息，氣噫，善嘔，嘔則逆，逆則面赤，不逆則上下不
　　　通，上下不通則面黑，皮毛憔而終矣。
</pre>
<pre data-sec="p">
篇名：經脈
本文：雷公問於黃帝曰：『禁脈』之言，凡刺之理，經脈為始，營其所行，制其度
　　　量，內次五藏，外別六府，願盡聞其道。黃帝曰：人始生，先成精，精成而
　　　腦髓生，骨為幹，脈為營，筋為剛，肉為牆，皮膚堅而毛髮長，穀入於胃，
　　　脈道以通，血氣乃行。
</pre>
<pre data-sec="p">
篇名：經脈
本文：雷公曰：願卒聞經脈之始也。黃帝曰：經脈者，所以能決死生、處百病、調
　　　虛實，不可不通。
</pre>
<pre data-sec="p">
篇名：經脈
本文：肺手太陰之脈，起於中焦，下絡大腸，還循胃口，上膈屬肺，從肺系橫出腋
　　　下，下循臑內，行少陰心主之前，下肘中，循臂內上骨下廉入寸口，上魚，
　　　循魚際，出大指之端；其支者，從腕後直出次指內廉出其端。
</pre>
<pre data-sec="p">
篇名：經脈
本文：是動則病肺脹滿，膨脹而喘咳，缺盆中痛，甚則交兩手而瞀，此為臂厥。是
　　　主肺所生病者，咳，上氣，喘渴，煩心，胸滿，臑臂內前廉痛厥，掌中熱。
　　　氣盛有--餘，則肩背痛風寒，汗出中風，小便數而欠。氣虛則肩背痛寒，少
　　　氣不足以息，溺色變。為此諸病，盛則瀉之，虛則補之，熱則疾之，寒則留
　　　之，陷下則灸之，不盛不虛，以經取之，盛者，寸口大三倍於人迎，虛者，
　　　則寸口反小於人迎也。
</pre>
<pre data-sec="p">
篇名：經脈
本文：大腸手陽明之脈，起於大指次指之端，循指上廉，出合谷兩骨之間，上入兩
　　　筋之中，循臂上廉，入肘外廉，上臑外前廉，上肩，出髃骨之前廉，上出於
　　　柱骨之會上，下入缺盆，絡肺下膈，屬大腸。其支者，從缺盆上頸，貫頰，
　　　入下齒中，還出挾口，交人中，左之右，右之左，上挾鼻孔。
</pre>
<pre data-sec="p">
篇名：經脈
本文：是動則病齒痛，頸腫。是主津液所生病者：目黃口乾，鼻衄，喉痺，肩前臑
　　　痛，大指次指不用。氣有餘則當脈所過者熱腫，虛則寒慄不復。為此諸病，
　　　盛則瀉之，虛則補之，熱則疾之，寒則留之，陷下則灸之，不盛不虛，以經
　　　取之。盛者，人迎大三倍於寸口；虛者，人迎反小於寸口也。
</pre>
<pre data-sec="p">
篇名：經脈
本文：胃足陽明之脈，起於鼻之交頞中，旁納太陽之脈，下循鼻外，入上齒中，還
　　　出挾口，環唇，下交承漿，卻循頤後下廉，出大迎，循頰車，上耳前，過客
　　　主人，循髮際，至額顱；其支者，從大迎前下人迎，循喉嚨，入缺盆，下膈
　　　，屬胃，絡脾；其直者，從缺盆下乳內廉，下挾臍，入氣街中；其支者，起
　　　於胃口，下循腹裡，下至氣街中而合，以下髀關，抵伏兔，下膝臏中，下循
　　　脛外廉，下足跗入中指內間；其支者，下廉三寸而別，下入中趾外間；其支
　　　者，別跗上，入大趾間出其端。
</pre>
<pre data-sec="p">
篇名：經脈
本文：是動則病：洒洒振寒，善呻，數欠，顏黑，病至則惡人與火，聞木聲則惕然
　　　而驚，心欲動，獨閉戶塞牖而處。甚則欲上高而歌，棄衣而走，賁響腹脹，
　　　是為骭厥。是主血所生病者：狂瘧，溫淫，汗出，鼽衄，口喎，唇珍，頸腫
　　　，喉痺，大腹水腫，膝臏腫痛，循膺、乳、氣街、股、伏兔、骭外廉、足跗
　　　上皆痛，中趾不用。氣盛則身以前皆熱，其有餘於胃，則消穀善饑，溺色黃
　　　。氣不足則身以前皆寒慄，胃中寒則脹滿。為此諸病，盛則瀉之，虛則補之
　　　，熱則疾之，寒則留之，陷下則灸之，不盛不虛，以經取之，盛者，人迎大
　　　三倍於寸口，虛者，人迎反小於寸口也。
</pre>
<pre data-sec="p">
篇名：經脈
本文：脾足太陰之脈，起於大趾之端，循趾內側白肉際，過核骨後，上內踝前廉，
　　　上踹內，循脛骨後，交出厥陰之前，上膝股內前廉，入腹，屬脾，絡胃，上
　　　膈，挾咽，連舌本，散舌下；其支者，復從胃，別上膈、注心中。
</pre>
<pre data-sec="p">
篇名：經脈
本文：是動則病：舌本強，食則嘔，胃脘痛，腹脹，善噫，得後與氣則快然如衰，
　　　身體皆重。是主脾所生病者：舌本痛，體不能動搖，食不下，煩心，心下急
　　　痛，溏、瘕、泄、水閉、黃疸，不能臥，強立，股膝內腫厥，足大趾不用。
　　　為此諸病，盛則瀉之，虛則補之，熱則疾之，寒則留之，陷下則灸之，不盛
　　　不虛，以經取之。盛者，寸口大三倍於人迎，虛者，寸口反小於人迎。
</pre>
<pre data-sec="p">
篇名：經脈
本文：心手少陰之脈，起於心中，出屬心系，下膈，絡小腸；其支者，從心系，上
　　　挾咽，繫目系；其直者，復從心系卻上肺，下出腋下，下循臑內後廉，行手
　　　太陰心主之後，下肘內，循臂內後廉，抵掌後銳骨之端，入掌內後廉，循小
　　　指之內，出其端。
</pre>
<pre data-sec="p">
篇名：經脈
本文：是動則病：嗌乾心痛，渴而欲飲，是為臂厥。是主心所生病者：目黃脅痛，
　　　臑臂內後廉痛厥，掌中熱痛。為此諸病，盛則瀉之，虛則補之，熱則疾之，
　　　寒則留之，陷下則灸之，不盛不虛，以經取之。盛者，寸口大再倍於人迎，
　　　虛者，寸口反小於人迎也。
</pre>
<pre data-sec="p">
篇名：經脈
本文：小腸手太陽之脈，起於小指之端，循手外側，上腕，出踝中，直上循臂骨下
　　　廉，出肘內側兩筋之間，上循臑外後廉，出肩解，繞肩胛，交肩上，入缺盆
　　　，絡心循咽，下膈，抵胃，屬小腸；其支者，從缺盆循頸上頰，至目銳眥，
　　　卻入耳中；其支者，別頰上䪼，抵鼻，至目內眥，斜絡於顴。
</pre>
<pre data-sec="p">
篇名：經脈
本文：是動則病：嗌痛，頷腫，不可以顧，肩似拔，臑似折。是主液所生病者：耳
　　　聾、目黃，頰腫，頸、頷、肩、臑、肘、臂外後廉痛。為此諸病，盛則瀉之
　　　，虛則補之，熱則疾之，寒則留之，陷下則灸之，不盛不虛，以經取之。盛
　　　者，人迎大再倍於寸口，虛者，人迎反小於寸口也。
</pre>
<pre data-sec="p">
篇名：經脈
本文：膀胱足太陽之脈，起於目內眥，上額交巔；其支者，從巔至耳上角；其直者
　　　，從巔入絡腦，還出別下項，循肩博內，挾脊抵腰中，入循膂，絡腎，屬膀
　　　乿；其支者，從腰中下挾脊，貫臀，入膕中；其支者，從髆內左右，別下貫
　　　胛，挾脊內，過髀樞，循髀外，從後廉，下合膕中；以下貫踹內，出外踝之
　　　後，循京骨，至小趾外側。
</pre>
<pre data-sec="p">
篇名：經脈
本文：是動則病：衝頭痛，目似脫，項如拔，脊痛，腰似折，髀不可以曲，膕如結
　　　，踹如裂，是為踝厥。是主筋所生病者：痔、瘧、狂、癲疾，頭囟項痛，目
　　　黃、淚出，鼽衄，項、背、腰、尻、膕、踹、腳皆痛，小趾不用。為此諸病
　　　，盛則瀉之，虛則補之，熱則疾之，寒則留之，陷下則灸之，不盛不虛，以
　　　經取之。盛者，人迎大再倍於寸口，虛者，人迎反小於寸口也。
</pre>
<pre data-sec="p">
篇名：經脈
本文：腎足少陰之脈，起於小趾之下，邪走足心，出於然谷之下，循內踝之後，別
　　　入跟中，以上踹內，出膕內廉，上股內後廉，貫脊，屬腎，絡膀胱；其直者
　　　，從腎上貫肝膈，入肺中，循喉嚨，挾舌本；其支者，從肺出絡心，注胸中
　　　。
</pre>
<pre data-sec="p">
篇名：經脈
本文：是動則病：饑不欲食，面如漆柴，咳唾則有血，喝喝而喘，坐而欲起，目䀮
　　　䀮如無所見，心如懸若饑狀，氣不足則善恐，心惕惕如人將捕之，是為骨厥
　　　。是主腎所生病者：口熱舌乾，咽腫上氣，嗌乾及痛，煩心心痛，黃疸腸澼
　　　，脊股內後廉痛，痿厥，嗜臥，足下熱而痛。為此諸病，盛則瀉之，虛則補
　　　之，熱則疾之，寒則留之，陷下則灸之，不盛不虛，以經取之。灸則強食生
　　　肉，緩帶被髮，大杖重履而步。盛者寸口大再倍於人迎，虛者，寸口反小於
　　　人迎也。
</pre>
<pre data-sec="p">
篇名：經脈
本文：心主手厥陰心包絡之脈，起於胸中，出屬心包絡，下膈，歷絡三焦；其支者
　　　，循胸出脅，下腋三寸，上抵腋下，循臑內，行太陰、少陰之間，入肘中，
　　　下臂，行兩筋之間，入掌中，循中指，出其端；其支者，別掌中，循小指次
　　　指，出其端。
</pre>
<pre data-sec="p">
篇名：經脈
本文：是動則病：手心熱，臂肘攣急，腋腫，甚則胸脅支滿，心中憺憺大動，面赤
　　　目黃，喜笑不休。是主脈所生病者：煩心，心痛掌中熱。為此諸病，盛則瀉
　　　之，虛則補之，熱則疾之，寒則留之，陷下則灸之，不盛不虛，以經取之。
　　　盛者，寸口大一倍於人迎，虛者，寸口反小於人迎也。
</pre>
<pre data-sec="p">
篇名：經脈
本文：三焦手少陽之脈，起於小指次指之端，上出兩指之間，循手表腕，出臂外兩
　　　骨之間，上貫肘，循臑外，上肩，而交出足少陽之後，入缺盆，布膻中，散
　　　落心包，下膈，循屬三焦；其支者，從膻中上出缺盆，上項，系耳後，直上
　　　出耳上角，以屈下頰至䪼；其支者，從耳後入耳中，出走耳前，過客主人前
　　　，交頰，至目銳眥。
</pre>
<pre data-sec="p">
篇名：經脈
本文：是動則病：耳聾渾渾焞焞，嗌腫喉痺。是主氣所生病者：汗出，目銳眥痛，
　　　頰痛，耳後、肩、臑、肘、臂外皆痛，小指次指不用。為此諸病，盛則瀉之
　　　，虛則補之，熱則疾之，寒則留之，陷下則灸之，不盛不虛，以經取之。盛
　　　者，人迎大一倍於寸口，虛者，人迎反小於寸口也。
</pre>
<pre data-sec="p">
篇名：經脈
本文：膽足少陽之脈，起於目銳眥，上抵頭角，下耳後，循頸行手少陽之前，至肩
　　　上，卻交出手少陽之後，入缺盆；其支者，從耳後入耳中，出走耳前，至目
　　　銳眥後；其支者，別銳眥，下大迎，合於手少陽，抵於䪼，下加頰車，下頸
　　　合缺盆以下胸中，貫膈，絡肝，屬膽，循脅裡，出氣街，繞毛際，橫入髀厭
　　　中；其直者，從缺盆下腋，循胸過季脅，下合髀厭中，以下循髀陽，出膝外
　　　廉，下外輔骨之前，直下抵絕骨之端，下出外踝之前，循足跗上，入小趾次
　　　趾之間；其支者，別跗上，入大指之間，循大指歧骨內出其端，還貫爪甲，
　　　出三毛。
</pre>
<pre data-sec="p">
篇名：經脈
本文：是動則病：口苦，善太息，心脅痛，不能轉側，甚則面微有塵，體無膏澤，
　　　足外反熱，是為陽厥。是主骨所生病者：頭痛，頷痛，目銳眥痛，缺盆中腫
　　　痛，腋下腫，馬刀俠癭，汗出振寒，瘧，胸、脅、肋、髀、膝外至脛、絕骨
　　　、外踝前及諸節皆痛，小趾次趾不用。為此諸病，盛則瀉之，虛則補之，熱
　　　則疾之，寒則留之，陷下則灸之，不盛不虛，以經取之。盛者，人迎大一倍
　　　於寸口，虛者，人迎反小於寸口也。
</pre>
<pre data-sec="p">
篇名：經脈
本文：肝足厥陰之脈，起於大趾叢毛之際，上循足跗上廉，去內踝一寸，上踝八寸
　　　，交出太陰之後，上膕內廉，循股陰，入毛中，過陰器，抵小腹，挾胃，屬
　　　肝，絡膽，上貫膈，布脅肋，循喉嚨之後，上入頏顙，連目系，上出額，與
　　　督脈會於巔；其支者，從目系下頰裡，環唇內；其支者，復從肝，別貫膈，
　　　上注肺。
</pre>
<pre data-sec="p">
篇名：經脈
本文：是動則病：腰痛不可以俛仰，丈夫潰疝，婦人少腹腫，甚則嗌乾，面塵脫色
　　　。是主肝所生病者：胸滿，嘔逆，飧泄，狐疝，遺溺，閉癃。為此諸病，盛
　　　則瀉之，虛則補之，熱則疾之，寒則留之，陷下則灸之，不盛不虛，以經取
　　　之。盛者，寸口大一倍於人迎，虛者寸口反小於人迎也。
</pre>
<pre data-sec="p">
篇名：經脈
本文：手太陰氣絕，則皮毛焦。太陰者，行氣溫於皮毛者也。故氣不榮，則皮毛焦
　　　，皮毛焦則津液去皮節；津液去皮節者，則爪枯毛折者，毛折者則毛先死。
　　　兩篤丁死，火勝金也。
</pre>
<pre data-sec="p">
篇名：經脈
本文：手少陰氣絕，則脈不通；脈不通，則血不流；血不流，則毛色不澤，故其面
　　　黑如漆柴者，血先死。壬篤癸死，水勝火也。
</pre>
<pre data-sec="p">
篇名：經脈
本文：足太陰氣絻者，則脈不榮肌肉，唇舌者肌肉之本也。脈不榮，則肌肉軟；肌
　　　肉軟，則舌萎人中滿；人中滿，則唇反；唇反者，肉先死。甲篤乙死，木勝
　　　土也。
</pre>
<pre data-sec="p">
篇名：經脈
本文：足少陰氣絕，則骨枯。少陰者，冬脈也，伏行而濡骨髓者也，故骨不濡，則
　　　肉不能著也；骨肉不相親，則肉軟卻；肉軟卻，故齒長而垢，髮無澤；髮無
　　　澤者，骨先死。戊篤己死.土勝水也。
</pre>
<pre data-sec="p">
篇名：經脈
本文：足厥陰氣絕，則筋絕。厥陰者肝脈也，肝者，筋之合也，筋者，聚於陰器，
　　　而脈絡於舌本也。故脈弗榮，則筋急；筋急則引舌與卵，故唇青舌卷卵縮，
　　　則筋先死。庚篤辛死.金勝木也。
</pre>
<pre data-sec="p">
篇名：經脈
本文：五陰氣俱絕，則目系轉，轉則目運；目運者，為志先死；志先死，則遠一日
　　　半死矣。六陽氣絕，則陰與陽相離，離則腠理發泄，絕汗乃出，故旦占夕死
　　　，夕占旦死。
</pre>
<pre data-sec="p">
篇名：經脈
本文：經脈十二者，伏行分肉之間，深而不見；其常見者，足太陰過於外踝之上，
　　　無所隱故也。諸脈之浮而常見者，皆絡脈也。六經絡，手陽明少陽之大絡，
　　　起於五指間，上合肘中。飲酒者，衛氣先行皮膚，先充絡脈，絡脈先盛。故
　　　衛氣已平，營氣乃滿，而經脈大盛。脈之卒然動者，皆邪氣居之留於本末，
　　　不動則熱，不堅則陷且空，不與眾同，是以知其何脈之動也。
</pre>
<pre data-sec="p">
篇名：經脈
本文：雷公曰：何以知經脈之與絡脈異也？黃帝曰：經脈者，常不可見也，其虛實
　　　也，以氣口知之。脈之見者，皆絡脈也。
</pre>
<pre data-sec="p">
篇名：經脈
本文：雷公曰：細子無以明其然也。黃帝曰：諸絡脈皆不能經大節之間，必行絕道
　　　而出入，復合於皮中，其會皆見於外。故諸刺絡脈者，必刷其結上甚血者。
　　　雖無結，急取之以瀉其邪而出其血。留之發為痺也。凡診絡脈，脈色青，則
　　　寒，且痛；赤則有熱。胃中寒，手魚之絡多青矣；胃中有熱，魚際絡赤。其
　　　暴黑者留久痺也。其有赤、有黑、有青者，寒熱氣也。其青短者，少氣也。
　　　凡刺寒熱者，皆多血絡，必間日而百取之，血盡而止，乃調其虛實。其小而
　　　短者，少氣，甚者，瀉之則悶，悶甚則仆，不得言，悶則急坐之也。
</pre>
<pre data-sec="p">
篇名：經脈
本文：手太陰之別，名曰列缺。起於腕上分間，并太陰之經，宜入掌中，散入於魚
　　　際。其病實則手銳掌熱；虛則欠欬，小便遺數。取之去腕半寸。別走陽明也
　　　o
</pre>
<pre data-sec="p">
篇名：經脈
本文：手少陰之別，名曰通裡。去腕一寸半，別而上行，循經入於心中，系舌本，
　　　屬目系。其實則支膈，虛則不能言。取之掌後一寸，別走太陽也。
</pre>
<pre data-sec="p">
篇名：經脈
本文：手心主之別，名曰內關。去腕二寸，出於兩筋之間，循經以上，系於心包絡
　　　。心系實則心痛，虛則為頭強。取之兩筋間也。
</pre>
<pre data-sec="p">
篇名：經脈
本文：手太陽之別，名曰支正。上腕五寸，內注少陰；其別者，上走肘，絡肩髃。
　　　實則節弛肘廢；虛則生疣，小者如指痂疥。取之所別也。
</pre>
<pre data-sec="p">
篇名：經脈
本文：手陽明之別，名曰偏歷。去腕三寸，別入太陰；其別者，上循臂，乘肩髃，
　　　上曲頰偏齒；其別者，入耳，合於宗脈。實胇齲聾；虛則齒寒痺隔。取之所
　　　別也。
</pre>
<pre data-sec="p">
篇名：經脈
本文：手少陽之別，名曰外關。去腕二寸，外繞臂，注胸中合心主。病實則肘攣，
　　　虛則不收。取之所別也。
</pre>
<pre data-sec="p">
篇名：經脈
本文：足太陽之別，名曰飛揚。去踝七寸，別走少陰。實則鼽窒，頭背痛；虛則鼽
　　　衄。取之所別也。
</pre>
<pre data-sec="p">
篇名：經脈
本文：足少陽之別，名曰光明去踝五寸，別走厥陰，下絡足跗。實則厥，虛則痿躄
　　　坐不能起。取之所別也。
</pre>
<pre data-sec="p">
篇名：經脈
本文：足陽明之別，名曰豐隆。去踝八寸。別走太陰；其別者，循脛骨外廉，上絡
　　　頭項，合諸經之氣，下絡喉嗌。其病氣逆則喉痺卒瘖。實則狂巔，虛則足不
　　　收，脛枯。取之所別也。
</pre>
<pre data-sec="p">
篇名：經脈
本文：足太陰之別，名曰公孫。去本節之後一寸，別走陽明；其別者，入絡腸胃，
　　　厥氣上逆則霍亂，實則腸中切痛；虛則鼓脹。取之所別也。
</pre>
<pre data-sec="p">
篇名：經脈
本文：足少陰之別，名曰大鍾。當踝後繞跟，別走太陽；其別者，并經上走於心包
　　　下，外貫腰脊。具病氣逆則煩悶，實則閉癃，虛則腰痛。取之所別者也。
</pre>
<pre data-sec="p">
篇名：經脈
本文：足厥陰之別，名曰蠡溝。去內踝五寸，別走少陽；其別者，經脛上睪，結於
　　　莖。其病氣逆則睪腫卒疝。實則挺長，虛則暴癢。取之別也。
</pre>
<pre data-sec="p">
篇名：經脈
本文：任脈之別，名曰尾翳。下鳩尾，散於腹。實則腹皮痛，虛則痒搔。取之所別
　　　也。
</pre>
<pre data-sec="p">
篇名：經脈
本文：督脈之別，名曰長強。挾膂，散頭上，下當肩胛左右，別走太陽，入貫膂。
　　　實則脊強，虛則頭重高搖之，挾脊之有過者。取之所別也。
</pre>
<pre data-sec="p">
篇名：經脈
本文：脾之大絡，名曰大包。出淵腋下三寸，布胸脅。實則身盡痛，虛則百節盡皆
　　　縱。此脈若羅絡之血者，皆取之脾之大絡脈也。
</pre>
<pre data-sec="p">
篇名：經脈
本文：凡此十五絡者，實則必見，虛則必下。視之不見，求之上下。人經不同，絡
　　　脈異所別也。
</pre>
<pre data-sec="p">
篇名：經別
本文：黃帝問於歧伯曰：余聞人之合於天道也，內有五臟，以應五音、五色、五時
　　　、五味、五位也；外有六腑，以應六律。六律建陰陽諸經而合之十二月、十
　　　二辰、十二節、十二經水、十二時、十二經脈者，此五臟六腑之所以應天道
　　　。夫十二經脈者，人之所以生，病之所以成，人之所以治，病之所以起，學
　　　之所始，工之所止也。粗之所易，上之所難也。請問其離合，出入奈何？
</pre>
<pre data-sec="p">
篇名：經別
本文：歧伯稽首再拜曰：明乎哉問也！此粗之所過，上之所息也，請卒言之。
</pre>
<pre data-sec="p">
篇名：經別
本文：足太陽之正，別入於膕中，其一道下尻五寸，別入於肛，屬於膀胱，散之腎
　　　，循膂，當心入散；直者，從膂上出於項，復屬於太陽此為一經也。
</pre>
<pre data-sec="p">
篇名：經別
本文：足少陰之正至膕中，別走太陽而合，上至腎，當十四椎出屬帶脈；直者，繫
　　　舌本，復出於項，合於太陽此為一合。成以諸陰之別，皆為正也。
</pre>
<pre data-sec="p">
篇名：經別
本文：足少陽之正，繞髀入毛際，合於厥陰，別者入季脅之間，循胸裡屬膽，散之
　　　上肝，貫心以上挾咽，出頤頜中，散於面，系目系，合少陽於外眥也。
</pre>
<pre data-sec="p">
篇名：經別
本文：足厥陰之正，別跗上，上至毛際，合於少陽，與別俱行，此為二合也。
</pre>
<pre data-sec="p">
篇名：經別
本文：足陽明之正，上至髀，入於腹裡屬胃，散之牌，上通於心上循咽出於口，上
　　　頞顱，還系目系，合於陽明也。足太陰之正，上至髀，合於陽明，與別俱行
　　　，上結於咽，貫舌中，此為三合也。
</pre>
<pre data-sec="p">
篇名：經別
本文：足太陰之正，上至髀，合於陽明，與別俱行，上結於於咽，貫舌中，此為三
　　　合也。
</pre>
<pre data-sec="p">
篇名：經別
本文：手太陽之正，指地，別於肩解，入腋走心，系小腸也。
</pre>
<pre data-sec="p">
篇名：經別
本文：手少陰之正，別入於淵腋兩筋之間，屬於心，上走喉嚨，出於面，合目內眥
　　　，此為四合也。
</pre>
<pre data-sec="p">
篇名：經別
本文：手少陽之正，指天，別於巔，入缺盆，下走三焦，散於胸中也。
</pre>
<pre data-sec="p">
篇名：經別
本文：手心主之正，別入淵腋三寸，入胸中，別屬三焦，出循喉嚨，出耳後，合少
　　　陽完骨之下，此為五合也。
</pre>
<pre data-sec="p">
篇名：經別
本文：手陽明之正，從手循膺乳，別於肩髃，入柱骨下走大腸，屬於肺，上循喉嚨
　　　，出缺盆，合於陽明也。
</pre>
<pre data-sec="p">
篇名：經別
本文：手太陰之正，別入淵腋少陰之前，入走肺，散之太陽，上出缺盆，循喉嚨，
　　　復合陽明，此六合也。
</pre>
<pre data-sec="p">
篇名：經水
本文：黃帝問於歧伯曰：經脈十二者，外合於十二經水，而內屬於五臟六腑。夫十
　　　二經水者，其有大小、深淺、廣狹、遠近各不同；五臟六腑之高下、大小、
　　　受谷之多少亦不等，相應奈何？夫經水者，受水而行之；五臟者，合神氣魂
　　　魄而藏之；六腑者，受穀而行之，受氣而揚之；經脈者受血而營之。合而以
　　　治，奈何？刺之深淺，炙之壯數，可得聞乎？
</pre>
<pre data-sec="p">
篇名：經水
本文：歧伯答曰：善哉問也！天至高不可度，地至廣不可量，此之謂也。且夫人生
　　　於天地之間，六合之內，，此天之高，地之廣也，非人力之所能度量而至也
　　　。若夫八尺之士，皮肉在此，外可度量切循而得之，其死可解剖而視之。其
　　　藏之堅脆，腑之大小穀之多才，脈之長短，血之清濁，氣之多少，十二經之
　　　多血少氣，與其少血多氣，與其皆多血氣，與其皆少血氣，皆有大數。其治
　　　以鍼艾，各調其經氣，固其常有合乎。
</pre>
<pre data-sec="p">
篇名：經水
本文：黃帝曰：余聞之，快於耳不解於心，願卒聞之。
</pre>
<pre data-sec="p">
篇名：經水
本文：歧伯答曰：此人之所以參天地而應陰陽也，不可不察。
</pre>
<pre data-sec="p">
篇名：經水
本文：足太陽外合於清水，內屬於膀胱，而通水道焉。足少陽外合於渭水，內屬於
　　　於膽。足陽明外合於海水，內屬於胃。
</pre>
<pre data-sec="p">
篇名：經水
本文：足太陰外合於湖水，內屬於脾。足少陰外合於汝水，內屬於腎。足厥陰外合
　　　於澠水，內屬於肝。
</pre>
<pre data-sec="p">
篇名：經水
本文：手太陽外合於淮水，內屬於小腸，而水道出焉。手少陽外合於漯水，內屬於
　　　三焦。手陽明外合於江水，內屬於大腸。
</pre>
<pre data-sec="p">
篇名：經水
本文：手太陰外合於河水，內屬於肺。手少陰外合於濟水，內屬於心。手心主外合
　　　於漳水，內屬於心包。
</pre>
<pre data-sec="p">
篇名：經水
本文：凡此五臟六腑十二經水者，外有源泉，而內有所稟，此皆內外相貫，如環無
　　　端，人經亦然。故天為陽，地為陰，腰以上為天，腰以下為地。故海以北者
　　　為陰，湖以北者為陰中之陰；漳以南者為陽，河以北至漳者為陽中之陰；漯
　　　以南至江者，為陽中之太陽此一隅之陰陽也，所以人與天地相參也。
</pre>
<pre data-sec="p">
篇名：經水
本文：黃帝曰：夫經水之應經脈也，其遠近淺深，水血之多少，各不同，合而以刺
　　　之奈何？
</pre>
<pre data-sec="p">
篇名：經水
本文：歧伯答曰：足陽明，五臟六腑之海也，其脈大，血多氣盛，熱壯，刺此者不
　　　深勿散，不留不瀉也。足陽明刺深六分，留十呼。足太陽深五分，留七呼。
　　　足少陽深四分，留五呼。足太陰深三分，留四呼。足少陰深二分留三呼。足
　　　厥陰深一分，留二呼。手之陰陽，其受氣之道近，其氣之來疾，其刺深者皆
　　　無過二分，其留，皆無過一呼。其少長、大小肥瘦，以心撩之，命曰法天之
　　　常，灸之亦然。灸而過此者，得惡火則骨枯脈濇，刺而過此者，則脫氣。
</pre>
<pre data-sec="p">
篇名：經水
本文：黃帝曰：夫經脈之大小血之多少，膚之厚薄，肉之堅脆及膕之大小，可為量
　　　度乎？歧伯答曰：其可為量度者，取其中度也。不甚脫肉，而血氣不衰也。
　　　若夫度之人，瘦而形肉脫者，惡可以量度刺乎。審切循捫按，視其寒溫盛衰
　　　而調之，是謂因適而為之真也。
</pre>
<pre data-sec="p">
篇名：經筋
本文：足太陽之筋，起於足小趾，上結於踝，邪上結於膝，其下循足外側，結於踵
　　　，上循跟，結於膕；其別者，結於腨外，上膕中內廉，與膕中并上結於臀，
　　　上挾脊上項；其支者，別入結於舌本；其直者，結於枕骨，上頭，下顏，結
　　　於鼻；其支者，為目上網，下結於頄；其支者，從腋后外廉結於肩髃；其支
　　　者，入腋下，上出缺盆，上結於完骨；其支者，出缺盆，邪上出於頄。其病
　　　小趾支跟腫痛，膕攣，脊反折，項筋急，肩不舉，腋支缺盆中紐痛，不可左
　　　右搖〞v在燔鍼劫刺，以知為數，以痛為輸，名曰仲春痺也o
</pre>
<pre data-sec="p">
篇名：經筋
本文：足少陽之筋，起於小指次指，上結外踝，上循脛外廉，結於膝外廉；其支者
　　　別起外輔骨，上走髀，前者結於伏兔之上，後者，結於尻；其直者，上乘䏚
　　　季脅，上走腋前廉，繫於膺乳，結於缺盆；直者，上出腋，貫缺盆，出太陽
　　　之前，循耳後，上額角，交巔上，下走頷，上結於頄；支者，結於目眥為外
　　　維。具病小指次指支轉筋，引膝外轉筋，膝不可屈伸，膕筋急前引髀，後引
　　　尻，即上乘䏚季脅痛，上引缺盆、膺乳、頸維筋急。從左之右，右目不開，
　　　上過右角，并蹻脈而行，左絡於右，故傷左角，右足不用，命曰維筋相交。
　　　治在燔鍼劫刺，以知為數，以痛為輸，名曰孟春痺也。
</pre>
<pre data-sec="p">
篇名：經筋
本文：足陽明之筋，起於中三指，結於跗上，邪外上加於輔骨，上結於膝外廉，直
　　　上結於髀樞，上循脅屬脊；其直者，上循骭，結於缺盆；其支者，結於外輔
　　　骨，合少陽；其直者，上循伏兔，上結於髀，聚於陰器，上腹而布，至缺盆
　　　而結，上頸，上挾口，合於頄，下結於鼻，上合於太陽。太陽為目上網，陽
　　　明為目下網；其支者，從頰結於耳前。其病足中指支脛轉筋，腳跳堅，伏兔
　　　轉筋，髀前踵，潰疝，腹筋急，引缺盆及頰，卒口僻；急者，目不合，熱則
　　　筋縱，目不開頰筋有寒，則急，引頰移口，有熱則筋弛縱，緩不勝收，故僻
　　　。治之以馬膏，其急者；以白酒和桂，以塗其緩者，以桑鉤鉤之即以生桑炭
　　　置之坎中，高下以坐等。以膏熨急頰，且飲美酒，噉美炙肉，不飲酒者，自
　　　強也，為之三拊而已。治在燔鍼劫刺，以知為數，以痛為輸，名曰季春痺也
　　　。
</pre>
<pre data-sec="p">
篇名：經筋
本文：足太陰之筋，起於大指之端內側，上結於內踝；其直者，絡於膝內輔骨，上
　　　循陰股，結於髀，聚於陰器，上腹結於臍，循腹裡，結於肋，散於胸中；其
　　　內者，著於脊。其病足大指支內踝痛，轉筋痛膝內輔骨痛，陰股引髀而痛，
　　　陰器紐痛，下引臍兩脅痛，引膺中脊內痛。治在燔鍼劫刺，以知為數，以痛
　　　為輸，命曰孟秋痺也。
</pre>
<pre data-sec="p">
篇名：經筋
本文：足少陰之筋，起於小指之下并足太陰之筋，邪走內踝之下，結於踵，與太陽
　　　之筋合，而上結於內輔之下并太陰之筋，而上循陰股，結於陰器，循脊內挾
　　　膂上至項，結於枕骨，與足太陽之筋合。其病足下轉筋，及所過而結者皆痛
　　　及轉及轉筋。病在此者，主癎瘈及痙，在外者不能挽，在內者不能仰。故陽
　　　病者，腰反折不能俛，陰病者，不能仰。治在燔鍼劫刺以知為數，以痛為輸
　　　。在內者熨引飲藥，此筋折紐，紐發數甚者死不治，名曰仲秋痺也。
</pre>
<pre data-sec="p">
篇名：經筋
本文：足厥陰之筋，起於大指之上，上結於內踝之前，上循脛，上結內輔之下，上
　　　循陰股，結於陰器，絡諸筋。其病足大指支，內踝之前痛，內輔痛，陰股痛
　　　轉筋，陰器不用，傷於內則不起，傷於寒則陰縮入，傷於熱則縱挺不收，治
　　　在行水清陰氣；其病轉筋者，治在燔鍼劫刺，以知為數，以痛為輸，命曰季
　　　秋痺也。手太陽之筋，起於小指之上，結於腕，上循臂內廉，結於肘內銳骨
　　　之後，彈之應小指之上，入結於腋下；其支者，後走腋後廉，上繞肩胛，循
　　　頸出走太陽之前，結於耳後完骨；其支者，入耳中；直者出耳上，下結於頷
　　　，上屬目外眥。其病小指支肘內銳骨後廉痛，循臂陰，入腋下，腋下痛，腋
　　　後廉痛，繞肩胛引頸而痛，應耳中鳴痛引頷，目瞑良久乃得視，頸筋急，則
　　　為筋瘻，頸腫，寒熱在頸者。治在燔鍼劫刺之，以知為數，以痛為輸。其為
　　　腫者，復而銳之。本支者上曲牙，循耳前屬目外眥，上頜結於角，其痛當所
　　　過者支轉筋。治在燔鍼劫刺，以知為數，以痛為輸，名曰仲夏痺也。
</pre>
<pre data-sec="p">
篇名：經筋
本文：手少陽之筋，起於小指次指之端，結於腕，上循臂，結於肘，上繞臑外廉、
　　　上肩、走頸，合手太陽；其支者，當曲頰入繫舌本；其支者，上曲牙，循耳
　　　前，屬目外眥，上乘頷，結於角o其病當所過者，即支轉筋，舌卷。治在燔
　　　鍼劫刺，以知為數，以痛為輸，名曰季夏痺也。
</pre>
<pre data-sec="p">
篇名：經筋
本文：手陽明之筋，起於大指次指之端，結於腕，上循臂，上結於肘外，上臑，結
　　　於髃；其支者，繞肩胛，挾脊；直者，從肩髃上頸；具支者，上頰，結於頄
　　　；直者，上出手太陽之前，上左角，絡頭下右頷，其病當所過者，支痛及轉
　　　筋，肩不舉，頸不可左右視。治在燔鍼劫刺，以知為數，以痛為輸名曰孟夏
　　　痺也。
</pre>
<pre data-sec="p">
篇名：經筋
本文：手太陰之筋，起於大指之上行，結於魚後，行寸口外側，上循臂，結肘中，
　　　上臑內廉，入腋下，出缺盆.結肩前髃，上結缺盆，下結胸裡，散貫賁，合
　　　賁下抵季脅。其病當所過者，支轉筋，痛甚成息賁，脅急吐血。治在燔鍼劫
　　　刺，以知為數，以痛為輸。名曰仲冬痺也。
</pre>
<pre data-sec="p">
篇名：經筋
本文：手心主之筋，起於中指，與太陰之筋並行，結於肘內廉，上臂陰結腋下，下
　　　散前後挾脅；其支者，入腋，散胸中，結於臂。其病當所過者，支轉筋前及
　　　胸痛息賁。治在燔鍼劫刺，以知為數，以痛為輸，名曰孟冬痺也。
</pre>
<pre data-sec="p">
篇名：經筋
本文：手少陰之筋，起於小指之內惻，結於銳骨，上結肘內廉，上入腋，交太陰，
　　　挾乳裡，結於胸中，循臂下繫於臍。其病內急心承伏梁，下為肘網。其病當
　　　所過者，支轉筋，筋痛。治在燔鍼劫刺，以知為數，以痛為輸。其成伏梁唾
　　　血膿者，死不治。經筋之病，寒則反折筋急，熱則筋弛縱不收，陰痿不用。
　　　陽急則反折陰急則俛不伸。焠刺者，刺寒急也，熱則筋縱不收，無用燔鍼，
　　　名曰季冬痺也。
</pre>
<pre data-sec="p">
篇名：經筋
本文：足之陽明，手之太陽，筋急則口目為僻，眥急不能卒視治皆如右方也。
</pre>
<pre data-sec="p">
篇名：骨度
本文：黃帝問於伯高曰：脈度言經脈之長短，何以立之?伯高曰：先度其骨節之大
　　　小，廣狹，長短而脈度定矣。
</pre>
<pre data-sec="p">
篇名：骨度
本文：黃帝曰：願聞眾人之度。人長七尺五寸者，其骨節之大小長短各幾何？
</pre>
<pre data-sec="p">
篇名：骨度
本文：伯高曰：頭之大骨圍，二尺六寸，胸圍四尺五寸。腰圍四尺二寸。髮所覆者
　　　顱至項尺二寸。髮以下至頤長一尺，君子終折。
</pre>
<pre data-sec="p">
篇名：骨度
本文：結喉以下至缺盆中，長四寸。缺盆以下至𩩲𩨗，長九寸，過則肺，大不滿則
　　　肺小。𩩲𩨗以下至天樞，長八寸，過則胃大，不及則胃小。天樞以下至橫骨
　　　，長六寸半，過則迴腸廣長，不滿則狹短。橫骨，長六寸半。橫骨上廉以下
　　　至內輔之上廉，長一尺八寸。內輔之上廉以下至下廉，長三寸半。內輔下廉
　　　，下至內踝，長一尺三寸。內踝以下至地，長三寸o膝膕以下至跗屬，長一
　　　尺六寸。附屬以下至地，長三寸。故骨圍大則太過，小則不及。
</pre>
<pre data-sec="p">
篇名：骨度
本文：角以下至柱骨，長一尺。行腋中不見者，長四寸。腋以下至季脅，長一尺二
　　　寸。季脅以下至髀樞，長六寸，髀樞以下至膝中，長一尺九寸。膝以下至外
　　　踝，長一尺六寸。外踝以下至京骨，長三寸。京骨以下至地，長一寸。
</pre>
<pre data-sec="p">
篇名：骨度
本文：耳後當完骨者，廣九寸。耳前當耳門者，廣一尺三寸。兩顴之間，相去七寸
　　　。兩乳之間，廣九寸半。兩髀之間廣六寸半。
</pre>
<pre data-sec="p">
篇名：骨度
本文：足長一尺二寸，廣四寸半。肩至肘，長一尺七寸；肘至腕，長一尺二寸半。
　　　腕至中指本節，長四寸。本節至其末，長四寸半。
</pre>
<pre data-sec="p">
篇名：骨度
本文：項髮以下至背骨，長二寸半，膂骨以下至尾骶，二十一節，長三尺，上節長
　　　一寸四分分之一，奇分在下，故上七節至於膂骨，九寸八分分之七。此眾人
　　　骨之度也，所以立經脈之長短也。是故視其經脈之於身也，其見浮而堅，其
　　　見明而大者，多血，細而沉者，多氣也。
</pre>
<pre data-sec="p">
篇名：五十營
本文：黃帝曰：余願聞五十營奈何？歧伯答曰：天周二十八宿，宿三十六分；人氣
　　　行一周，千八分，日行二十八宿。人經脈上下左右前後二十八脈，周身十六
　　　丈二尺，以應二十八宿，漏水下百刻，以分晝夜。故人一呼脈再動，氣行三
　　　寸，一吸脈亦再動，氣行三寸，呼吸定息，氣行六寸；十息氣行六尺，日行
　　　二分。二百七十息，氣行十六丈二尺.氣行交通於中，一周於身，下水二刻
　　　，日行二十五分。五百四十息，氣行再周於身，下水四刻，日行四十分。二
　　　千七百息，氣行十周於身，下水二十刻，日行五宿二十分。一萬三千五百息
　　　氣行五十營於身，水下百刻，日行二十八宿，漏水皆盡脈終矣。所謂交通者
　　　，並行一數也。故五十營備，得盡天地之壽矣，凡行八百一十丈也。
</pre>
<pre data-sec="p">
篇名：營氣
本文：黃帝曰：營氣之道，內榖為寶，穀入於胃，乃傳之肺，流溢於中，布散於外
　　　，精專者行於經隧，常營無已，終而復始，是謂天地之紀。故氣從太陰出，
　　　注手陽明。上行注足陽明，下行至跗上，注大指間，與太陰合，上行抵髀，
　　　從髀，注心中。循手少陰，出腋，下臂，注小指，合手太陽。上行乘腋，出
　　　䪼內，注目內眥，上巔，下項，合足太陽。循脊下尻，下行注小指之端，循
　　　足心，注足少陰。上行注腎。從腎注心，外散於胸中，循心主脈，出腋下臂
　　　，出兩筋之間，入掌中，出中指之端。還注小指次指之端，合手少陽。上行
　　　注膻中，散於三焦。從三焦，注膽，出脅，注足少陽。下行至跗上，復從跗
　　　注大指間，合足厥陰。上行至肝，從肝上注肺，上循喉嚨，入頏顙之竅，究
　　　於畜門。其支別者，上額循巔，下項中，循脊入骶，是督脈也。絡陰器，上
　　　過毛中，入臍中，上循腹裏，入缺盆。下注肺中，復出太陰。此營氣之所行
　　　也，逆，順之常也。
</pre>
<pre data-sec="p">
篇名：脈度
本文：黃帝曰：願聞脈度。歧伯答曰：手之六陽，從手至頭，長五尺，五六三丈。
　　　手之六陰，從手至胸中，三尺五寸，三六一丈八尺，五六三尺，合二丈一尺
　　　。足之六陽，從足上至頭，八尺六八四丈八尺。足之六陰，從足至胸中，六
　　　尺五寸，六六三丈六尺，五六三尺，合三丈九尺。蹻脈從足至目，七尺五寸
　　　，二七一丈四尺，二五一尺，合一丈五尺。督脈、任脈各四尺五寸，二四八
　　　尺，二五一尺，合九尺。凡都合一十六丈二尺，此氣之大經隧也。
</pre>
<pre data-sec="p">
篇名：脈度
本文：經脈為裏，支而橫者為絡，絡之別者為孫，盛而血者疾誅之。盛者瀉之，虛
　　　者飲藥以補之。五藏常內閱於上七竅也。故肺氣通於鼻，肺和則鼻能知臭香
　　　矣；心氣通於舌，心和則舌能知五味矣；肝氣通於目，肝和則目能辨五色矣
　　　；脾氣通於口，脾和則口能知五榖矣；腎氣通於耳，腎和則耳能聞五音矣。
　　　五臟不和，則七竅不通；六腑不合則留為癰。故邪在腑則陽脈不和，陽脈不
　　　和則氣留之，氣留之則陽氣盛矣。陽氣太盛，則陰脈不利，陰脈不利則血留
　　　之，血留之則陰氣盛矣。陰氣太盛則陽氣不能榮也，故曰關。陽氣太盛，則
　　　陰氣弗能榮也，故曰格。陰陽俱盛，不得相榮，故曰關格。關格者，不得盡
　　　期而死也。
</pre>
<pre data-sec="p">
篇名：脈度
本文：黃帝曰：蹻脈安起安止，何氣榮也？歧伯答曰：蹻脈者，少陰之別，起於然
　　　骨之後。上內踝之上，直上循陰股，入陰，上循胸裏，入缺盆，上出人迎之
　　　前，入頄，屬目內眥，合於太陽，陽蹻而上行，氣并相還，則為濡，目氣不
　　　榮，則目不合。
</pre>
<pre data-sec="p">
篇名：脈度
本文：黃帝曰：氣獨行五臟，不榮六腑，何也？歧伯答曰：氣之不得無行也，如水
　　　之流，如日月之行不休，故陰脈榮其臟，陽脈榮其腑，如環之無端，莫知其
　　　紀，終而復始，其流溢之氣，內溉臟腑，外濡腠理。
</pre>
<pre data-sec="p">
篇名：脈度
本文：黃帝曰：蹻脈有陰陽，何脈當其數？歧伯曰：男子數其陽，女子數其陰，當
　　　數者為經，其不當數者為絡也。
</pre>
<pre data-sec="p">
篇名：營衛生會
本文：黃帝問於歧伯曰：人焉受氣？陰陽焉會？何氣為營？何氣為衛？營安從生？
　　　衛於焉會？老壯不同氣，陰陽異位，願聞其會。歧伯答曰：人受氣於榖，榖
　　　入於胃，以傳與肺，五藏六府，皆以受氣，其清者為營，濁者為衛。營在脈
　　　中，衛在脈外，營周不休，五十而復大會，陰陽相貫，如環無端。衛氣行於
　　　陰二十五度，行於陽二十五度，分為晝夜，故氣至陽而起，至陰而止。故曰
　　　：日中而陽隴為重陽，夜半而陰隴為重陰。故太陰主內，太陽主外，各行二
　　　十五度，分為晝夜。夜半為陰隴，夜半後而為陰衰，平旦陰盡而陽受矣，日
　　　中而陽隴，日西而陽衰，日入陽盡，而陰受氣矣。夜半而大會，萬民皆臥，
　　　命曰合陰，平旦陰盡而陽受氣。如是無已，與天地同紀。
</pre>
<pre data-sec="p">
篇名：營衛生會
本文：黃帝曰：老人之不夜瞑者，何氣使然？少壯之人不晝瞑者，何氣使然？歧伯
　　　答曰：壯者之氣血盛，其肌肉滑，氣道通，營衛之行，不失其常，故晝精而
　　　夜暝，老者之血衰，其肌肉枯，氣道澀，五臟之氣相搏，其營氣衰少，而衛
　　　氣內伐，故晝不精，夜不暝。
</pre>
<pre data-sec="p">
篇名：營衛生會
本文：黃帝曰：願聞營衛之所行，皆何道從來？歧伯答曰：營出於中焦，衛出於上
　　　焦。
</pre>
<pre data-sec="p">
篇名：營衛生會
本文：黃帝曰：願聞三焦之所出。歧伯答曰：上焦出於胃上口，並咽以下，貫膈而
　　　布胸中，走腋，循太陰之分而行，還至陽明，上至舌，下足陽明，常與營俱
　　　行於陽二十五度，行於陰亦二十五度，一周也。故五十度而復大會於手太陰
　　　矣。
</pre>
<pre data-sec="p">
篇名：營衛生會
本文：黃帝曰：人有熱飲食下胃，其氣未定，汗則出，或出於面，或出於背，或出
　　　於身半，其不循衛氣之道，何也？歧伯曰：此外傷於風。內開腠理，毛蒸理
　　　泄，衛氣走之，固不得循其道。此氣慓悍滑疾，見開而出，故不得循其道，
　　　故命曰漏泄。
</pre>
<pre data-sec="p">
篇名：營衛生會
本文：黃帝曰：願聞中焦之所出。歧伯答曰：中焦亦並胃中，出上焦之後，此所受
　　　氣者，泌糟粕，蒸津液，化其精微，上注於肺脈，乃化而為血，以奉生身，
　　　莫貴於此，故獨得行於經隧，命曰營氣
</pre>
<pre data-sec="p">
篇名：營衛生會
本文：黃帝曰：夫血之與氣，異名同類，何謂也？歧伯答曰：營衛者，精氣也。血
　　　者神氣也。故血之與氣，異名同類焉。故奪血者無汗，奪汗者無血。故人生
　　　有兩死，而無兩生。
</pre>
<pre data-sec="p">
篇名：營衛生會
本文：黃帝曰：願聞下焦之所出。歧伯答曰：下焦者，別迴腸，注於膀胱，而滲入
　　　焉。故水榖者，常並居於胃中，成糟粕而俱下於大腸，而成下焦，滲而俱下
　　　，濟泌別汁，循下焦而滲入膀胱焉。
</pre>
<pre data-sec="p">
篇名：營衛生會
本文：黃帝曰：人飲酒，酒亦入胃，榖未熟而小便獨先下，何也？歧伯答曰：酒者
　　　熟穀之液也，其氣悍以清，故後穀而入，先穀而液出焉。
</pre>
<pre data-sec="p">
篇名：營衛生會
本文：黃帝曰：善。余聞上焦如霧，中焦如漚，下焦如瀆，此之謂也。
</pre>
<pre data-sec="p">
篇名：四時氣
本文：黃帝問於歧伯曰：夫四時之氣，各不同形，百病之起，皆有所生，灸刺之道
　　　，何者為定？歧伯答曰：四時之氣，各有所在，灸刺之道，得氣穴為定。故
　　　春取經、血脈、分肉之間，甚者，深刺之，間者，淺刺之；夏取盛經孫絡，
　　　取分間絕皮膚；秋取經腧。邪在腑，取之合；冬取井榮，必深以留之。
</pre>
<pre data-sec="p">
篇名：四時氣
本文：溫虐汗不出，為五十九痏，風㽷膚脹，為五十痏。取皮膚之血者，盡取之。
　　　飧泄補三陰之上，補陰陵泉，皆久留之，熱行乃止。
</pre>
<pre data-sec="p">
篇名：四時氣
本文：轉筋於陽，治其陽；轉筋於陰，治其陰。皆卒刺之。徒㽷先取環谷下三寸，
　　　以鈹鍼鍼之，已刺而筩之而內之，入而復之，以盡其㽷，必堅。來緩則煩悗
　　　，來急則安靜，間日一刺之，㽷盡乃止。飲閉藥，方刺之時徒飲之，方飲無
　　　食，方食無飲，無食他食，百三十五日。
</pre>
<pre data-sec="p">
篇名：四時氣
本文：著痺不去，久寒不已，卒取其三里。骨為幹。腸中不便，取三里，盛瀉之，
　　　虛補之。癘風者，素刺其腫上。已刺，以銳針針其處，按出其惡氣，腫盡乃
　　　止，常食方食，無食他食。
</pre>
<pre data-sec="p">
篇名：四時氣
本文：腹中常鳴氣上衝胸，喘不能久立。邪在大腸，刺肓之原，巨虛上廉、三里。
　　　小腹控睪，引腰脊，上衝心。邪在小腸者，連睪系，屬於脊，貫肝肺，絡心
　　　系。氣盛則厥逆，上衝腸胃，煄肝，散於肓，結於臍，故取之肓原以散之，
　　　刺太陰以予之，取厥陰以下之，取巨虛下廉去之，按其所過之經以調之。
</pre>
<pre data-sec="p">
篇名：四時氣
本文：善嘔，嘔有苦，長太息，心中憺憺，恐人將人將捕之；邪在膽，逆在胃，膽
　　　液泄，則口苦，胃氣逆，則嘔苦，故曰嘔膽。取三里以下。胃氣逆，則刺少
　　　陽血絡，以閉膽逆，卻調其虛實，以去其邪。
</pre>
<pre data-sec="p">
篇名：四時氣
本文：飲食不下，膈塞不通，邪在胃脘，在上脘，則刺抑而下之，在下脘，則散而
　　　去之。小腹痛腫，不得小便，邪在三焦，約取之太陽大絡，視其絡脈與厥陰
　　　小絡，結而血者，腫上及胃脘，取三里。
</pre>
<pre data-sec="p">
篇名：四時氣
本文：睹其色，察其以，知其散復者，視其目色，以知病之存亡也。一其形，聽其
　　　動靜者，持氣口人迎氣口人迎以視其脈，堅且盛且滑者，病日進，脈軟者，
　　　病將下，諸經實者，病三日已。氣口候陰，人迎候陽也。
</pre>
<pre data-sec="p">
篇名：五邪
本文：邪在肺則皮膚痛，寒熱，上氣喘，汗出，欬動肩背。取之膺中外腧，背三節
　　　五臟之傍，以手疾按之，快然，乃刺之。取之缺盆中以越之。
</pre>
<pre data-sec="p">
篇名：五邪
本文：邪在肝，則兩脅中痛，寒中，惡血在內行善掣節，時腳腫。取之行間，以引
　　　脅下，補三里以溫胃中，取血脈以散惡血；取耳間青脈，以去其掣。
</pre>
<pre data-sec="p">
篇名：五邪
本文：邪在脾胃，則病肌肉痛，陽氣有餘，陰氣不足，則熱中善飢；陽氣不足，陰
　　　氣有餘，則寒中腸鳴、腹痛；陰陽俱有餘，若俱不足，則有寒有熱，皆調於
　　　三里。
</pre>
<pre data-sec="p">
篇名：五邪
本文：邪在腎，則病骨痛，陰痺。陰痺者，按之而不得，腹脹，腰痛，大便難，肩
　　　背頸項痛，時眩。取之湧泉、崑崙。視有血者，盡取之。
</pre>
<pre data-sec="p">
篇名：五邪
本文：邪在心，則病心痛，喜悲時眩仆；視有餘不足而調之其輸也。
</pre>
<pre data-sec="p">
篇名：寒熱病
本文：皮寒熱者，不可附席，毛髮焦，鼻槁腊，不得汗，取之三陽之絡，以補手太
　　　陰。肌寒熱者，肌痛，毛髮焦而唇槁腊，不得汗取三陽於下，以去其血者，
　　　補足太陰以出其汗。
</pre>
<pre data-sec="p">
篇名：寒熱病
本文：骨寒熱者病無所安，汗注不休。齒未槁，取其少陰於陰股之絡；齒已槁，死
　　　不治。骨厥亦然。骨痺，舉節不用而痛，汗注煩心，取三陰之經補之。
</pre>
<pre data-sec="p">
篇名：寒熱病
本文：身有所傷，血出多及中風寒，苦有所墮墜，四支懈惰不收，名曰體惰，取其
　　　小腹臍下三結交。三結交者，陽明、太陰也，臍下三寸關元也。厥痺者，厥
　　　氣上及腹，取陰陽之絡，視主病也，瀉陽補陰經也。
</pre>
<pre data-sec="p">
篇名：寒熱病
本文：頸側之動脈人迎。人迎，足陽明也，在嬰筋之前。嬰筋之後，手陽明也，名
　　　曰扶突。次脈，足少陽脈也，名曰天牖，次脈，足太陽也，名曰天柱。腋下
　　　動脈臂太陰也，名曰天府。
</pre>
<pre data-sec="p">
篇名：寒熱病
本文：陽迎頭痛，胸滿不得息，取之人迎。暴瘖氣鞕，取扶突與舌本出血。暴聾氣
　　　蒙，耳目不明，取天牖。暴攣癇眩，足不任身，取天柱。暴癉內逆，肝肺相
　　　搏，血溢鼻口，取天府。此為天牖五部。
</pre>
<pre data-sec="p">
篇名：寒熱病
本文：臂陽明有入徧齒者名曰大迎，下齒齲取之臂，惡寒補之，不惡寒瀉之。足太
　　　陽有入頄徧齒者，名曰角孫，上齒齲取之，在鼻與頄前，方病之時其脈盛，
　　　盛則瀉之虛則補之。一曰取之出鼻外。
</pre>
<pre data-sec="p">
篇名：寒熱病
本文：足陽明有挾鼻入於面者，名曰懸顱，屬口，對入繫目本，視有過者取之，損
　　　有餘，益不足，反者益其。足太陽有通項入於腦者，正屬目本，名曰眼系，
　　　頭目苦痛取之，在項中兩筋間，入腦乃別。陰蹻陽蹻，陰陽相交，陽入陰，
　　　陰出陽，交於目銳眥。陽氣盛則瞋目，陰氣盛則瞑目。
</pre>
<pre data-sec="p">
篇名：寒熱病
本文：熱厥取足太陰、少陽，皆留之；寒厥取足陽明、少陰於足，皆留之。舌縱涎
　　　下，煩悗，取足少陰。振寒洒洒鼓頷，不得汗出，腹脹煩悗，取手太陰。刺
　　　虛者，刺其去也；刺實者，刺其來也。
</pre>
<pre data-sec="p">
篇名：寒熱病
本文：春取絡脈，夏取分腠，秋取氣口，冬取經輸，凡此四時，各以時為齊。絡脈
　　　治皮膚，分腠治肌肉，氣口治筋脈，經輸治骨髓。五藏身有五部：伏兔一；
　　　腓二，腓者，腨也；背三；五藏之腧四；項五。此五部有癰疽者死。
</pre>
<pre data-sec="p">
篇名：寒熱病
本文：病始手臂者，先取手陽明、太陰而汗出；病始頭首者，先取項太陽而汗出；
　　　病始足脛者，先取足陽明而汗出；臂太陰可汗出，足陽明可汗出。故取陰而
　　　汗出甚者，止之於陽；取陽而汗出甚者，止之於陰。凡刺之害，中而不去則
　　　精泄，不中而去則致氣；精泄則病甚而恇，致氣則生為癰疽也。
</pre>
<pre data-sec="p">
篇名：癲狂
本文：目眥外決於面者，為銳眥，在內近鼻者，為內眥，上為外眥，下為內眥。癲
　　　疾始生，先不樂，頭重痛，視舉目赤，甚作極已而煩心，候之於顏。取手太
　　　陽、陽明、太陰，血變而止。
</pre>
<pre data-sec="p">
篇名：癲狂
本文：癲疾始作而引口啼呼喘悸者，候之手陽明，太陽，左強者攻其右，右強者攻
　　　其左，血變而止。癲疾始作，先反僵，因而脊痛，候之足太陽、陽明、太陰
　　　、手太陽，血變而止。
</pre>
<pre data-sec="p">
篇名：癲狂
本文：治癲疾始作，常與之居，察其所當取之處。病至，視之有過者瀉之，置其血
　　　於瓠壺之中，至其發時，血獨動矣。不動，灸窮骨二十壯。窮骨者，骶骨也
　　　。
</pre>
<pre data-sec="p">
篇名：癲狂
本文：骨癲疾者，顑齒諸腧分肉皆滿，而骨居，汗出，煩悗。嘔多沃沫，氣下泄，
　　　不治。筋癲疾者，身倦攣急，脈大，刺項大經之大杼脈。嘔多沃沫，氣下泄
　　　，不治。脈癲疾者，暴仆，四肢之脈皆脹而縱。脈滿，盡刺之出血；不滿，
　　　灸之挾項太陽，灸帶脈於腰相去三寸，諸分肉本輸。嘔多沃沫，氣下泄，不
　　　治。癲疾者，疾發如狂者，死不治。
</pre>
<pre data-sec="p">
篇名：癲狂
本文：狂始生，先自悲也，喜忘、苦怒、善恐者，得之憂饑，治之取手太陰、陽明
　　　，血變而止及取足太陰、陽明。狂始發，少臥不飢，自高賢也，自辨智也，
　　　自尊貴也，善罵詈，日夜不休，治之取手陽明、太陽、太陰、舌下少陰。視
　　　之盛者，皆取之，不盛，釋之也。
</pre>
<pre data-sec="p">
篇名：癲狂
本文：狂言、驚、善笑、好歌樂、妄行不休者，得之大恐，治之取手陽明、太陽、
　　　太陰。狂，目妄見、耳妄聞、善呼者，少氣之所生也。治之取手太陽、太陰
　　　、陽明、足太陰、頭、兩顑。
</pre>
<pre data-sec="p">
篇名：癲狂
本文：狂者多食，善見鬼神，善笑而不發於外者，得之有所大喜，治之取足太陰、
　　　太陽、陽明，後取手太陰、太陽、陽明。狂而新發，未應如此者，先取曲泉
　　　左右動脈，及盛者見血，有頃已。不已，以法取之，灸骨骶二十壯。
</pre>
<pre data-sec="p">
篇名：癲狂
本文：風逆，暴四肢腫，身漯漯，唏然時寒，飢則煩，飽則善變。取手太陰表裏、
　　　足少陰、陽明之經。肉清取滎、骨清取井、經也。
</pre>
<pre data-sec="p">
篇名：癲狂
本文：厥逆為病也，足暴清，胸若將裂，腸苦將以刀切之，煩而不能食，脈大小皆
　　　濇，暖取足少陰，清取足陽明，清則補之，溫則瀉之。厥逆腹脹滿，腸鳴，
　　　胸滿不得息，取之下胸二脅，咳而動手者，與背輸，以手按之，立快者是也
　　　。
</pre>
<pre data-sec="p">
篇名：癲狂
本文：內閉不得溲，刺足少陰太陽，與抵上以長針。氣逆，則取其太陰、陽明、厥
　　　陰，甚取少陰、陽明，動者之經也。
</pre>
<pre data-sec="p">
篇名：癲狂
本文：少氣，身漯漯也，言吸吸也，骨痠體重，懈惰不能動，補足少陰。短氣，息
　　　短不屬，動作氣索；補足少陰，去血絡也。
</pre>
<pre data-sec="p">
篇名：熱病
本文：偏枯，身偏不用；而痛，言不變，志不亂，病在分腠之間，巨鍼取之，益其
　　　不足，損其有餘，乃可復也。
</pre>
<pre data-sec="p">
篇名：熱病
本文：痱之為病也，身無痛者，四肢不收；智亂不甚，其言微知，可治；甚則不能
　　　言，不可治也。病先起於陽，後入於陰者先取其陽，後取其陰，浮而取之。
</pre>
<pre data-sec="p">
篇名：熱病
本文：熱病三日，而氣口靜、人迎躁者，取之諸陽，五十九刺，以瀉其熱，而出其
　　　汗，實其陰，以補其不足者。身熱甚，陰陽皆靜者，勿刺也；其可刺者，急
　　　取之，不汗出則泄。所謂勿刺者，有死徵也。
</pre>
<pre data-sec="p">
篇名：熱病
本文：熱病七日八日，脈口動，喘而短者，急刺之，汗且自出，淺刺手大指間。
</pre>
<pre data-sec="p">
篇名：熱病
本文：熱病七日八日，脈微小，病者溲血，口中乾，一日半而死。脈代者，一日死
　　　。
</pre>
<pre data-sec="p">
篇名：熱病
本文：熱病已得汗出，而脈尚躁，喘且復熱，勿刺膚，喘甚者死。
</pre>
<pre data-sec="p">
篇名：熱病
本文：熱病七日八日，脈不躁，躁不散數，後看中有汗；三日不汗，四日死。未曾
　　　汗者，勿腠刺之。
</pre>
<pre data-sec="p">
篇名：熱病
本文：熱病先膚痛，窒鼻充面，取之皮，以第一鍼，五十九，苛軫鼻，索皮於肺，
　　　不得索之火，火者心也。
</pre>
<pre data-sec="p">
篇名：熱病
本文：熱病先身澀倚而熱，煩俛，乾唇口溢，取之皮，以第一鍼，五十九；膚脹口
　　　乾，寒汗出，索脈於心，不得，索之水，水者，腎也。
</pre>
<pre data-sec="p">
篇名：熱病
本文：熱病溢乾多飲，善惊，臥不起，取之膚肉，以第六鍼，五十九，目眥青，索
　　　肉於脾，不得索之木，木者，肝也。
</pre>
<pre data-sec="p">
篇名：熱病
本文：熱病面青，腦痛，手足躁，取之筋間，以第四鍼於四逆；筋躄目浸，索筋於
　　　肝，不得，索之金，金者，肺也。
</pre>
<pre data-sec="p">
篇名：熱病
本文：熱病數驚，瘈瘲而狂，取之脈，以第四針，急瀉有餘者，癲疾毛髮去，索血
　　　於心，不得，索之水，水者，腎也。
</pre>
<pre data-sec="p">
篇名：熱病
本文：熱病身重骨痛，耳聾而好瞑，取之骨，以第四針，五十九，刺骨；病不食，
　　　齧齒耳青，索骨於腎，不得，索之土，土者，脾也。
</pre>
<pre data-sec="p">
篇名：熱病
本文：熱病不知所痛，耳聾，不能自收，口乾，陽熱甚，陰頗有寒者，熱在髓，死
　　　不可治。
</pre>
<pre data-sec="p">
篇名：熱病
本文：熱病頭痛，顳顬，脈痛，善衄，厥熱病也，取之以第三針，視有餘不足，寒
　　　熱痔。
</pre>
<pre data-sec="p">
篇名：熱病
本文：熱病，體重，腸中熱，取之以第四針，於其俞，及下諸趾間，索氣於胃胳(
　　　絡)得氣也。
</pre>
<pre data-sec="p">
篇名：熱病
本文：熱病挾臍怎痛，胸脅滿，取之湧泉與陰陵泉，取以第四針，針嗌裡。
</pre>
<pre data-sec="p">
篇名：熱病
本文：熱病，而汗且出，及脈順可汗者，取之魚際、太淵、大都、太白。瀉之則熱
　　　去，補之則汗出太甚，取內踝上橫脈以止之。
</pre>
<pre data-sec="p">
篇名：熱病
本文：熱病，已得汗而脈尚盛躁盛，此陰脈之極也，死；其得汗而脈靜者生。
</pre>
<pre data-sec="p">
篇名：熱病
本文：去病，脈尚盛躁而不得汗者，此陽脈之極也，脈盛躁，得汗靜者，生。
</pre>
<pre data-sec="p">
篇名：熱病
本文：熱病不可刺者有九：一曰：汗不出，大顴發赤噦者死；二曰：泄而腹滿甚者
　　　死；三曰：目不明，熱不已者死；四曰：老人嬰兒熱而腹滿者死；五曰：汗
　　　不出嘔下血者死；六曰：舌本爛，熱不已者死；七曰：咳而衄，汗不出，出
　　　不至足者死；八曰：髓熱者死；九曰：熱而痙者死。腰折，瘛瘲，齒噤也。
　　　凡此九者，不可刺也。
</pre>
<pre data-sec="p">
篇名：熱病
本文：所謂五十九刺者，兩手外內側各三，凡十二痏。五指間各一，凡八痏，足亦
　　　如是。頭入髮一寸旁三分各三，凡六痏。更入髮三寸邊五，凡十痏。耳前後
　　　口下者各，項中一，凡六痏。巔上一，聰會一，髮際一，廉泉一，風池二，
　　　天柱二。
</pre>
<pre data-sec="p">
篇名：熱病
本文：氣滿胸中喘息，取足太陰大趾之端，去爪甲如韭葉，寒則留之熱則疾之，氣
　　　下乃止。心疝暴痛，取足太陰厥陰，盡刺去其血絡。
</pre>
<pre data-sec="p">
篇名：熱病
本文：喉痺舌卷，口中乾，煩心，心痛，臂內廉痛，不可及頭，取手小指次指爪甲
　　　下，去端如韭葉。目中赤痛，從內眥始，取之陰蹻。
</pre>
<pre data-sec="p">
篇名：熱病
本文：風痙身反折，先取足太陽及膕中及血絡出血，中有寒，取三里。癃取之陰蹻
　　　及三毛上及血絡，出血
</pre>
<pre data-sec="p">
篇名：熱病
本文：男子如蠱，女子如怚，身體腰脊如解，不欲飲食，先取湧泉見血，視跗上盛
　　　者，盡見血也。
</pre>
<pre data-sec="p">
篇名：厥病
本文：厥頭痛，面若腫起而煩心，取之足陽明太陰。
</pre>
<pre data-sec="p">
篇名：厥病
本文：厥頭痛，頭脈痛，心悲，善泣，視頭動脈反盛者，刺盡去血，後調足厥陰。
</pre>
<pre data-sec="p">
篇名：厥病
本文：厥頭痛，貞貞頭痛而重，瀉頭上五行，行五，先取手少陰，後取足少陰。
</pre>
<pre data-sec="p">
篇名：厥病
本文：厥頭痛，意善忘，按之不得，取頭面左右動脈，後取足太陰。
</pre>
<pre data-sec="p">
篇名：厥病
本文：厥頭痛，項先痛，腰脊為應，先取天柱，後取足太陽。
</pre>
<pre data-sec="p">
篇名：厥病
本文：厥頭痛，頭痛甚，耳前後脈湧有熱，瀉出其血後取足少陽。
</pre>
<pre data-sec="p">
篇名：厥病
本文：真頭痛，頭痛甚，腦盡痛，手足寒至節，死不治。頭痛不可取於腧者，有所
　　　擊墮，惡血在於內，若肉傷，痛未已，可則刺，不可遠取也。頭痛不可刺者
　　　，大痺為惡，日作者，可令少愈，不可已。頭半寒痛，先取手少陽陽明，後
　　　取足少陽陽明。
</pre>
<pre data-sec="p">
篇名：厥病
本文：厥心痛，與背相控，善瘈，如從後觸其心，傴僂者，腎心痛也，先取京骨、
　　　崑崙，發鍼不已，取然谷。
</pre>
<pre data-sec="p">
篇名：厥病
本文：厥心痛，腹脹胸滿，心尤痛甚，胃心痛也，取之大都、大白。
</pre>
<pre data-sec="p">
篇名：厥病
本文：厥心痛，痛如以錐針刺其心，心痛甚者，脾心痛也，取之然谷、太谿。
</pre>
<pre data-sec="p">
篇名：厥病
本文：厥心痛，色蒼蒼如死狀，終日不得太息，肝心痛也，取之行間、太衝。
</pre>
<pre data-sec="p">
篇名：厥病
本文：厥心痛，臥若徒居，心痛間，動作，痛益甚，色不變，肺心痛也，取之魚際
　　　、太淵。
</pre>
<pre data-sec="p">
篇名：厥病
本文：真心痛，手足清至節，心痛甚，旦發夕死。心痛不可刺者，中有盛聚，不可
　　　取於腧。
</pre>
<pre data-sec="p">
篇名：厥病
本文：腸中有蟲瘕及蛟有也。皆不可取以小鍼，心腸痛，憹作痛，膿聚，往來上下
　　　行，痛有休止，腹熱喜渴，涎出者，是蛟有也，以手聚按而堅持之，無令得
　　　移，以大針刺之，久持之，蟲不動，乃出針也。并腹膿痛，形中上者。
</pre>
<pre data-sec="p">
篇名：厥病
本文：耳聾無聞，取耳中；耳鳴，取耳前動脈；耳痛不可刺者，耳中有膿，若有乾
　　　耵聹，耳無聞也；耳聾取手小指次指爪甲上與肉交者，先取手，後取足；耳
　　　鳴取手中指爪甲上，左取右，右取左，先取手，後取足。
</pre>
<pre data-sec="p">
篇名：厥病
本文：足髀不可舉，側而取之在樞谷中，以員利針，大針不可刺。病注下血，取曲
　　　泉。
</pre>
<pre data-sec="p">
篇名：厥病
本文：風痺淫礫，病不可已者，足如履冰，時如入湯中，股脛淫濼，煩心頭痛，時
　　　嘔時悗，眩已汗出，久則目眩，悲以喜恐，短氣，不樂，不出三年死矣。
</pre>
<pre data-sec="p">
篇名：病本
本文：先病而後逆者，治其本；先逆而後病者，治其本；先寒而後生病者，治其本
　　　；先熱而後生病者治其本。先泄而後生他病者，治其本，必且調之，乃治其
　　　他病。先病而後中滿者，治其標；先病後泄者，治其本；先中滿而後煩心者
　　　，治其本。
</pre>
<pre data-sec="p">
篇名：病本
本文：有客氣，有同氣。大小便不利治其標，大小便利，治其本。
</pre>
<pre data-sec="p">
篇名：病本
本文：病發而有餘，本而標之，先治其本，後治其標；病發而不足，標而本之，先
　　　治其標，後治其本。謹詳察間甚，以意調之間者並行，甚為獨行；先小大便
　　　不利而後生他病者，治其本也。
</pre>
<pre data-sec="p">
篇名：雜病
本文：厥挾脊而痛至頂，頭沉沉然，目䀮䀮然，腰脊強。取足太陽膕中血絡。厥胸
　　　滿面腫，唇漯漯然，暴言難，甚則不能言，取足陽明。厥氣走喉而不能言，
　　　手足清，大便不利，取足少陰。厥而腹嚮嚮然，多寒氣，腹中榖榖，便溲難
　　　，取足太陰。
</pre>
<pre data-sec="p">
篇名：雜病
本文：嗌乾，口中熱如膠，取足少陰。
</pre>
<pre data-sec="p">
篇名：雜病
本文：膝中痛，取犢鼻，以員利針，發而間之。針大如氂，刺膝無疑。
</pre>
<pre data-sec="p">
篇名：雜病
本文：喉痺不能言，取足陽明；能言，取手陽明。瘧不渴，間日而作，取足陽明；
　　　渴而日作，取手陽明。齒痛不惡清飲，取足陽明；惡清飲，取手陽明。聾而
　　　不痛者，取足少陽；聾而痛者，取手陽明。
</pre>
<pre data-sec="p">
篇名：雜病
本文：衄而不止，衄血流，取足太陽。衄血取手太陽，不已，刺宛骨下，不已刺，
　　　膕中出血。
</pre>
<pre data-sec="p">
篇名：雜病
本文：腰痛，痛上寒，取足太陽；陽痛上熱，取足厥陰，不可以俛仰，取足少陽。
　　　中熱而喘，取足少陰，膕中血絡。
</pre>
<pre data-sec="p">
篇名：雜病
本文：喜怒而不欲食，言益小，刺足太陰，怒而多言，刺足少陽。
</pre>
<pre data-sec="p">
篇名：雜病
本文：顑痛，刺手陽明與顑之盛脈，出血。項痛不可俯仰，刺足太陽，不可以顧，
　　　刺手太陽也。
</pre>
<pre data-sec="p">
篇名：雜病
本文：小腹滿大，上走胃至心，淅淅身時寒熱，小便不利，取足厥陰，腹滿，大便
　　　不利，腹大亦上走胸嗌，喘息喝喝然，取足少陰，腹滿食不化，腹滿食不化
　　　，腹嚮嚮然，不能大便，取足太陰。
</pre>
<pre data-sec="p">
篇名：雜病
本文：心痛引腰脊，欲嘔，取足少陰。心痛，腹脹，嗇嗇然，大便不利，取足太陰
　　　。心痛，引背不得息，刺足少陰，不已，取手少陽。
</pre>
<pre data-sec="p">
篇名：雜病
本文：心痛引小腹滿，上下無常處，便溲難，刺足厥陰心痛，但短氣不足以息，刺
　　　手太陰。心痛，當九節刺之，按，已刺按之，立已；上下求之，得之立已。
</pre>
<pre data-sec="p">
篇名：雜病
本文：頜痛，刺足陽明曲周動脈，見血，立已，按人迎於經，立已。氣逆上，刺膺
　　　中陷者，與下胸動脈。
</pre>
<pre data-sec="p">
篇名：雜病
本文：腹痛，刺臍左右動脈，已刺按之，立已，刺氣街，已刺按之，立已。
</pre>
<pre data-sec="p">
篇名：雜病
本文：痿厥為四末束悗，乃疾解之，日二；不仁者，十日而知，無休，病已止。
</pre>
<pre data-sec="p">
篇名：雜病
本文：噦，以草刺鼻，嚏，嚏而已；無息，而疾迎引之，立已；大驚之，亦可已。
</pre>
<pre data-sec="p">
篇名：周痺
本文：黃帝問於歧伯曰：周痺之在身也，上下移徒隨脈，其上下左右相應，間不容
　　　空，願聞此痛，在血脈之中邪？將在分肉之間乎？何以致？是其痛之移也，
　　　間不及下針，其搐痛之時，不及定治，而痛已止矣。何道使然？願聞其故？
　　　岐伯答曰：此眾痺也，非周痺也。
</pre>
<pre data-sec="p">
篇名：周痺
本文：黃帝曰：願聞眾痺。歧伯對曰：此各在其處，更發更止，更居更起，以右應
　　　左，以左應右，非能周也。更發更休也。
</pre>
<pre data-sec="p">
篇名：周痺
本文：帝曰：善。刺之奈何？歧伯對曰：刺此者，痛雖已止，必刺其處，勿令復起
　　　。
</pre>
<pre data-sec="p">
篇名：周痺
本文：帝曰：善。願聞周痺何如？歧伯對曰：周痺者，在於血脈之中，隨脈以下，
　　　不能左右，各當其所。
</pre>
<pre data-sec="p">
篇名：周痺
本文：黃帝曰：刺之奈何？歧伯對曰：痛從上下者，先刺其下以過之，後刺其上以
　　　脫之。痛從下上者，先刺其上以過之，後刺其下以脫之。
</pre>
<pre data-sec="p">
篇名：周痺
本文：黃帝曰：善。此痛安生？何因而有名？歧伯對曰：風寒濕氣，客於外分肉之
　　　間，迫切而為沫，沫得寒則聚，聚則排分肉而分裂也，分裂則痛，痛則神歸
　　　之，神歸之則熱，熱則痛解，痛解則厥，厥則他痺發，發則如是。
</pre>
<pre data-sec="p">
篇名：周痺
本文：帝曰：善。余已得其意矣。此內不在臟，而外未發於皮，獨居分肉之間，真
　　　氣不能周，故名曰周痺。故刺猈者，必先切循其下之六經，視其虛實，及大
　　　絡之血結而不通，及虛而脈陷空者而調之，熨而通之。其瘈堅轉引而行之。
</pre>
<pre data-sec="p">
篇名：周痺
本文：黃帝曰：善。余已得其意矣，亦得其事也。九者經巽之理，十二經脈陰陽之
　　　病也。
</pre>
<pre data-sec="p">
篇名：口問
本文：黃帝閒居，辟左右而問於岐伯曰：余已聞九針之經，論陰陽逆順六經已畢，
　　　願得口問。岐伯避席再拜曰：善乎哉問也，此先師之所口傳也。
</pre>
<pre data-sec="p">
篇名：口問
本文：黃帝曰：願聞口傳。岐伯對曰：夫百病之始生也，皆生於風、雨、寒、暑、
　　　陰、陽、喜怒、飲食、居處。大驚卒恐則血氣分離，陰陽破散，經絡厥絕，
　　　脈道不通，陰陽相逆，衛氣稽留，經脈虛空，血氣不次，乃失其常，論不在
　　　經者，請道其方。
</pre>
<pre data-sec="p">
篇名：口問
本文：黃帝曰：人之欠者，何氣使然﹖岐伯答曰：衛氣晝日行於陽，夜半則行於陰
　　　，陰者主夜，夜者臥，陽者主上，陰者主下，故陰氣積於下，陽氣未盡，陽
　　　引而上，陰引而下，陰陽相引，故數欠，陽氣盡陰氣盛，則目暝，陰氣盡而
　　　陽氣盛，盛則寤矣，瀉足少陰，補足太陽。
</pre>
<pre data-sec="p">
篇名：口問
本文：黃帝曰：人之噦者，何氣使然﹖岐伯曰：穀入於胃，胃氣上注於肺，今有故
　　　寒氣與新穀氣俱還入於胃，新故相亂，真邪相攻，氣并相逆，復出於胃，故
　　　為噦，補手太陽瀉足少陰。
</pre>
<pre data-sec="p">
篇名：口問
本文：黃帝曰：人之唏音，何氣使然﹖岐伯曰：此陰氣盛而陽氣虛，陰氣疾而陽氣
　　　徐，陰氣盛而陽氣絕故為唏，補足太陽瀉足少陰。
</pre>
<pre data-sec="p">
篇名：口問
本文：黃帝曰：人之振寒者，何氣使然﹖岐伯曰：寒氣客於皮膚，陰氣盛，陽氣虛
　　　，故為振寒寒慄，補諸陽。
</pre>
<pre data-sec="p">
篇名：口問
本文：黃帝曰：人之噫者，何氣使然﹖岐伯曰：寒氣客於胃，厥逆從下上散，復出
　　　於胃，故為噫，補足太陰、陽明，一日補眉本也。
</pre>
<pre data-sec="p">
篇名：口問
本文：黃帝曰：人之嚏者，何氣使然﹖岐伯曰：陽氣和利滿於心出於鼻，故為嚏，
　　　補足太陽榮眉本，一曰眉上也。
</pre>
<pre data-sec="p">
篇名：口問
本文：黃帝曰：人之嚲者，何氣使然﹖岐伯曰：胃不實則諸脈虛，諸脈虛則筋脈懈
　　　惰，筋脈懈惰則行陰，用力氣不能復，故為嚲，因其所在補分肉間。
</pre>
<pre data-sec="p">
篇名：口問
本文：黃帝曰：人之哀而泣涕出者，何氣使然﹖岐伯曰：心者五臟六腑之主也，目
　　　者宗脈之所聚也，上液之道也，口鼻者氣之門戶也。故悲哀愁憂則心動，心
　　　動則五臟六腑皆搖，搖則宗脈感，宗脈感則液道開，液道開故泣涕出焉。液
　　　者，所以灌精濡空竅者也，故上液之道開則泣，泣不止則液竭，液竭則精不
　　　灌，精不灌則目無所見矣。故命曰痔精，補天柱，經俠頸。
</pre>
<pre data-sec="p">
篇名：口問
本文：黃帝曰：人之太息者，何氣使然﹖岐伯曰：憂思則心系急，心系急則氣道約
　　　，約則不利，故太息以伸出之，補手少陰心主，足少陽留之也。
</pre>
<pre data-sec="p">
篇名：口問
本文：黃帝曰：人之涎下者，何氣使然﹖岐伯曰：飲食者皆入於胃，胃中有熬則蟲
　　　動，蟲動則胃緩，胃緩則廉泉開，故涎下，補足少陰。
</pre>
<pre data-sec="p">
篇名：口問
本文：黃帝曰：人之耳中鳴者，何氣使然﹖岐伯曰：耳者宗脈之所聚也，故胃中空
　　　則宗脈虛，虛則下溜，脈有所竭者，故耳鳴，補客主人，手大指爪甲上與肉
　　　交者也。
</pre>
<pre data-sec="p">
篇名：口問
本文：黃帝曰：人之自嚙舌者，何氣使然﹖岐伯曰：此厥逆走上，脈氣輩至也，少
　　　陰氣至則嚙舌，少陽氣至則嚙頰，陽明氣至則嚙唇矣，視主病者，則補之。
</pre>
<pre data-sec="p">
篇名：口問
本文：凡此十二邪褚，皆奇邪之走空竅者也，故邪之所在，皆為不足。故上氣不足
　　　，腦為之不滿，耳為之苦鳴，頭為之苦傾，目為之眩，中氣不足，溲便為之
　　　變，腸為之苦鳴，下氣不足則及為痿厥心悗，補足外踝下，留之。
</pre>
<pre data-sec="p">
篇名：口問
本文：黃帝曰：治之奈何﹖岐伯曰：腎主為欠，取足少陰，肺主為噦，取手太陰，
　　　足少陰，唏者，陰與陽絕，故補足太陽，瀉足少陰，振寒者，補諸陽，噫者
　　　，補足太陰陽明，嚏者，補足太陽眉本，嚲，因其所在補分肉間。泣出，補
　　　天柱，經俠頸，俠頸者頭中分也，太息，補手少陰，心主，足少陽留之，涎
　　　下，補足少陰，耳鳴，補客主，人手大指爪甲上與肉交者。自嚙舌，視主病
　　　者，則補之，目眩頭傾，補足外踝下，留之，痿厥，心悗，刺足大指間上二
　　　寸，留之，一日，足外踝下，留之。
</pre>
<pre data-sec="p">
篇名：師傳
本文：黃帝曰：余聞先師有所心藏，弗著於方，余願而藏之，則而行之，上以治民
　　　，下以治身，使百姓無病，上下和親，德澤下流，子孫無憂，傳於後世，無
　　　所絡時，可得聞乎﹖岐伯曰：遠乎哉問也，夫治民與自治，治彼與治此，治
　　　小與治大，治國與治家，未有逆而能治之也，夫惟順而已矣，順者非獨陰陽
　　　脈，論氣之逆順也，百姓人民皆欲順其志也。
</pre>
<pre data-sec="p">
篇名：師傳
本文：黃帝曰：順之奈何﹖岐伯曰：入國問俗，入家問諱，上堂問禮，臨病人問所
　　　便。
</pre>
<pre data-sec="p">
篇名：師傳
本文：黃帝曰：便病人奈何﹖岐伯曰：夫中熱消癉則便寒寒中之屬則便熱，胃中熱
　　　則消穀，令人懸心，善饑，臍以上皮熱，腸中熱則出黃如糜，臍以皮寒，胃
　　　中寒則腹脹，腸中寒則腸鳴，飧泄，胃中寒，腸中熱則脹而且泄胃中熱，腸
　　　中寒則疾饑小腹痛脹。
</pre>
<pre data-sec="p">
篇名：師傳
本文：黃帝曰：胃欲寒飲，腸欲熱飲，兩者相逆，便之奈何，且夫王公大人，血食
　　　之君，驕恣從欲，輕人而無能禁之，禁之則逆其志，順之則加其病，便之奈
　　　何，治之何先﹖岐伯曰：人之情，莫不惡死而樂生，告之以其敗，語之以其
　　　善，導之以其所便，開之以其所苦，雖有無道之人，惡有不聽者乎。
</pre>
<pre data-sec="p">
篇名：師傳
本文：黃帝曰：治之奈何﹖岐伯曰：春夏先治其標，後治其本，秋冬先治其本，後
　　　治其標。
</pre>
<pre data-sec="p">
篇名：師傳
本文：黃帝曰：便其相逆者，奈何﹖岐伯曰：便虍者，食飲衣服亦欲適寒溫，寒無
　　　悽悽，暑無汗出，食飲者，熱無灼灼，寒無滄滄，寒溫中適，故氣將持，及
　　　不致邪僻也。
</pre>
<pre data-sec="p">
篇名：師傳
本文：黃帝曰：本臟以身形，支節，䐃肉候五臟六腑之小大焉，今夫王公大人臨朝
　　　即位之君而問焉，誰可捫循之而後答乎﹖岐伯曰：本身形支節者，臟腑之蓋
　　　也，非面部之閱也。
</pre>
<pre data-sec="p">
篇名：師傳
本文：黃帝曰：五臟之氣閱於面者，余已知之矣，以肢節而知閱之，奈何﹖岐伯曰
　　　：五臟六腑者，肺為之蓋，巨肩，陷咽候見其外。黃帝曰：善。
</pre>
<pre data-sec="p">
篇名：師傳
本文：岐伯曰：五臟六腑心為之主，缺盆為之道，骨有餘，以候𩩲𩨗。黃帝曰：善
　　　。
</pre>
<pre data-sec="p">
篇名：師傳
本文：岐伯曰：肝者主為將，使之候外，欲知堅固，視目大小。黃帝曰：善。
</pre>
<pre data-sec="p">
篇名：師傳
本文：岐伯曰：脾者主為衛，使之迎糧，視唇舌好惡，以知吉凶。黃帝曰：善。
</pre>
<pre data-sec="p">
篇名：師傳
本文：岐伯曰：腎者主為為外，使之遠聽，視耳好惡，以知其性。黃帝曰：善。願
　　　聞六腑之候。
</pre>
<pre data-sec="p">
篇名：師傳
本文：岐伯曰：六腑者，胃為之海，廣骸，大頸，張胸，五穀及容，鼻隧以長，以
　　　候大腸，唇厚，人中長，以候小腸。目下果大，其膽及橫，鼻孔在外，膀胱
　　　漏泄，鼻柱中央起，三焦乃約，此所以候六腑也，上下三等，臟安且良矣。
</pre>
<pre data-sec="p">
篇名：決氣
本文：黃帝曰：
</pre>
<pre data-sec="p">
篇名：決氣
本文：歧伯曰：〞兩神相搏，合而成形，常先身生，是謂精。〞
</pre>
<pre data-sec="p">
篇名：決氣
本文：何謂氣？
</pre>
<pre data-sec="p">
篇名：決氣
本文：歧伯曰：〞上焦開，發宣五榖味，熏膚、充身、澤毛，若霧露之溉，是謂氣
　　　。〞
</pre>
<pre data-sec="p">
篇名：決氣
本文：何謂津？
</pre>
<pre data-sec="p">
篇名：決氣
本文：岐伯曰：腠理發泄，汗出溱溱，是謂津。
</pre>
<pre data-sec="p">
篇名：決氣
本文：何謂液﹖
</pre>
<pre data-sec="p">
篇名：決氣
本文：歧伯曰：〞榖入，氣滿淖澤，注於骨，骨屬屈伸、洩澤，補益腦髓，皮膚潤
　　　澤，是謂液。〞
</pre>
<pre data-sec="p">
篇名：決氣
本文：何謂血？
</pre>
<pre data-sec="p">
篇名：決氣
本文：歧伯曰：〞中焦受氣，取汁變化而赤，是謂血。〞
</pre>
<pre data-sec="p">
篇名：決氣
本文：何謂脈？
</pre>
<pre data-sec="p">
篇名：決氣
本文：歧伯曰：壅遏營氣，今無所避，是謂脈。〞
</pre>
<pre data-sec="p">
篇名：決氣
本文：黃帝曰：〞六氣者，有餘、不足、氣之多少、腦髓之虛實、血脈之清濁、何
　　　以知之？〞歧伯曰：〞精脫者，耳聾；氣脫者，目不明；津脫者，腠理開，
　　　汗大泄；液脫者，骨屬屈伸不利、色夭、腦髓消、脛痠、耳數鳴；血脫者，
　　　血白，夭然不澤、其脈空虛，此其候也。〞
</pre>
<pre data-sec="p">
篇名：決氣
本文：黃帝曰：六氣者，貴賤何如？歧伯曰：六氣者，各有部主也，其貴賤，善惡
　　　，可為常主，然五谷與胃為大海也。
</pre>
<pre data-sec="p">
篇名：腸胃
本文：黃帝問於伯高曰：余願聞六府傳榖者，腸胃之小大、長短、受榖之多少，奈
　　　何？伯高曰：請盡言之，榖所從出、入、淺、深、遠、近、長、短之度：唇
　　　至齒，長九分，廣二寸半；齒以後至會厭，深三寸半，大容五合；舌重十兩
　　　，長七寸，廣二寸半；咽門重十兩，廣一寸半；至胃，長一尺六寸；胃紆曲
　　　屈，伸之，長二尺六寸，大一尺五寸，徑五寸，大容二斗五升；小腸，後附
　　　脊，左環迴周疊積，其注於迴腸者，外附於臍，上迴運環十六曲，大二寸半
　　　，徑八分分之少半，長三丈三尺；迴腸，當臍左環，迴周葉積而下，迴運環
　　　反十六曲，大四寸，徑一寸寸之少半，長二丈一尺；廣腸，傳脊以受迴腸，
　　　左環，葉脊上下辟，大八寸，徑二寸寸之大半，長二尺八寸；腸胃所入至所
　　　出，長六尺四寸四分，迴曲環反三十二曲也。
</pre>
<pre data-sec="p">
篇名：平人絕穀
本文：黃帝曰：願聞人之不食七日而死，何也？
</pre>
<pre data-sec="p">
篇名：平人絕穀
本文：伯高曰：臣請言其故：胃大一尺五寸，徑五寸，長二尺六寸，橫屈受水榖三
　　　斗五升，其中之榖，長留二斗，水一斗五升而滿，上焦泄氣，出其精微，慄
　　　悍滑疾，下焦下溉諸腸；
</pre>
<pre data-sec="p">
篇名：平人絕穀
本文：小腸大二寸半，徑八分分之少半，長三丈二尺，受榖二斗四升，水六升三合
　　　合之大半，
</pre>
<pre data-sec="p">
篇名：平人絕穀
本文：迴腸大四寸，徑一寸寸之少半，長二丈一尺，受榖一斗，水七升半；
</pre>
<pre data-sec="p">
篇名：平人絕穀
本文：廣腸大八寸，徑二寸寸之大半，長二尺八寸，受榖九升三合八分合之一；
</pre>
<pre data-sec="p">
篇名：平人絕穀
本文：腸胃之長凡五丈八尺四寸，受水榖九斗二升一合合之大半，此腸胃所受水榖
　　　之數也。平人則不然，胃滿則腸虛，腸滿則胃虛、更虛、更滿，故氣得上下
　　　。五藏安定，血脈和利，精神乃居，故神者，水榖之精氣也；故腸胃之中，
　　　當留榖二斗，水一斗五升，故平人日再後，後二升半，一日中五升，七日五
　　　七三斗五升，而留水榖盡矣！故平人不食飲七日而死者，水榖、精氣、津液
　　　皆盡故也。
</pre>
<pre data-sec="p">
篇名：海論
本文：黃帝問於歧伯曰：余聞刺法於夫子，夫子之所言，不離於營、衛、血、氣、
　　　夫十二經脈者，內屬於府藏，外絡於肢節，夫子乃合之於四海乎？歧伯答曰
　　　：人亦有四海、十二經水。經水者，皆注於海；海有東、西、南、北、命曰
　　　：〞四海〞。
</pre>
<pre data-sec="p">
篇名：海論
本文：黃帝曰：以人應之(四海)，奈何？歧伯曰：人有髓海，有血海、有氣海、，
　　　有水榖之海，凡此四者，以應四海也。
</pre>
<pre data-sec="p">
篇名：海論
本文：黃帝曰：遠乎哉！夫子之合天地四海也，願聞應之奈何？歧伯答曰：必先明
　　　知陰陽、表裡、滎輸所在，四海定矣！
</pre>
<pre data-sec="p">
篇名：海論
本文：黃帝曰：定之奈何？歧伯曰：胃者，水榖之海也，其輸上在氣衝，下至三里
　　　；衝脈者，為十二經之海，其輸上在於大杼，下出於巨虛之上下廉；膻中者
　　　，為氣之海，其輸上在於柱骨之上下，前在於人迎；腦為髓之海，其輸上在
　　　於其蓋，下在風府。
</pre>
<pre data-sec="p">
篇名：海論
本文：黃帝曰：凡此四海者，何利？何害？何生？何敗？歧伯曰：得順者生，得逆
　　　者敗，知調者利，不知調者害。
</pre>
<pre data-sec="p">
篇名：海論
本文：黃帝曰：四海之逆順奈何？歧伯曰：氣海有餘者，氣滿胸中、悗息、面赤，
　　　氣海不足，則氣少不足以言；血海有餘，則常想其身大，怫然不知其所病；
　　　血海不足，亦常想身小，狹然不知其所病；水榖之海，有餘則腹滿；水榖之
　　　海，不足則飢，不受榖食；髓海，有餘則輕勁，多力自度；髓海不足，則腦
　　　轉、耳鳴、脛痠、眩冒、目無所見、懈怠、安臥。
</pre>
<pre data-sec="p">
篇名：海論
本文：黃帝曰：余已聞逆與順矣！調之奈何？歧伯曰：審守其輸，而調其虛實，無
　　　犯其害，順者得復，逆者必敗。黃帝曰：善！
</pre>
<pre data-sec="p">
篇名：五亂
本文：黃帝曰：經脈十二者，別為五行，分為四時，何失而亂，何得而治？歧伯曰
　　　：五行有序，四時有分，相順則治，相逆則亂。
</pre>
<pre data-sec="p">
篇名：五亂
本文：黃帝曰：何謂相順？歧伯曰：經脈十二者，以應十二月；十二月者，分為四
　　　時；四時者，春夏秋冬，其氣各異，營衛相隨，陰陽已和，清濁不相干，如
　　　是則順之而治。
</pre>
<pre data-sec="p">
篇名：五亂
本文：黃帝曰：何謂逆而亂？歧伯曰：清氣在陰，濁氣在陽，營氣順脈，衛氣逆行
　　　，清濁相干，亂于胸中，是謂大悗。故氣亂於心，則煩心、密嘿、俛首、靜
　　　伏；亂於肺，則俛仰喘喝，按手以呼；亂於腸胃，則為霍亂；亂於臂、脛，
　　　則為四厥；亂於頭，則為厥逆、頭重、眩仆。
</pre>
<pre data-sec="p">
篇名：五亂
本文：黃帝曰：五亂者，刺之有道乎？歧伯曰：有道以來，有道以去，審知其道，
　　　是謂身寶。
</pre>
<pre data-sec="p">
篇名：五亂
本文：黃帝曰：善！願聞其道？歧伯曰：氣在於心者，取之手少陰，心主之輸；氣
　　　在於肺者，取之手太陰滎、足少陰輸；氣在於腸胃者，取之足太陰，陽明不
　　　下者取之三里；氣在於頭者，取之天柱、大杼，不知，取足太陽滎輸；氣在
　　　於臂足，取之先去血脈，後取其陽明、少陽之榮輸。
</pre>
<pre data-sec="p">
篇名：五亂
本文：黃帝曰：補寫奈何？歧伯曰：徐入徐出，謂之導氣；補瀉無形，謂之同精，
　　　是非有餘不足也，亂之氣相逆也。黃帝曰：允乎哉！道；明乎哉！論；請著
　　　之玉版，命曰：治亂也。
</pre>
<pre data-sec="p">
篇名：脹論
本文：黃帝曰：脈之應於寸口，如何而脹？歧伯曰：其脈大堅以濇者，脹也。
</pre>
<pre data-sec="p">
篇名：脹論
本文：黃帝曰：何以知藏府之脹也？歧伯曰：陰為藏，陽為府。
</pre>
<pre data-sec="p">
篇名：脹論
本文：黃帝曰：夫氣之令人脹也，在於血脈之中邪，藏府之內乎？歧伯曰：三者皆
　　　存焉，然非脹之舍也。
</pre>
<pre data-sec="p">
篇名：脹論
本文：黃帝曰：願聞脹之舍？歧伯曰：夫脹者，皆在於藏府之外，排藏府而郭胸脅
　　　、脹皮膚，故命曰：脹。
</pre>
<pre data-sec="p">
篇名：脹論
本文：黃帝曰：藏府之在胸脅腹裡之內也，若匣匱之藏禁器也，各有次舍，異名而
　　　同處一域之中，其氣各異，願聞其故？
</pre>
<pre data-sec="p">
篇名：脹論
本文：黃帝曰：未解其意。再問。歧伯曰：夫胸腹，藏府之郭也；膻中者，心主之
　　　宮城也；胃者，太倉也；咽喉、小腸者，傳送也；胃之五竅者閭里門戶也；
　　　廉泉、玉英者，津液之道也；故五藏六府者，各有畔界，其病各有形狀。營
　　　氣循脈，衛氣逆為脈脹；衛氣並脈循分為膚脹。三里而瀉，近者一下，遠者
　　　三下，無問虛實，工在疾瀉。
</pre>
<pre data-sec="p">
篇名：脹論
本文：黃帝曰：願聞脹形？歧伯曰：夫心脹者，煩心、短氣、臥不安；肺脹者，氣
　　　滿而喘欬；肝脹者，脅下滿而痛，脾脹者，善噦、四肢煩悗、體重不能勝衣
　　　、臥不安；腎脹者，腹滿引背、央央然腰髀痛。六府脹：胃脹者，腹滿、胃
　　　脘痛、鼻聞焦臭妨于食、大便難；大腸脹者，腸鳴而痛濯濯，冬日重感於寒
　　　，則飧泄不化；小腸脹者，少腹䐜脹、引腰而痛；膀胱脹者，小腹滿而氣癃
　　　；三焦脹者，氣滿於皮膚中，輕輕然而不堅；膽脹者，脅下痛脹、口中苦、
　　　善太息。
</pre>
<pre data-sec="p">
篇名：脹論
本文：凡此諸脹者，其道在一，明知逆順，鍼數不失；瀉虛補實，神去其室，致邪
　　　失正，真不可定，粗之所敗，謂之天命；補虛瀉實，神歸其室，久塞其空，
　　　謂之良工。
</pre>
<pre data-sec="p">
篇名：脹論
本文：黃帝曰：脹者焉生？何因而有？歧伯曰：衛氣之在身也，常然並脈、循分肉
　　　行，有逆順，陰陽相隨，乃得天和，五藏更始，四時循序，五榖乃化，然後
　　　厥氣在下，營衛留止，寒氣逆上，真邪相攻，兩氣相搏，乃合為脹也。
</pre>
<pre data-sec="p">
篇名：脹論
本文：黃帝曰：善！何以解惑？岐伯曰：合之於真，三合而得。帝曰：善！
</pre>
<pre data-sec="p">
篇名：脹論
本文：黃帝問於歧伯曰：脹論言：〞無問虛實，工在疾寫，近者一下，遠者三下〞
　　　，今有其三而不下者，其過焉在？歧伯對曰：此言陷於肉肓而中氣穴者也，
　　　不中氣穴則氣內閉，緘不陷盲則氣不行，上越中肉則衛氣相亂，陰陽相逐，
　　　其於脹也，當寫不寫，氣故不下，三而不下，必更其道，氣下乃止，不下復
　　　始，可以萬全，烏有殆者乎？其於脹也，必審其脈，當寫則寫，當補則補，
　　　如鼓應桴，惡有不下者乎？
</pre>
<pre data-sec="p">
篇名：五癃津液別
本文：黃帝問於歧伯曰：水榖入於口，輸於腸胃，其液別為五：天寒衣薄則為溺與
　　　氣，天熱衣厚則為汗，悲哀氣并則為泣，中熱胃緩則為唾，邪氣內逆則氣為
　　　之閉塞而不行，不行則為水脹，余知其然也，不知其何由生？願聞其道？
</pre>
<pre data-sec="p">
篇名：五癃津液別
本文：歧伯曰：水榖皆入於口，其味有五，各注其海，津液各走其道，故三焦出氣
　　　以溫肌肉、充皮膚，為其津，其流而不行者為液；天暑衣厚則腠理開，故汗
　　　出；寒留於分肉之間，聚沬則為痛；天寒則腠理閉，氣濕不行，水下留於膀
　　　胱，則為溺與氣。
</pre>
<pre data-sec="p">
篇名：五癃津液別
本文：五臟六府，心為之主，耳為之聽，目為之候，肺為之相，肝為之將，脾為之
　　　衛，腎為之主外。故五藏六府之津液，盡上滲於目，心悲氣并則心系急，心
　　　系急則肺舉，肺舉則液上溢；夫心系與肺不能常舉，乍上乍下，故欬而泣矣
　　　！
</pre>
<pre data-sec="p">
篇名：五癃津液別
本文：中熱則胃中消榖，消榖則蟲上下作，腸胃充郭，故胃緩，胃緩則氣逆，故唾
　　　出。五津之榖液和合而為膏者，內滲入於骨空，補益腦髓，而下流於陰股。
</pre>
<pre data-sec="p">
篇名：五癃津液別
本文：陰陽不和則使液溢而下流於陰，髓液皆減而下，下過度則虛，虛故腰背痛而
　　　脛痠；陰陽氣道不通，四海塞閉，三焦不寫，津液不化、水榖并行腸胃之中
　　　，別於迴腸，留於下焦，不得滲膀胱則下焦脹，水溢則為水脹，此津液五別
　　　之逆順也。
</pre>
<pre data-sec="p">
篇名：五閱五使
本文：黃帝問於歧伯曰：余聞刺有五官、五閱，以觀五氣；五氣者，五藏之使也，
　　　五時之副也。願聞其五使當安出？歧伯曰：五官者，五藏之閱也。
</pre>
<pre data-sec="p">
篇名：五閱五使
本文：黃帝曰：願聞其所出，令可為常。歧伯曰：脈出於氣口，色出於明堂，五色
　　　更出以應五時，各如其常，經氣入藏，必當治裡。
</pre>
<pre data-sec="p">
篇名：五閱五使
本文：帝曰：善！五色獨決於明堂乎？歧伯曰：五官以辨，闕庭必張，乃立明堂，
　　　明堂廣大，蕃蔽見外，方壁高基，引垂居外，五色乃治，平博廣大，壽中百
　　　歲；見此者，刺之必已；如是之人者，血氣有餘，肌肉堅緻，故可苦以鍼。
</pre>
<pre data-sec="p">
篇名：五閱五使
本文：黃帝曰：願聞五官？歧伯曰：鼻者，肺之官也；目者，肝之官也；口唇者，
　　　脾之官也；舌者，心之官也；耳者，腎之官也。
</pre>
<pre data-sec="p">
篇名：五閱五使
本文：黃帝曰：以官何候？歧伯曰：以候五藏：故肺病者，喘息、鼻張；肝病者，
　　　眥青；脾病者，唇黃；心病者，舌卷短、顴赤；腎病者，顴與顏黑。
</pre>
<pre data-sec="p">
篇名：五閱五使
本文：黃帝曰：五脈安在？五色安見？其常色殆者如何？歧伯曰：五官不辨，闕庭
　　　不張，小其明堂，蕃蔽不見，又埤其墻，墻下無基，垂角去外，如是者，雖
　　　平常殆；況加疾哉！
</pre>
<pre data-sec="p">
篇名：五閱五使
本文：黃帝曰：五色之見於明堂，以觀五藏之氣，左右高下，各有形乎？歧伯曰：
　　　府藏之在中也，各以次舍，左右上下，各如其度也。
</pre>
<pre data-sec="p">
篇名：逆順肥瘦
本文：黃帝問於歧伯曰：余聞鍼道於夫子，眾多畢悉矣！夫子之道，應若失而據，
　　　未有堅然者也。夫子之問學熟乎，將審察於物而生之乎？歧伯對曰：聖人之
　　　為道者，上合於天，下合於地，中合於人事，必有明法，以起度數，法式檢
　　　押，乃後可傳焉！故匠人不能釋尺寸而意短長、廢繩墨而起平水也。工人不
　　　能置規而為圓、去矩而為方，知用此者，固自然之物，易用之教，逆順之也
　　　。
</pre>
<pre data-sec="p">
篇名：逆順肥瘦
本文：黃帝曰：願聞自然奈何？歧伯曰：臨深決水，不用功力而水可竭也；循堀決
　　　衛，而經可通也；此言氣之滑澀、血之清濁，行之逆順也。
</pre>
<pre data-sec="p">
篇名：逆順肥瘦
本文：黃帝曰：日願聞人之黑白、肥瘦、小長、各有數乎？歧伯曰：年質壯大，血
　　　氣充盈，膚革堅固，因加以邪，刺此者，深而留之，此肥人也；廣肩腋、項
　　　肉、厚皮而黑色、脣臨臨然，其血黑以濁，其氣濇以遲，其為人也貪而取與
　　　；刺此者，深而留之，多益之數也。
</pre>
<pre data-sec="p">
篇名：逆順肥瘦
本文：黃帝曰：刺瘦人奈何？歧伯曰：瘦人者，皮薄、色少、肉廉廉然，薄脣，輕
　　　言，其血清，氣滑，易脫於氣，易損於血；刺此者，淺而疾之。
</pre>
<pre data-sec="p">
篇名：逆順肥瘦
本文：黃帝曰：刺常人奈何？歧伯曰：視其白黑，各為調之，其端正敦厚者，其血
　　　氣和調；刺此者，無失常數也。
</pre>
<pre data-sec="p">
篇名：逆順肥瘦
本文：黃帝曰：刺壯土真骨者，奈何？歧伯曰：刺壯士真骨、堅肉、緩節、監監然
　　　，此人重則氣濇、血濁，刺此者，深而留之，多益其數；勁則氣滑、血清，
　　　刺此者，淺而疾之。
</pre>
<pre data-sec="p">
篇名：逆順肥瘦
本文：黃帝曰：刺嬰兒奈何？歧伯曰：嬰兒者，其肉脆、血少、氣弱；刺此者，以
　　　毫鍼淺刺而疾發鍼，日再可也。黃帝曰：脈行之逆順奈
</pre>
<pre data-sec="p">
篇名：逆順肥瘦
本文：黃帝曰：臨深決水，奈何？歧伯曰：血清、氣濁，疾寫之，則氣竭焉！
</pre>
<pre data-sec="p">
篇名：逆順肥瘦
本文：黃帝曰：循掘決衝，奈何？歧伯曰：血濁、氣濇，疾寫之，則經可通也。
</pre>
<pre data-sec="p">
篇名：逆順肥瘦
本文：黃帝曰：脈行之逆順，奈何﹖歧伯曰：手之三陰，從藏走手；手之三陽，從
　　　手走頭；足之三陽，從頭走足；足之三陰，從足走腹。
</pre>
<pre data-sec="p">
篇名：逆順肥瘦
本文：黃帝曰：少陰之脈獨下行，何也？歧伯曰：不然。夫衝脈者，五藏六府之海
　　　也；五藏六府皆稟焉！其上者，出於頏顙，滲諸陽，灌諸精；其下者，注少
　　　陰之大絡，出於氣街，循陰股內廉，入膕中，伏行骭骨內，下至內踝之後屬
　　　而別。其下者并行少陰之經，滲三陰；其前者，伏行出跗屬，下循跗，入大
　　　指間，滲諸絡而溫肌肉。故別絡結則跗上不動，不動則厥，厥則寒矣！
</pre>
<pre data-sec="p">
篇名：逆順肥瘦
本文：黃帝曰：何以明之﹖歧伯曰：五官導之，切而驗之，其非必動，然後乃可明
　　　逆順之行也。黃帝曰：窘乎哉！聖人之為道也，明於日月，微於毫釐，其非
　　　夫子，孰能道之也。
</pre>
<pre data-sec="p">
篇名：血絡論
本文：黃帝曰：願聞其奇邪而不在經者？歧伯曰：血絡是也。
</pre>
<pre data-sec="p">
篇名：血絡論
本文：黃帝曰：刺血絡而仆者，何也？血出而射者，何也？血少黑而濁者，何也？
　　　血出清而半為汁者，何也？發鍼而腫者，何也？血出若多、若少，而面色蒼
　　　蒼者，何也？發鍼而面色不變，而煩悗者，何也？多出血而不動搖者，何也
　　　？願聞其故？
</pre>
<pre data-sec="p">
篇名：血絡論
本文：歧伯曰：脈氣甚而血虛者，刺之則脫氣，脫氣則仆；血氣俱盛，而陰氣多者
　　　，其血滑，刺之則射，陽氣畜積，久留而不寫者，血黑以濁，故不能射；新
　　　飲而液滲於絡，而未合和於血也，故血出而汁別焉；其不新飲者，身中有水
　　　，則為腫，陰氣積於陽，其氣因於絡，故刺之血未出而氣先行，故腫；陰陽
　　　之氣，其新相得而未和合，因而寫之，則陰陽俱脫，表裡相離，故脫色而蒼
　　　蒼然；刺之血出多，色不變而煩悗者，刺絡而虛經，虛經之屬於陰者，陰脫
　　　，故煩悗；陰陽相得而合為痺者，此為內溢於經，外注於絡，如是者，陰陽
　　　俱有餘，雖多出血而不能虛也。
</pre>
<pre data-sec="p">
篇名：血絡論
本文：黃帝曰：相之奈何？歧伯曰：血脈者，盛堅，橫以赤、上下無常處、小者如
　　　鍼、大者如筋，則而寫之，萬全也。故無失數矣，失數而反，各如其度。
</pre>
<pre data-sec="p">
篇名：血絡論
本文：黃帝曰：鍼入而肉著者，何也？歧伯曰：熱氣因於鍼則熱，熱則肉著於鍼，
　　　故堅焉！
</pre>
<pre data-sec="p">
篇名：陰陽清濁
本文：黃帝曰：余聞十二經脈以應十二水者，其五色各異，清濁不同，人之血氣若
　　　一，應之奈何﹖歧伯曰：人之血氣苟能為一，則天下為一矣！惡有亂者乎？
</pre>
<pre data-sec="p">
篇名：陰陽清濁
本文：黃帝曰：余聞一人，非問天下之眾。歧伯曰：夫一人者，亦有亂氣；天下之
　　　眾，亦有亂人，其合為一耳。
</pre>
<pre data-sec="p">
篇名：陰陽清濁
本文：黃帝曰：願聞人氣之清濁？歧伯曰：受榖者濁，受氣者清，清者注陰，濁者
　　　注陽，濁而清者上出於咽，清而濁者則下行，清濁相干，命曰：亂氣。
</pre>
<pre data-sec="p">
篇名：陰陽清濁
本文：黃帝曰：夫陰清而陽濁，濁者有清，清者有濁，清濁別之，奈何？歧伯曰：
　　　氣之大別，清者上注於肺，濁者下走於胃；胃之清氣，上出於口；肺之濁氣
　　　，下注於經，內積於海。
</pre>
<pre data-sec="p">
篇名：陰陽清濁
本文：黃帝曰：諸陽皆濁，何陽獨甚乎？歧伯曰：手太陽獨受陽之濁，手太陰獨受
　　　陰之清，其清者，上走空竅；其濁者，獨下行諸經。諸陰皆清，足太陰獨受
　　　其濁。
</pre>
<pre data-sec="p">
篇名：陰陽清濁
本文：黃帝曰：治之奈何？歧伯曰：清者其氣滑，濁者其氣濇，此氣之常也。故刺
　　　之(陰)者深而留之，刺陽者淺而疾之，清濁相干者，以數調之也。
</pre>
<pre data-sec="p">
篇名：陰陽繫日月
本文：黃帝曰：余聞天為陽，地為陰；日為陽、月為陰，其合之於人奈何？歧伯曰
　　　：腰以上為天，腰以下為地，故天為陽，地為陰。故足之十二經脈以應十二
　　　月，月生於水，故在下者為陰；手之十指以應十日，日主火，故在上者為陽
　　　。
</pre>
<pre data-sec="p">
篇名：陰陽繫日月
本文：黃帝曰：合之於脈奈何？歧伯曰：寅者，正月之生陽也，主左足之少陽；未
　　　者，六月，主右足之少陽；卯者，二月，主左足之太陽；午者，五月，主右
　　　足之太陽；辰者，三月，主左足之陽明；巳者，四月，主右足之陽明，此兩
　　　陽合於前，故曰陽明；申者，七月之生陰也，主右足之少陰；丑者，十二月
　　　，主左足之少陰；酉者，八月，主右足之太陰；子者，十一月，主左足之太
　　　陰；戌者，九月，主右足之厥陰；亥者，十月，主左足之厥陰，此兩陰交盡
　　　，故曰：厥陰。
</pre>
<pre data-sec="p">
篇名：陰陽繫日月
本文：甲主左手之少陽，已主右手之少陽；乙主左手之太陽，戊主右手之太陽；丙
　　　主左手之陽明，丁主右手之陽明，此兩火并合，故為陽明；庚主右手之少陰
　　　，癸主左手之少陰；辛主右手之太陰，壬主左手之太陰。
</pre>
<pre data-sec="p">
篇名：陰陽繫日月
本文：故足之陽者，陰中之少陽也；足之陰者，陰中之太陰也；手之陽者，陽中之
　　　太陽也；手之陰者，陽中之少陰也。腰以上者為陽，腰以下者為陰。其於五
　　　藏也；心為陽中之太陽，肺為陽中之少陰，肝為陰中之少陽，脾為陰中之至
　　　陰，腎為陰中之太陰。
</pre>
<pre data-sec="p">
篇名：陰陽繫日月
本文：黃帝曰：以治奈何？歧伯曰：正月、二月、三月、，人氣在左，無刺左足之
　　　陽；四月、五月、六月，人氣在右，無刺右足之陽；七月、八月、九月，人
　　　氣在右，無刺右足之陰；十月、十一月、十二月，人氣在左，無刺左足之陰
　　　。
</pre>
<pre data-sec="p">
篇名：陰陽繫日月
本文：黃帝曰：五行以東方、甲乙、木、主春；春者蒼色，主肝；肝者，足厥陰也
　　　；令乃以甲為左手之少陽，不合於數，何也？歧伯曰：此天地之陰陽也，非
　　　四時、五行之以次行也；且夫陰陽，有名而無形，故數之可十，離之可百，
　　　散之可千，推之可萬，此之謂也。
</pre>
<pre data-sec="p">
篇名：病傳
本文：黃帝曰：余受九鍼於夫子，而私覽於諸方，或有導引、行氣、喬、摩、炙、
　　　熨、刺、焫、飲藥之一者，可獨守耶？將盡行之乎？歧伯曰：諸方者，眾人
　　　之方也，非一人之所盡行也。
</pre>
<pre data-sec="p">
篇名：病傳
本文：黃帝曰：此乃所謂守一勿失，萬物畢者也。今余已聞陰陽之要、虛實之理、
　　　傾移之過、可治之屬，願聞病之變化，淫傳絕敗而不可治者，可得聞乎？歧
　　　伯曰：要乎哉問。道，昭乎其如日醒；窘乎其如夜瞑，能被而服之，神與俱
　　　成，畢將服之，神自得之；生神之理，可著于竹帛，不可傳于子孫。
</pre>
<pre data-sec="p">
篇名：病傳
本文：黃帝曰：何謂日醒﹖歧伯曰：明于陰陽，如惑之解，如醉之醒。
</pre>
<pre data-sec="p">
篇名：病傳
本文：黃帝曰：何謂夜瞑？歧伯曰：瘖乎其無聲，漠乎其無形，折毛發理，正氣橫
　　　傾，淫邪泮衍，血脈傳溜，大氣入藏，腹痛下淫可以致死，不可以致生。
</pre>
<pre data-sec="p">
篇名：病傳
本文：黃帝曰：大氣入藏奈何？
</pre>
<pre data-sec="p">
篇名：病傳
本文：歧伯曰：病先發於心，一日而之肺，三日而之肝，五日而之脾，三日不已，
　　　死；冬，夜半；夏，日中；病先發於肺，三日而之肝，一日而之脾，五日而
　　　之胃，十日不已，死；冬，日入；夏，日出；病先發于肝，三日而之脾，五
　　　日而之胃，三日而之腎，三日不已，死；冬，日入；夏，蚤食；病先發于脾
　　　，一日而之胃，二日而之腎，三日而之膂、膀胱，十日不已，死；冬，人定
　　　；夏，晏食；病先發于胃，五日而之腎，三日而之膂，膀胱，五日而上之心
　　　，二日不已，死；冬，夜半；夏，日昳；病先發于腎，三日而之膂、膀胱，
　　　三日而上之心，三日而之小腸，三日不已，死；冬，大晨；夏，晏晡；病先
　　　發于膀胱，五日而之腎，一日而之小腸，一日而之心，二日不已，死；冬，
　　　雞鳴；夏，下晡。諸病以次相傳，如是者皆有死期，不可刺也。間一藏，及
　　　二、三、四藏者，乃可刺也。
</pre>
<pre data-sec="p">
篇名：淫邪發夢
本文：黃帝曰：願聞淫邪泮衍，奈何？歧伯曰：正邪從外襲內而未有定舍，反淫于
　　　藏，不得定處，與營衛俱行，而與魂魄飛揚，使人臥不得安而喜夢；氣淫于
　　　府，則有餘于外，不足于內；氣淫于藏，則有餘于內，不足于外。
</pre>
<pre data-sec="p">
篇名：淫邪發夢
本文：黃帝曰：有餘不足，有形乎？歧伯曰：陰氣盛，則夢涉大水而恐懼；陽氣盛
　　　，則夢大火而燔焫；陰陽俱盛，則夢相殺；上盛，則夢飛，下盛，則夢墮；
　　　甚饑，則夢取；甚飽，則夢予；肝氣盛，則夢怒；肺氣盛，則夢恐懼、哭泣
　　　、飛揚；心氣盛，則夢善笑、恐畏；脾氣盛，則夢歌樂、身體重不舉；腎氣
　　　盛，則夢腰脊兩解不屬。凡此十二盛者，至而寫之，立已。
</pre>
<pre data-sec="p">
篇名：淫邪發夢
本文：厥氣客于心，則夢見邱山煙火；客于肺，則夢飛揚、見金鐵之奇物；客于肝
　　　，則夢山林樹木；客于脾，則夢見邱陵、大澤、壞屋、風雨；客于腎，則夢
　　　臨淵，沒居水中；客于膀胱，則夢遊行；客于胃，則夢飲食；客于大腸，則
　　　夢田野；客于小腸，則夢聚邑、衝衢；客于膽，則夢鬥訟、自刳；客于陰器
　　　，則夢接內；客于項，則夢斬首；客于脛，則夢行走而不能前、及居深地苑
　　　中；客于股肱，則夢禮拜起；客于胞，則夢溲便。凡此十五不足者，至而補
　　　之，立已也。
</pre>
<pre data-sec="p">
篇名：順氣一日分為四時
本文：黃帝曰：夫百病之所以生者，必起於燥濕、寒暑、風雨、陰陽、喜怒、飲食
　　　、居處，氣合而有形，得臟而有名，余知其然也。夫百病者，多以旦慧晝安
　　　，夕加夜甚，何也？岐伯曰：四時之氣使然。
</pre>
<pre data-sec="p">
篇名：順氣一日分為四時
本文：黃帝曰：願聞四時之氣。岐伯曰：春生，夏長，秋收，冬藏，是氣之常也，
　　　人亦應之，以一日分為四時，朝則為春，日中為夏，日入為秋，夜半為冬。
　　　朝則人氣始生，病氣衰，故旦慧；日中人氣長，長則勝邪，故安；夕則人氣
　　　始衰，邪氣始生，故加；夜半人氣入臟，邪氣獨居於身，故甚也。
</pre>
<pre data-sec="p">
篇名：順氣一日分為四時
本文：黃帝曰：其時有反者，何也﹖岐伯曰：是不應四時之氣，臟獨主其病者，是
　　　必以臟氣之所不勝時者，甚；以其所勝時者，起也。
</pre>
<pre data-sec="p">
篇名：順氣一日分為四時
本文：黃帝曰：治之奈何﹖岐伯曰：順天之時而病可與期，順者為工，逆者為粗。
</pre>
<pre data-sec="p">
篇名：順氣一日分為四時
本文：黃帝曰：善，余聞刺有五變，以主五輸。願聞其數。岐伯曰：人有五臟，五
　　　臟有五變。五變有五輸，故五五二十五輸，以應五時。
</pre>
<pre data-sec="p">
篇名：順氣一日分為四時
本文：黃帝曰：願聞五變。岐伯曰：肝為牡藏，其色青，其時春，其音角，其味酸
　　　，其日甲乙；心為牡藏，其色赤，其時夏，其日丙丁，其音徵，其味苦；脾
　　　為牝藏，其色黃，其時長夏，其日戊己，其音宮，其味甘；肺為牝藏，其色
　　　白，其音商，其時秋，其日庚辛，其味辛；腎為牝藏，其色黑，其時冬，其
　　　日壬癸，其音羽，其味鹹。是為五變。
</pre>
<pre data-sec="p">
篇名：順氣一日分為四時
本文：黃帝曰：以主五輸奈何？藏主冬，冬刺井；色主春，春刺滎；時主夏刺輸；
　　　音主長夏，長夏刺經；味主秋，秋刺合。是謂五變，以主五輸。
</pre>
<pre data-sec="p">
篇名：順氣一日分為四時
本文：黃帝曰：諸原安和，以致六輸。岐伯曰：原獨不應五時，以經合之，以應其
　　　數，故六六三十六輸。
</pre>
<pre data-sec="p">
篇名：順氣一日分為四時
本文：黃帝曰：何謂藏主冬，時主夏，音主長夏，味主秋，色主春。願聞其故。岐
　　　伯曰：病在藏者，取之井；病變於色者，取之滎；病時間時甚者，取之輸；
　　　病變於音者，取之經；經滿而血者，病在胃；及以飲食不節得病者，取之於
　　　合，故命曰味主合。是謂五變也。
</pre>
<pre data-sec="p">
篇名：外揣
本文：余聞九針九篇，余親受其調，頗得其意。夫九針者，始於一而終於九，然未
　　　得其要道也。夫九針者，小之則無內，大之則無外，深不可為下，高不可為
　　　蓋，恍惚無窮，流溢無極，余知其合於天道人事四時之變也，然余願雜之毫
　　　毛，渾束為一，可乎？岐伯曰：明乎哉問也.非獨針道焉，夫治國亦然。
</pre>
<pre data-sec="p">
篇名：外揣
本文：黃帝曰：余願聞針道，非國事也。岐伯曰：夫治國者，夫惟道焉，非道，何
　　　可小大深淺，雜合而為一乎。
</pre>
<pre data-sec="p">
篇名：外揣
本文：黃帝曰：願卒聞之。岐伯曰：日與月焉，水與鏡焉，鼓與響焉，夫日月之明
　　　，不失其影，水鏡之察，不失其形，鼓響之應，不後其聲，動搖則應和盡得
　　　其情。
</pre>
<pre data-sec="p">
篇名：外揣
本文：黃帝曰：窘乎哉！昭昭之明不可蔽，其不可蔽，不失陰陽也。合而察之，切
　　　而驗之，見而得之，若清水明鏡之不失其形也。五音不彰，五色不明，五臟
　　　波蕩，若是則內外相襲，若鼓之應桴，響之應聲，影之似形。故遠者，司外
　　　揣內，近者，司內揣外，是謂陰陽之極，天地之蓋，請藏之靈蘭之室，弗敢
　　　使泄也。
</pre>
<pre data-sec="p">
篇名：五變
本文：黃帝問於少俞曰：余聞百疾之始期也，必生於風雨寒暑，循毫毛而入腠理，
　　　或復還，或留止，或為風腫汗出，或為消癉，或為寒熱，或為留痺，或為積
　　　聚。奇邪淫溢，不可勝數，願聞其故。夫同時得病，或病此，或病彼，意者
　　　天之為人生風乎，何其異也？少俞曰：夫天之生風者，非以私百姓也，其行
　　　公平正直，犯者得之，避者得無殆，非求人而人自犯之。
</pre>
<pre data-sec="p">
篇名：五變
本文：黃帝日：一時遇風，同時得病，其病各異，願聞其故。少俞曰：善乎哉問！
　　　請論以比匠人。匠人磨斧斤，礪刀削斲材木。木之陰陽，尚有堅脆，堅者不
　　　入，脆者皮弛，至其交節，而缺斤斧焉。夫一木之中，堅脆不同，堅者則剛
　　　，脆者易傷，況其材木之不同，皮之厚薄，汁之多少，而各異耶。夫木之蚤
　　　花先生葉者，遇春霜烈風，則花落而葉萎；久曝大旱，則脆木薄皮者，枝條
　　　汁少而葉萎；久陰淫雨，則薄皮多汁者，皮漬而漉；卒風暴起，則剛脆之木
　　　枝折扤傷，秋霜疾風則剛，脆之木根搖而葉落。凡此五者，各有所傷，況於
　　　人乎！
</pre>
<pre data-sec="p">
篇名：五變
本文：黃帝曰：以人應木，奈何？少俞答曰：木之所傷也，皆傷其枝。枝之剛脆而
　　　堅，未成傷也。人之有常病也，亦因其骨節皮膚腠理之不堅固者，邪之所舍
　　　也，故常為病也。
</pre>
<pre data-sec="p">
篇名：五變
本文：黃帝曰：人之善病風厥漉汗者，何以候之？少俞答曰：肉不堅，腠理疏，則
　　　善病風。
</pre>
<pre data-sec="p">
篇名：五變
本文：黃帝曰：何以候之不堅也？少俞答曰：膕肉不堅，而無分理。理者粗理，粗
　　　理而皮不緻者，腠理疏。此言其渾然者。
</pre>
<pre data-sec="p">
篇名：五變
本文：黃帝曰：人之善病消癉者，何以候之？少俞答曰：五臟皆柔弱者，善病消癉
　　　。
</pre>
<pre data-sec="p">
篇名：五變
本文：黃帝曰：何以知五臟之柔弱也？少俞答曰：夫柔弱者，必有剛強，剛強多怒
　　　，柔者易傷也。
</pre>
<pre data-sec="p">
篇名：五變
本文：黃帝曰：何以候柔弱之與剛強？少俞答曰：此人薄皮膚，而目堅固以深者，
　　　長衝直腸，其心剛，剛則多怒，怒則氣上逆，胸中蓄積，血氣逆留，臗皮充
　　　肌，血脈不行，轉而為熱，熱則消肌膚，故為消癉。此言其人暴剛而肌肉弱
　　　者也。
</pre>
<pre data-sec="p">
篇名：五變
本文：黃帝曰：人之善病寒熱者，何以候之？少俞答曰：小骨弱肉者，善病寒熱。
</pre>
<pre data-sec="p">
篇名：五變
本文：黃帝曰：何以候骨之小大，肉之堅脆，色之不一也？少俞答曰：顴骨者，骨
　　　之本也。顴大則骨大，顴小則骨小。皮膚薄而其肉無䐃，其臂懦懦然，其地
　　　色殆然，不與其天同色，污然獨異，此其候也。然後臂薄者，其髓不滿，故
　　　善病寒熱也。
</pre>
<pre data-sec="p">
篇名：五變
本文：黃帝曰：何以候人之善病痺者？少俞答曰：粗理而肉不堅者，善病痺。
</pre>
<pre data-sec="p">
篇名：五變
本文：黃帝曰：痺之高下有處乎？少俞答曰：欲知其高下者，各視其部。
</pre>
<pre data-sec="p">
篇名：五變
本文：黃帝曰：人之善病腸中積聚者，何以候之？少俞答曰：皮膚薄而不澤，肉不
　　　堅而淖澤。如此，則腸胃惡，惡則邪氣留止，積聚乃傷脾胃之間，寒溫不次
　　　，邪氣稍至。蓄積留止，大聚乃起。
</pre>
<pre data-sec="p">
篇名：五變
本文：黃帝曰：余聞病形，已知之矣！願聞其時。少俞答曰：先立其年，以知其時
　　　。時高則起，時下則殆，雖不陷下，當年有衝道，其病必起，是謂因形而生
　　　病，五變之紀也。
</pre>
<pre data-sec="p">
篇名：本臟
本文：黃帝問於歧伯曰：人之血氣精神者，所以奉生而周於性命者也；經脈者，所
　　　以行血氣而營陰陽、濡筋骨，利關節者也；衛氣者，所以溫分肉，充皮膚，
　　　肥腠理，司開闔者也；志意者，所以御精神，收魂魄，適寒溫，和喜怒者也
　　　。是故血和則經脈流行，營復陰陽，筋骨勁強，關節清利矣；衛氣和則分肉
　　　解利，皮膚調柔，腠理致密矣；志意和則精神專直，魂魄不散，悔怒不起，
　　　五臟不受邪矣；寒溫和則六腑化榖，風痺不作，經脈通利，肢節得安矣，此
　　　人之常平也。五臟者，所以藏精神血氣魂魄者也；六腑者，所以化水榖而行
　　　津液者也。此人之所以具受於天也，無愚智賢不肖，無以相倚也。然有其獨
　　　盡天壽，而無邪僻之病，百年不衰，雖犯風雨卒寒大暑，猶有弗能害也；有
　　　其不離屏蔽室內，無怵惕之恐，然猶不免於病，何也？願聞其故。
</pre>
<pre data-sec="p">
篇名：本臟
本文：歧伯曰：窘乎哉問也。五臟者，所以參天地，副陰陽，而運四時，化五節者
　　　也；五臟者，固有小大、高下、堅脆、端正、偏傾者，六腑亦有小大、長短
　　　、厚薄、結直、緩急。凡此二十五者，各不同，或善或惡，或吉或凶，請言
　　　其方。
</pre>
<pre data-sec="p">
篇名：本臟
本文：心小則安，邪弗能傷，易傷以憂；心大則憂，不能傷，易傷於邪。心高則滿
　　　於肺中，悗而善忘，心難開以言；心下，則藏外，易傷於寒，易恐以言。心
　　　堅，則藏安守固；心脆則善病消癉熱中。心端正，則和利難傷；心偏傾則操
　　　持不一，無守司也。
</pre>
<pre data-sec="p">
篇名：本臟
本文：肺小，則少飲，不病喘喝；肺大則多飲，善病胸痺、喉痺、逆氣。肺高，則
　　　上氣，肩息咳；肺下則居賁迫肺，善脅下痛。肺堅則不病，咳上氣；肺脆，
　　　則苦病消痺易傷。肺端正，則和利難傷；肺偏傾，則胸偏痛也。
</pre>
<pre data-sec="p">
篇名：本臟
本文：肝小則臟安，無脅下之病；肝大則逼胃迫咽，迫咽則苦膈中，且脅下痛。肝
　　　高，則上支賁切，脅挽為息賁；肝下則逼胃脅下空，脅下空則易受邪。肝堅
　　　則藏安難傷；肝脆則善病消痺，易傷。肝端正，則和利難傷；肝偏傾，則脅
　　　下痛也。
</pre>
<pre data-sec="p">
篇名：本臟
本文：脾小，則臟安，難傷於邪也；脾大，則苦湊䏚而痛，不能疾行。脾高，則䏚
　　　引季脅而痛；脾下則下加於大腸，下加於大腸，則臟苦受邪。脾堅，則臟安
　　　難傷；脾脆，則善病消痺易傷。脾端正，則和利難傷；脾偏傾，則善滿善脹
　　　也。
</pre>
<pre data-sec="p">
篇名：本臟
本文：腎小，則臟安難傷；腎大，則善病腰痛，不可以俯仰，易傷以邪。腎高，則
　　　苦背膂痛，不可以俯仰；腎下則腰尻痛，不可以俯仰，為狐疝。腎堅，則不
　　　病腰背痛；腎脆，則善病消癉，易傷。腎端正，則和利難傷；腎偏傾，則苦
　　　腰尻痛也。凡此二十五變者，人之所苦常病。
</pre>
<pre data-sec="p">
篇名：本臟
本文：黃帝曰：何以知其然也？
</pre>
<pre data-sec="p">
篇名：本臟
本文：歧伯曰：赤色小理者，心小；粗理者，心大。無𩩲𩨗者，心高；𩩲𩨗小、短
　　　舉者，心下。𩩲𩨗長者，心下堅；𩩲𩨗弱小以薄者，心脆。𩩲𩨗直下不舉者
　　　，心端正𩩲𩨗倚一方者，心偏傾也。
</pre>
<pre data-sec="p">
篇名：本臟
本文：白色小理者，肺小；粗理者，肺大。巨肩反膺陷喉者，肺高；合腋張脅者，
　　　肺下。好肩背厚者，肺堅；肩背薄者，肺脆。背膺厚者，肺端正；脅偏疏者
　　　，肺偏傾也。
</pre>
<pre data-sec="p">
篇名：本臟
本文：青色小理者，肝小；粗理者，肝大。廣胸反骹者，肝高；合脅兔骹者，肝下
　　　。胸脅好者，肝堅；脅骨弱者，肝脆。膺腹好相得者，肝端正；脅骨偏舉者
　　　，肝偏傾也。
</pre>
<pre data-sec="p">
篇名：本臟
本文：黃色小理者，脾小；粗理者，脾大。揭唇者，脾高；唇下縱者，脾下。唇堅
　　　者，脾堅；唇大而不堅者，脾脆。唇上下好者，脾端正；唇偏舉者，脾偏傾
　　　也。
</pre>
<pre data-sec="p">
篇名：本臟
本文：黑色小理者，腎小；粗理者，腎大。高耳者，腎高；耳後陷者，腎下。耳堅
　　　者，腎堅；耳薄不堅者，腎脆。耳好前居牙車者，腎端正；耳偏高者，腎偏
　　　傾也。凡此諸變者，持則安，減則病也。
</pre>
<pre data-sec="p">
篇名：本臟
本文：黃帝曰：善。然非余之所問也，願聞人之有不可病者，至盡天壽，雖有深擾
　　　大恐，怵惕之志，猶不能減也，甚寒大熱，不能傷也；其有不離屏蔽室內，
　　　又無怵惕之恐，然不免於病者，何也？願聞其故。歧伯曰：五臟六腑，邪之
　　　舍也，請言其故。五臟皆小者，少病，苦憔心，大愁擾；五臟皆大者，緩於
　　　事，難使於擾。五臟皆高者，好高舉措；五臟皆下者，好出人下。五臟皆堅
　　　者，無病；五臟皆高者，不離於病。五臟皆端正者，和利得人心；五臟皆偏
　　　傾者，邪心而善盜，不可以為人平，反覆言語也。
</pre>
<pre data-sec="p">
篇名：本臟
本文：黃帝曰：願聞六腑之應。歧伯答曰：肺合大腸，大腸者，皮其應；心合小腸
　　　，小腸者，脈其應；肝合膽，膽者，筋其應；脾合胃，胃者，肉其應；腎合
　　　三焦膀胱，三焦膀胱者，腠理毫毛其應。
</pre>
<pre data-sec="p">
篇名：本臟
本文：黃帝曰：應之奈何？歧伯曰：肺應皮。皮厚者，大腸厚，皮薄者，大腸薄；
　　　皮緩，腹裡大者，大腸大而長；皮急者，大腸急而短；皮滑者，大腸直；皮
　　　肉不相離者，大腸結。
</pre>
<pre data-sec="p">
篇名：本臟
本文：心應脈，皮厚者，脈厚，脈厚者，小腸厚；皮薄者，脈薄，脈薄者，小腸薄
　　　；皮緩者，脈緩，脈緩者，小腸大而長；皮薄而脈衝小者，小腸小而短。諸
　　　陽經脈皆多紆屈者，小腸結。
</pre>
<pre data-sec="p">
篇名：本臟
本文：脾應肉，肉䐃堅大者，胃厚；肉䐃糜者，胃薄。胃不堅；肉䐃小而糜者胃不
　　　堅，肉䐃不稱身者胃下，胃下者，下管約不利。肉䐃不堅者，胃緩；肉䐃無
　　　小裡累者，胃急。肉䐃多少裡累者，胃結，胃結者，上管約不利也。
</pre>
<pre data-sec="p">
篇名：本臟
本文：肝應爪，爪厚色黃者，膽厚；爪薄色紅者，膽薄；爪堅色青者，膽急；爪濡
　　　色赤者，膽緩；爪直色白無約者，膽直；爪惡色黑多紋者，膽結也。
</pre>
<pre data-sec="p">
篇名：本臟
本文：腎應骨，密理厚皮者，三焦膀胱厚；粗理薄皮者，三焦膀胱薄；疏腠理者，
　　　三焦膀胱緩；皮急而無毫毛者，三焦膀胱急。毫毛美而粗者，三焦膀胱直，
　　　稀毫毛者，三焦膀胱結也。
</pre>
<pre data-sec="p">
篇名：本臟
本文：黃帝曰：厚薄美惡，皆有形，願聞其所病。歧伯答曰：視其外應，以知其內
　　　藏，則知所病矣。
</pre>
<pre data-sec="p">
篇名：禁服
本文：雷公問於黃帝曰：細子得受業，通於九鍼鍼六十篇，旦暮勤服之，近者編絕
　　　，久者簡垢，然尚諷誦弗置，未盡解於意矣。(外揣)言渾束為一，未知所謂
　　　也。夫大則無外，小則無內，大小無極，高下無度，束之奈何？士之才力，
　　　或有厚薄，智慮褊淺，不能博大深奧，自強於學若細子。細子恐其散於後世
　　　，絕於子孫，敢問約之奈何？黃帝曰：善乎哉問也。此先師之所問也，坐私
　　　傳之也，割臂歃血之盟也，子若欲得之，何不齋乎。
</pre>
<pre data-sec="p">
篇名：禁服
本文：雷公再拜而起曰：請聞命於是也，乃齋宿三日而請曰：敢問今日正陽，細子
　　　願以受盟。黃帝乃與俱入齋室，割臂歃血，黃帝親祝曰：今日正陽，歃血傳
　　　方，有敢背此言者，反受其殃。
</pre>
<pre data-sec="p">
篇名：禁服
本文：雷公再拜曰：細子受之。黃帝乃左握其手，右授之書曰：慎之慎之，磿為子
　　　言之，凡刺之理，經脈為始，營其所行，知其度量，內刺五臟，外刺六腑，
　　　審察衛氣，為百病母，調諸虛實，虛實乃止，瀉其血絡，血盡不殆矣。
</pre>
<pre data-sec="p">
篇名：禁服
本文：雷公曰：此皆細子之所以通，未知其所約也。黃帝曰：夫約方者，猶約囊也
　　　，囊滿而弗約，則輸泄，方成弗約，則神與弗俱。
</pre>
<pre data-sec="p">
篇名：禁服
本文：雷公曰：願為下材者，勿滿而約之。黃帝曰：未滿而知約之以為工，不可以
　　　為天下師。
</pre>
<pre data-sec="p">
篇名：禁服
本文：雷公曰：願聞為工。黃帝曰：寸口主中，人迎主外，兩者相應，俱往俱來，
　　　若引繩大小齊等。春夏人迎微大，秋冬寸口微大，如是者，名日平人。
</pre>
<pre data-sec="p">
篇名：禁服
本文：人迎大一倍於寸口，病在足少陽，一倍而躁，在手少陽。人迎二倍，病在足
　　　太陽，二倍而躁，病在手太陽。人迎三倍，病在足陽明，三倍而躁，病在手
　　　陽明。盛則為熱，虛則為寒，緊則為痛痺，代則乍甚乍間。盛則瀉之，虛則
　　　補之，緊痛則取之分肉，代則取血絡.且飲藥，陷下則灸之，不盛不虛，以
　　　經取之，名曰經刺。人迎四倍者，且大且數，名曰溢陽，溢陽為外格，死不
　　　治。必審按其本末，察其寒熱，以驗其臟腑之病。
</pre>
<pre data-sec="p">
篇名：禁服
本文：寸口大於人迎一倍，病在足厥陰，一倍而躁，在手心主。寸口二倍，病在足
　　　少陰，二倍而躁，在手少陰。寸口三倍，病在足太陰，三倍而躁，在手太陰
　　　。盛則脹滿，寒中，食不化，虛則熱中、出糜、少氣、溺色變，緊則痛痺，
　　　代則乍痛乍止。盛則瀉之，虛則補之，緊則先刺而後灸之，代則取血絡，而
　　　後調之，陷下則徒灸之，陷下者，脈血結於中，中有著血，血寒，故宜灸之
　　　，不盛不虛，以經取之。寸口四倍者，名曰內關，內關者，且大且數，死不
　　　治。必審察其本末之寒溫，以驗其臟腑之病。
</pre>
<pre data-sec="p">
篇名：禁服
本文：通其營輸，乃可傳於大數。大數曰：盛則徒瀉之，虛則徒補之，緊則灸刺，
　　　且飲藥，陷下則徒灸之，不盛不虛，以經取之。所謂經治者，飲藥，亦曰灸
　　　刺，脈急則引，脈大以弱，則欲安靜，用力無勞也。
</pre>
<pre data-sec="p">
篇名：五色
本文：雷公問於黃帝曰：五色獨決於明堂乎？小子未知其所謂也。黃帝曰：明堂者
　　　，鼻也；闕者，眉間也；庭者，顏也；蕃者，頰側也；蔽者，耳門也。其間
　　　欲方大，去之十步，皆見於外，如是者壽，必中百歲。
</pre>
<pre data-sec="p">
篇名：五色
本文：雷公曰：五言之辨，奈何？黃帝曰：明堂骨高以起，平以直，五臟次於中央
　　　，六腑挾其兩側，首面上於闕庭，王宮在於下極，五臟安於胸中，真色以致
　　　，病色不見，明堂潤澤以清，五官惡得無辨乎？
</pre>
<pre data-sec="p">
篇名：五色
本文：雷公曰：其不辨者，可得聞乎？黃帝曰：五色之見也，各出其色部。部骨陷
　　　者，必不免於病矣。其色部乘襲者，雖病甚，不死矣。
</pre>
<pre data-sec="p">
篇名：五色
本文：雷公曰：官五色奈何？黃帝曰：青黑為痛，黃赤為熱，白為寒，是謂五官。
</pre>
<pre data-sec="p">
篇名：五色
本文：雷公曰：病之益甚，與其方衰，如何？黃帝曰：外內皆在焉。切其脈口，滑
　　　小緊以沉者，病益甚，在中；人迎氣大緊以浮者，其病益甚，在外。其脈口
　　　浮滑者，病日進；人迎沉而滑者，病日損。其脈口滑以沉者，病日進，在內
　　　；其人迎脈滑盛以浮者，其病日進，在外。脈之浮沉及人迎與寸口氣小大等
　　　者，病難已；病之在藏，沉而大者，易已，小為逆；病在腑，浮而大者，其
　　　病易已。人迎盛堅者，傷於寒，氣口甚堅者，傷於食。
</pre>
<pre data-sec="p">
篇名：五色
本文：雷公曰：以色言病之間甚，奈何？黃帝曰：其色粗以明，沉夭者為甚，其色
　　　上行者，病益甚；其色下行，如雲徹散者，病方已。五色各有臟部。有外部
　　　，有內部也，色從外部走內部者，其病從外走內；其色從內走外者，其病從
　　　內走外。病生於內者，先治其陰，後治其陽，反者益甚。其病生於陽者，先
　　　治其外，後治其內，反者益甚。其脈滑大，以代而長者，病從外來，目有所
　　　見，志有所惡，此陽氣之并也，可變而已。
</pre>
<pre data-sec="p">
篇名：五色
本文：雷公曰：小子聞風者，百病之始也；厥逆者，寒濕之起也，別之奈何？黃帝
　　　曰：常候闕中，薄澤為風，衝濁為痺。在地為厥。此其常也；各以其色言其
　　　病。
</pre>
<pre data-sec="p">
篇名：五色
本文：雷公曰：人不病卒死，何以知之？黃帝曰：大氣入於臟腑，不病而卒死？
</pre>
<pre data-sec="p">
篇名：五色
本文：雷公曰：病小愈而卒死者，何以知之？黃帝曰：赤色出兩顴，大如拇指者，
　　　病雖小愈，必卒死。黑色出於庭，大如拇指，必不病而卒死。
</pre>
<pre data-sec="p">
篇名：五色
本文：雷公再拜曰：善乎！其死有期乎？黃帝曰：察色以言其時。
</pre>
<pre data-sec="p">
篇名：五色
本文：雷公曰：善乎！願卒聞之。黃帝曰：庭者，首面也；闕上者，咽喉也；闕中
　　　者，肺也；下極者，心也；直下者，肝也；肝左者，膽也；下者，脾也；方
　　　上者，胃也；中央者，大腸也；挾大腸者，腎也；當腎者，臍也；面王以上
　　　者，小腸也，面王以下者，膀胱子處也；顴者，肩也；顴後者，臂也；臂下
　　　者，手也；目內眥上者，膺乳也；挾繩而上者，背也；循牙車以下者，股也
　　　；中央者，膝也；膝以下者，以下者脛也；當脛以下者，足也；巨分者，股
　　　裡也；巨屈者，膝臏也。此五臟六腑肢節之部也，各有部分。有部分，用陰
　　　和陽，用陽和陰，當明部分，萬舉萬當。能別左右，是謂大道；男女異位，
　　　故曰陰陽。審察澤夭，謂之良工。
</pre>
<pre data-sec="p">
篇名：五色
本文：沉濁為內，浮澤為外。黃赤為風，青黑為痛，白為寒，黃而膏潤為膿，赤甚
　　　者為血痛，甚為攣，寒甚為皮不仁。五色各見其部，察其浮沉，以知淺深；
　　　察其澤夭，以觀成敗；察其散搏，以知遠近；視色上下，以知病處；積神於
　　　心，以知往今。故相氣不微，不知是非，屬意勿去，乃知新故。色明不粗，
　　　沉夭為甚，不明不澤，其病不甚。其色散，駒駒然，未有聚；其病散而氣痛
　　　，聚未成也。腎乘心，心先病，腎為應，色皆如是。
</pre>
<pre data-sec="p">
篇名：五色
本文：男子色在於面王，為小腹痛；下為卵痛；其圜直為莖痛，高為本，下為首，
　　　狐疝㿉陰之屬也。
</pre>
<pre data-sec="p">
篇名：五色
本文：女子在於面王，為膀胱子處之病，散為痛，搏為聚，方員左右，各如其色形
　　　。其隨而下而至胝，為淫，有潤如膏狀，為暴食不潔。
</pre>
<pre data-sec="p">
篇名：五色
本文：左為左，右為右。其色有邪，聚散而不端，面色所指者也。色者，青黑赤白
　　　黃，皆端滿有別鄉。別鄉赤者，其色赤，大如榆莢，在面王為不日。其色上
　　　銳，首空上向，下銳下向，在左右如法。以五色命臟，青為肝，赤為心，白
　　　為肺，黃為脾，黑為腎。肝合筋，心合脈，肺合皮，脾合肉，腎合骨也。
</pre>
<pre data-sec="p">
篇名：論勇
本文：黃帝問於少俞曰：有人於此，並行並立，其年之長少等也，衣之厚薄均也，
　　　卒然遇烈風暴雨，或病或不病，或皆病，或皆不病，其故何也？少俞曰：帝
　　　問何急？
</pre>
<pre data-sec="p">
篇名：論勇
本文：黃帝曰：願盡聞之。少俞曰：春青風夏陽風，秋涼風，冬寒風。凡此四時之
　　　風者，其所病各不同形。
</pre>
<pre data-sec="p">
篇名：論勇
本文：黃帝曰：四時之風，病人如何？少俞曰：黃色薄皮弱肉者，不勝春之虛風；
　　　白色薄皮弱肉者，不勝夏之虛風，青色薄皮弱肉，不勝秋之虛風；赤色薄皮
　　　弱肉，不勝冬之虛風也。
</pre>
<pre data-sec="p">
篇名：論勇
本文：黃帝曰；黑色不病乎？少俞曰：黑色而皮厚肉堅，固不傷於四時之風；其皮
　　　薄而肉不堅，色不一者，長夏至而有虛風者，病矣。其皮厚而肌肉堅者，長
　　　夏至而有虛風，不病矣。其皮厚而肌肉堅者，必重感於寒，外內內皆然，乃
　　　病。黃帝曰：善。
</pre>
<pre data-sec="p">
篇名：論勇
本文：黃帝曰：夫人之忍痛與不忍痛，非勇怯之分也。夫勇士之不忍痛者，見難則
　　　前，見痛則止；夫怯士之忍痛者，聞難則恐，遇痛不動。夫勇士之忍痛者，
　　　見難不恐，遇痛不動；夫怯士之不忍痛者，見難與痛，目轉面盻，恐不能言
　　　，失氣，惊，顏色變化，乍死乍生。余見其然也，不知其合由，願聞其故。
　　　少俞曰：夫忍痛與不忍痛者，皮膚之薄厚，肌肉之堅脆，緩急之分也，非勇
　　　怯之謂也。
</pre>
<pre data-sec="p">
篇名：論勇
本文：黃帝曰：願聞勇怯之所由然。少俞曰：勇士者，目深以固，長衝直揚，三焦
　　　理橫，其心端直，其肝大以堅，其膽滿以傍，怒則氣盛而胸張，肝舉而膽橫
　　　，眥裂而目揚，毛起而面蒼，此勇士之由然者也。
</pre>
<pre data-sec="p">
篇名：論勇
本文：黃帝曰；願聞怯士之所由然。少俞曰：怯士者，目大而不減，陰陽相失，其
　　　焦理縱，𩩲𩨗短而小，肝系緩，其膽不滿而縱，腸胃挺，脅下空，雖方大怒
　　　，氣不能滿其胸，肝肺雖舉，氣衰復下，故不能久怒，此怯士之所由然者也
　　　。
</pre>
<pre data-sec="p">
篇名：論勇
本文：黃帝曰：怯士之得酒，怒不避勇士者，何臟使然？少俞曰：酒者，水穀之精
　　　，熟穀之液也，其氣慓悍，其入於胃中，則胃脹，氣上逆，滿於胸中，肝浮
　　　膽橫，當是之時，固比於勇士，氣衰則悔。與勇士同類，不知避之名曰酒悖
　　　也。
</pre>
<pre data-sec="p">
篇名：背腧
本文：黃帝問於歧伯曰：願聞五臟之腧，出於背者。歧伯曰：背中大腧，在杼骨之
　　　端，肺腧在三焦之間，心腧在五焦之間，膈腧在七焦之間，肝腧在九焦之間
　　　，脾腧在十一焦之間，腎腧在十四焦之間。皆挾脊相去三寸所，則欲得而驗
　　　之，按其處，應在中而痛解，乃其輸也。灸之則可刺之則不可。氣盛則瀉之
　　　，虛則補之。以火補者，毋吹其火，須自滅也；以火瀉之，疾吹其火，傳其
　　　艾，須其火滅也。
</pre>
<pre data-sec="p">
篇名：衛氣
本文：黃帝曰：五臟者，所以藏精神魂魄者也；六腑者，所以受水谷而行化物者也
　　　。其氣內干五臟，而外絡肢節。其浮氣之不循經者，為衛氣；其精氣之行於
　　　經者，為營氣。陰陽相隨，外內相貫，如環之無端。亭亭淳淳乎，孰能竊之
　　　。然其分別陰陽，皆有標本虛實所離之處。能別陰陽十二經者，知病之所生
　　　；候虛實之所在者，能得病之高下；知六腑之氣街者，能知解結契紹於門戶
　　　；能知虛石之堅軟者，知補瀉之所在；能知六經標本者，可以無惑於天下。
</pre>
<pre data-sec="p">
篇名：衛氣
本文：歧伯曰：博哉！聖帝之論。臣請盡意悉言之。
</pre>
<pre data-sec="p">
篇名：衛氣
本文：足太陽之本，在跟以上五寸中，標在兩絡命門。命門者，目也。足少陽之本
　　　，在竅陰之間，標在窗籠之前。窗籠者，耳也。足少陰之本，在內踝下上三
　　　寸中，標在背輸與舌下兩脈也。足厥陰之本，在行間上五寸所，標在背腧也
　　　。足陽明之本，在厲兌，標在人迎，頰挾頏顙也。足太陰之本，在中封前上
　　　四寸之中，標在背腧與舌本也。
</pre>
<pre data-sec="p">
篇名：衛氣
本文：手太陽之本，在外踝之後，標在命門之上一寸也。手少陽之本，在小指次指
　　　之間上二寸，標在耳後上角下外眥也。手陽明之本，在肘骨中，上至別陽，
　　　標在顏下合鉗上也。手太陰之本，在寸口之中，，標在腋內動也。手少陰之
　　　本，在銳骨之端，標在背腧也。手心主之本，在掌後兩筋之間二寸中，標在
　　　腋下下三寸也。
</pre>
<pre data-sec="p">
篇名：衛氣
本文：凡候此者，下虛則厥，下盛則熱；上虛則眩，上盛則熱痛。故石者，絕而正
　　　之，虛者，引而起之。請言氣街，胸氣有街，頭氣有街，脛氣有街。故氣在
　　　頭者，止之於腦；氣在胸者，止之膺與背腧；氣在腹者，止之背腧，與衝脈
　　　於臍左右之動脈者；氣在脛者，止於氣街，與承山踝上以下。取此者，用毫
　　　鍼，必先按而在久應於手，乃刺而予之。所治者，頭痛眩仆腹痛中滿暴脹，
　　　及有新積痛可移者，易已也；積不痛，難已也。
</pre>
<pre data-sec="p">
篇名：論痛
本文：黃帝問於少俞曰：筋骨之強弱，肌肉之堅脆，皮膚之厚薄，腠理之疏密，各
　　　不同，其於鍼石火焫之病何如？腸胃之厚薄堅脆亦不等，其於毒藥何如？願
　　　盡聞之。少俞曰：人之骨強、筋弱、肉緩、皮膚厚者，耐痛，其於鍼石之痛
　　　火焫亦然。
</pre>
<pre data-sec="p">
篇名：論痛
本文：黃帝曰：其耐火焫者，何以知之？少俞答曰：加以黑色而美骨者，耐火焫。
</pre>
<pre data-sec="p">
篇名：論痛
本文：黃帝曰：其不耐鍼石之痛者，何以知之？少俞曰：堅肉薄皮者，不耐鍼石之
　　　痛，於火焫亦然。
</pre>
<pre data-sec="p">
篇名：論痛
本文：黃帝曰：人之病，或同時而傷，或易已，或難已，其故何如？少俞曰：同時
　　　而傷，其身多熱者，易已；多寒者，難已。
</pre>
<pre data-sec="p">
篇名：論痛
本文：黃帝曰：人之勝毒，何以知之？少俞曰：胃厚、色黑、大骨及肥骨者，皆勝
　　　毒；故其瘦而薄胃者，皆不勝毒也。
</pre>
<pre data-sec="p">
篇名：天年
本文：黃帝問於歧伯曰：願聞人之始生，何氣築為基，何立而為楯，何失而死，何
　　　得而生？歧伯曰：以母為基，以父為楯；失神者死，得神者生也。
</pre>
<pre data-sec="p">
篇名：天年
本文：黃帝曰：何者為神？歧伯曰：血氣以和，營衛以通，五臟已成，神氣舍心，
　　　魂魄畢具，乃成為人。
</pre>
<pre data-sec="p">
篇名：天年
本文：黃帝曰：人之壽夭各不同，或夭壽，或卒死，或病久，願聞其道。歧伯曰：
　　　五臟堅固，血脈和調，肌肉解利，皮膚致密，營衛之行，不失其常，呼吸微
　　　徐，氣以度行，六腑化榖，津液布揚，各如其常，故能長久。
</pre>
<pre data-sec="p">
篇名：天年
本文：黃帝曰：人之壽百歲而死，何以致之？歧伯曰：使道隧以長，基牆高以方，
　　　通調營衛，三部三里起，骨高肉滿，百歲乃得終。
</pre>
<pre data-sec="p">
篇名：天年
本文：黃帝曰：其氣之盛衰，以至其死，可得聞乎？歧伯曰：人生十歲，五臟始定
　　　，血氣已通，其氣在下，故好走；二十歲，血氣始盛肌肉方長，故好趨；三
　　　十歲，五臟大定，肌肉堅固，血脈盛滿，故好步；四十歲，五臟六腑十二經
　　　脈，皆大盛以平定，腠理始疏，滎貨頹落，髮頗斑白，平盛不搖，故好坐；
　　　五十歲，肝氣始衰，肝葉始薄，膽汁始減，目始不明；六十歲，心氣始衰，
　　　若憂悲，血氣懈惰，故好臥；七十歲，脾氣虛，皮膚枯；八十歲，肺氣衰，
　　　魄離，故言善誤；九十歲，腎氣焦，四臟經脈空虛；百歲，五臟皆虛，神氣
　　　皆去，形骸獨居而終矣。
</pre>
<pre data-sec="p">
篇名：天年
本文：黃帝曰：其不能終壽而死者，何如？歧伯曰：其五臟皆不堅，使道不長，空
　　　外以張，喘息暴疾；又卑基牆薄，脈少血，其肉不石，數中風寒，血氣虛，
　　　脈不通，真邪相攻，亂而相引，故中壽而盡也。
</pre>
<pre data-sec="p">
篇名：逆順
本文：黃帝問於伯高曰：余聞氣有逆順，脈有盛衰，刺有大約，可得聞乎？伯高曰
　　　：氣之逆順者，所以應天地陰陽四時五行也；脈之盛衰者，所以候血氣之虛
　　　實有餘不足；刺之大約者，必明知病之可刺，與其未可刺，與其已不可刺也
　　　。
</pre>
<pre data-sec="p">
篇名：逆順
本文：黃帝曰：候之奈何？伯高曰：兵法曰無迎逢逢之之，無擊堂堂之陣。刺法曰
　　　：無刺熇熇之熱，無刺漉漉之汗，無刺渾渾之脈，無刺病與脈相逆者。
</pre>
<pre data-sec="p">
篇名：逆順
本文：黃帝曰：候其可刺奈何？伯高曰：上工，刺其未生者也；其次，刺其未盛者
　　　也；其次，刺其已衰者也。下工，刺其方襲者也；與其形之盛者也；與其病
　　　之與脈相逆者也。故曰：方其盛也，勿敢毀傷，刺其已衰，事必大昌。故曰
　　　：上工治未病，不治已病，此之謂也。
</pre>
<pre data-sec="p">
篇名：五味
本文：黃帝曰：願聞谷氣有五味，其入五臟，分別奈何？伯高曰：胃者，五臟六腑
　　　之海也，水穀皆入於胃，五臟六腑，皆稟氣於胃。五味各走其所喜，穀味酸
　　　，先走肝，穀味苦，先走心，穀味甘，先走脾，穀味辛，先走肺，穀味咸，
　　　先走腎。穀氣津液已行，營衛大通，乃化糟粕，以次傳下。
</pre>
<pre data-sec="p">
篇名：五味
本文：黃帝日：營衛之行奈何？伯高曰：穀始入於胃，其精微者，先出於胃之兩焦
　　　，以溉五臟，別出兩行，營衛之道。其大氣之搏而不行者，積於胸中，命曰
　　　氣海，出於肺，循咽喉，故呼則出，吸則入。天地之精，其大數常出三入一
　　　，故穀谷不入，半日則氣衰，一日則氣少矣。
</pre>
<pre data-sec="p">
篇名：五味
本文：黃帝曰：穀之五味，可得聞乎？伯高曰：請盡言之。五榖：杭米甘，麻酸，
　　　大豆鹹，麥苦，黃黍辛。五果：棗甘，李酸，栗鹹，杏苦，桃辛。五畜：牛
　　　甘，犬酸，豬鹹，羊苦，雞辛。五菜：葵甘，韮酸，藿鹹，薤苦，葱辛。五
　　　色：黃色宜甘，青色宜酸，黑色宜鹹，赤色宜苦，白色宜辛。凡此五者，各
　　　有所宜。五宜：所言五色者，脾病者，宜食杭米飯，牛肉棗葵；心病者，宜
　　　食麥羊肉杏薤；腎病者，宜食大豆黃卷豬肉粟藿；肝病者，宜食麻犬肉李韭
　　　；肺病者，宜食黃黍雞肉桃葱。五禁：肝病禁辛，心病禁鹹，脾病禁酸，腎
　　　病禁甘，肺病禁苦。肝色青，宜食甘，杭米飯、牛肉、棗、葵皆甘。心色赤
　　　，宜食酸，犬肉、麻、李、韭皆酸。脾黃色，宜食鹹，大豆、豬肉、粟、藿
　　　皆鹹。肺白色，宜食苦，麥、羊肉、杏、薤皆苦。腎色黑，宜食辛，黃黍、
　　　雞肉、桃、葱皆辛。
</pre>
<pre data-sec="p">
篇名：水脹
本文：黃帝問於歧伯曰：水與膚脹、鼓脹、腸覃、石瘕、石水，何以別之？歧伯曰
　　　：水始起也，目窠上微腫，如新臥起之狀，其頸脈動，時咳，陰股間寒，足
　　　脛腫，腹乃大，其水已成矣。以手按其腹，隨手而起，如裡水之狀，此其候
　　　也。
</pre>
<pre data-sec="p">
篇名：水脹
本文：黃帝曰；膚脹何以候之？歧伯曰：膚脹者，寒氣客於皮膚之間，然不堅，腹
　　　大，身盡腫，皮厚，按其腹，窅而不起，腹色不變，此其候也。
</pre>
<pre data-sec="p">
篇名：水脹
本文：鼓脹何如？歧伯曰：腹脹身皆大，大與膚脹等也，色蒼黃，腹筋起，此其候
　　　也。
</pre>
<pre data-sec="p">
篇名：水脹
本文：腸覃何如？歧伯曰：寒氣客於腸外，與衛氣相搏，氣不得榮，因有所繫，癖
　　　而內著，惡氣乃起，瘜肉乃生。其始生也，大如雞卵，稍以益大，至其成，
　　　如懷子之狀，久者離歲，按之則移，月事以時下，此其候也。
</pre>
<pre data-sec="p">
篇名：水脹
本文：石瘕何如？歧伯曰：石瘕生於胞中，寒氣客於子門，子門閉塞，氣不得通，
　　　惡血當瀉不瀉，衄以留止，日以益大，狀如懷子，月事不以時下，皆生於女
　　　子，可導而下。
</pre>
<pre data-sec="p">
篇名：水脹
本文：黃帝曰：膚脹鼓脹，可刺邪？歧伯曰：先瀉其脹之血絡，後調其經，刺去其
　　　血絡也。
</pre>
<pre data-sec="p">
篇名：賊風
本文：黃帝曰：夫子言賊風邪氣之傷人也，令人病焉，今有其不離屏蔽，不出室穴
　　　之中，卒然病者非不離賊風邪氣，其故何也？歧伯曰：此皆嘗有所傷於濕氣
　　　，藏於血脈之中，分肉之間，久留而不去。若有所墮墜，惡血在內而不去，
　　　卒然喜怒不節，飲食不適，寒溫不時，腠理閉而不通。其開而遇風寒，則血
　　　氣凝結，與故邪相襲，則為寒痺。其有熱則汗出，汗出則受風，雖不遇賊風
　　　邪氣，必有因加而發焉。
</pre>
<pre data-sec="p">
篇名：賊風
本文：黃帝曰：今夫子之所言者，皆病人之所自知也。其毋所遇邪氣，又毋怵惕之
　　　所志，卒然而病者，其故何也？唯有因鬼神之事乎？歧伯曰：此亦有故邪留
　　　而未發，因而志有所惡，及有所慕，血氣內亂，兩氣相搏。其所從來微，視
　　　之不見，聽而不聞，故似鬼神。
</pre>
<pre data-sec="p">
篇名：賊風
本文：黃帝曰：其祝而已者，其故何也？歧伯曰：先巫者，因知百病之勝，先知其
　　　病之所從生者，可祝而已也。
</pre>
<pre data-sec="p">
篇名：衛氣失常
本文：黃帝曰：衛氣之留於腹中，蓄積不行，菀蘊不得常所，使人支脅胃中滿，喘
　　　呼逆息者，何以去之？伯高曰：其氣積於胸中者，上取之，積於腹者，下取
　　　之，上下皆滿者，旁取之。
</pre>
<pre data-sec="p">
篇名：衛氣失常
本文：黃帝曰：取之奈何？伯高對曰：積於上，瀉人迎、天突、喉中；積於下者，
　　　瀉三里與氣街；上下皆滿者，上下取之，與季脅之下一寸；重者，雞足取之
　　　。診視其脈大而弦急，及絕不至者，及腹皮急甚者，不可刺也。黃帝曰：善
　　　。
</pre>
<pre data-sec="p">
篇名：衛氣失常
本文：黃帝問於伯高曰：何以知皮肉氣血筋骨之病也？伯高曰：色起兩眉薄澤者病
　　　在皮；唇色青黃赤白黑者，病在肌肉；營氣濡然者，病在血氣；目色青黃赤
　　　白黑者，病在筋；耳焦枯受塵垢，病在骨。
</pre>
<pre data-sec="p">
篇名：衛氣失常
本文：黃帝曰：病形何如，居之奈何？伯高曰：夫百病變化，不可勝數，然皮有部
　　　，肉有柱，血氣有輸，骨有屬。
</pre>
<pre data-sec="p">
篇名：衛氣失常
本文：黃帝曰：願聞其故。伯高曰：皮之部，輸於四末；肉之柱在臂脛諸陽分肉間
　　　，與足少陰分間；血氣之輸，輸於諸絡，氣血留居，則盛而起，筋部無陰無
　　　陽，無左無右，候病所在；骨之屬者，骨空之所以受益腦者也。
</pre>
<pre data-sec="p">
篇名：衛氣失常
本文：黃帝曰：取之奈何？伯高曰：夫病變化，浮沉深淺，不可勝究，各在其處，
　　　病間者淺之，甚者深之，間者小之，甚者眾之，隨變而調氣，故曰上工。
</pre>
<pre data-sec="p">
篇名：衛氣失常
本文：黃帝問於伯高曰：人之肥瘦大小溫寒，有老壯少小，別之奈何？伯高對曰：
　　　人年五十已上為老，二已上為壯，十八已上為少，六歲已上為小。
</pre>
<pre data-sec="p">
篇名：衛氣失常
本文：黃帝曰：何以度知其肥瘦？伯高曰：人有肥、有膏、有肉。
</pre>
<pre data-sec="p">
篇名：衛氣失常
本文：黃帝曰：別此奈何？伯高曰：膕肉堅，皮滿者，肥。膕肉不堅，皮緩者，膏
　　　。皮肉不相離者，肉。
</pre>
<pre data-sec="p">
篇名：衛氣失常
本文：黃帝曰：身之寒溫何如？伯高：膏者，其肉淖而粗理者，身寒，細理者，身
　　　熱。脂者，其肉堅，細理者熱，粗理者寒。
</pre>
<pre data-sec="p">
篇名：衛氣失常
本文：黃帝曰：其肥瘦大小奈何？伯高曰：膏者，多氣而皮縱緩，故能縱腹垂腴。
　　　肉者，身體容大脂者，其身收小。
</pre>
<pre data-sec="p">
篇名：衛氣失常
本文：黃帝曰：三者之氣血多少何如？伯高曰：膏者，多氣，多氣者，熱，熱者耐
　　　寒。肉者，多血則充形，充形則平。脂者，其血清，氣滑少，故不能大。此
　　　別於眾人者也。
</pre>
<pre data-sec="p">
篇名：衛氣失常
本文：黃帝曰：眾人奈何？伯高曰：眾人皮肉脂膏，不能相加也，血氣，不能相多
　　　，故其形不小不大，各自稱其身，命曰眾人。
</pre>
<pre data-sec="p">
篇名：衛氣失常
本文：黃帝曰：善。治之奈何？伯高曰：必先別其三形，血之多少，氣之清濁，而
　　　後調之，治無失常經。是故膏人縱腹垂腴，肉人者，上下容大，脂人者，雖
　　　脂不能大者。
</pre>
<pre data-sec="p">
篇名：玉版
本文：黃帝曰：余以小鍼為細物也，夫子乃言上合之於天，下合之於地，中合之於
　　　人，余以為過鍼之意矣，願聞其故。歧伯曰：何物大於天乎？夫大於鍼者，
　　　惟五兵者焉，死之備也，非生之具。且夫人者，天地之鎮也，其不可不參乎
　　　？夫治民者，亦唯鍼焉。夫鍼之與五兵，其孰小乎？
</pre>
<pre data-sec="p">
篇名：玉版
本文：黃帝曰：病之生時，有喜怒不測，飲食不節，陰氣不足，陽氣有餘，營氣不
　　　行，乃發為癰疽。陰陽不通，兩熱相博，乃化為膿，小鍼能取之乎？歧伯曰
　　　：聖人不能使化者為之，邪不可留也。故兩軍相當，旗幟相望，白刃陳於中
　　　野者，此非一日之謀也。能使其民令行，禁止士卒無白刃之難者，非一日之
　　　教也，須臾之得也。夫至使身被癰疽之病，膿血之聚者示亦離道遠乎？夫癰
　　　疽之生，膿血之成也，不從天下，不出地從，積微之所生也，故聖人自治於
　　　未有形也，愚者遭其已成也。
</pre>
<pre data-sec="p">
篇名：玉版
本文：黃帝曰：其已形示予遭，膿已成，不予見；為之奈何？歧伯曰：膿已成十死
　　　一生，故聖人弗使已成，而明為良方，著之竹帛，使能者踵而傳之後世，無
　　　有終時者，為其不予遭也。
</pre>
<pre data-sec="p">
篇名：玉版
本文：黃帝曰：其已有膿血而後遭乎？不導之以小鍼治乎？歧伯曰：以小治小者，
　　　其功小，以大治大者，多害，故其已成膿血者，其唯砭石鈹鋒之所取也。
</pre>
<pre data-sec="p">
篇名：玉版
本文：黃帝曰：多害者其不可全乎？歧伯曰：其在逆順焉。
</pre>
<pre data-sec="p">
篇名：玉版
本文：黃帝曰：願聞逆順。歧伯曰：以為傷者，其白眼青，黑眼小，是一逆也；內
　　　藥而嘔者，是二逆也；腹痛渴甚，是三逆也；肩項中不便，是四逆也；音嘶
　　　色脫，是五逆也。除此五者，為順矣。
</pre>
<pre data-sec="p">
篇名：玉版
本文：黃帝曰：諸病皆有逆順，可得聞乎？歧伯曰：腹脹、身熱、脈大、是一逆也
　　　；腹鳴而滿，四肢清泄，其脈大，是二逆也；衄而不止，脈大，是三逆也；
　　　咳而溲血脫形，其脈小勁，是四逆也；咳脫形，身熱，脈小以疾，是謂五逆
　　　也。如是者示過十五日而死矣。其腹大脹，四末清，脫形，泄甚，是一逆也
　　　；腹脹便血，其脈大，時絕，是二逆也；咳溲血形肉脫，脈搏，是三逆也；
　　　嘔血，胸滿引背，脈小而疾，是四逆也；咳嘔，腹脹且飱泄，其脈絕，是五
　　　逆也。如是者，不及一時而死矣。工不察此者而刺之，是謂逆治。
</pre>
<pre data-sec="p">
篇名：玉版
本文：黃帝曰：夫子之言鍼甚駿，以配天地，上數天文，下度地紀，內別五臟，外
　　　次六腑，經脈二十八會，盡有周紀。能殺生人，不能起死者，子能反之乎？
　　　歧伯曰：能殺生人，不能起死者也。
</pre>
<pre data-sec="p">
篇名：玉版
本文：黃帝曰：余聞之，則為不仁，然願聞其道，弗行於人。歧伯曰：是明道也，
　　　其必然也，其如刀劍之可以殺人，如飲酒使人醉也，雖勿診，猶可知矣。
</pre>
<pre data-sec="p">
篇名：玉版
本文：黃帝曰：願卒聞之。歧伯曰：人之所受氣者，穀也，穀之所注者，胃也。胃
　　　者，水穀氣血之海也。海之所行雲氣者，天下也。胃之所出氣血者，經隧也
　　　。經隧者，五臟六腑之大絡也，迎而奪之而已矣。
</pre>
<pre data-sec="p">
篇名：玉版
本文：黃帝曰：上下有數乎？歧伯曰：迎之五里，中道而止，五至而已，五往而臟
　　　之氣盡矣，故五五二十五，而竭其輸矣，此所謂奪其天氣者也，非能絕其命
　　　而傾其壽者也。
</pre>
<pre data-sec="p">
篇名：玉版
本文：黃帝曰：願卒聞之。歧伯曰：闚門而刺之者，死於家中；入門而刺之者，死
　　　於堂上。黃帝曰：善乎方，明哉道，請著之玉版，以為重寶，傳之後世，以
　　　為刺禁，令民勿敢犯也。
</pre>
<pre data-sec="p">
篇名：五禁
本文：黃帝問於歧伯曰：余聞刺有五禁，何謂五禁？歧伯曰：禁其不可刺也。
</pre>
<pre data-sec="p">
篇名：五禁
本文：黃帝曰：余聞刺有五奪。歧伯曰：無瀉其不可奪者也。
</pre>
<pre data-sec="p">
篇名：五禁
本文：黃帝曰余聞刺有五過。歧伯曰：補瀉無過其度。
</pre>
<pre data-sec="p">
篇名：五禁
本文：黃帝曰：余聞刺有五逆。歧伯曰：病與脈相逆，命曰五逆。
</pre>
<pre data-sec="p">
篇名：五禁
本文：黃帝曰：余聞刺有九宜。歧伯曰：明知九鍼之論，是謂九宜。
</pre>
<pre data-sec="p">
篇名：五禁
本文：黃帝曰：何謂五禁，願聞其不可刺之時。歧伯曰：甲乙日自乘，無刺頭，無
　　　發曚於耳內。丙丁日自乘，無振埃於肩喉廉泉。戊已日自乘四季，無刺腹，
　　　去爪瀉水。庚辛日自乘四季，無刺關節於股膝。壬癸日自乘，無刺足脛，是
　　　謂五禁。
</pre>
<pre data-sec="p">
篇名：五禁
本文：黃帝曰：何謂五奪？歧伯曰：形肉已奪，是一奪也；大奪血之後，是二奪也
　　　；大汗出之後，是三奪也；大泄之後，是四奪也；新產及大血之後，是五奪
　　　。此皆不可瀉。
</pre>
<pre data-sec="p">
篇名：五禁
本文：黃帝曰：何謂五逆？歧伯曰：熱病脈靜，汗已出，脈盛躁，是一逆也；病泄
　　　，脈洪大，是二逆也；著痺不移䐃肉破，身熱，脈偏絕，是三逆也；淫而奪
　　　形、身熱，色夭然白，乃後下衃，血衃篤重，是謂四逆也；寒熱奪形，脈堅
　　　搏，是五逆也。
</pre>
<pre data-sec="p">
篇名：動腧
本文：黃帝曰：經脈十二，而手太陰、足少陰、陽明，獨動不休，何也？歧伯曰：
　　　是明胃脈也。胃為五臟六腑之海，其清氣上注於肺，肺氣從太陰而行之，其
　　　行也，以息往來，故人一呼，脈再動，一吸脈亦再動，呼吸不已，故動而不
　　　止。
</pre>
<pre data-sec="p">
篇名：動腧
本文：黃帝曰：氣之過於寸口也，上十焉息，下八焉伏，何道從還？不知其極。歧
　　　伯曰：氣之離臟也，卒然如弓弩之發，如水之下岸，上於魚以反衰，其餘氣
　　　衰散以逆上，故其行微。
</pre>
<pre data-sec="p">
篇名：動腧
本文：黃帝曰：足之陽明，何因而動？歧伯曰：胃氣上注於肺，其悍氣上衝頭者，
　　　循咽，上走空竅，循眼系，入絡腦，出顑，下客主人，循牙車，合陽明，并
　　　下人迎，此胃氣別走於陽明者也。故陰陽上下，其動也若一。故陽病而陽脈
　　　小者，為逆；陰病而陰脈大者，為逆。故陰陽俱靜俱動，若引繩相傾者病。
</pre>
<pre data-sec="p">
篇名：動腧
本文：黃帝曰：足少陰何因而動？歧伯曰：衝脈者，十二經之海也，與少陰之大絡
　　　，起於腎下，出於氣街，循陰股內廉，邪入膕中，循脛骨內廉，并少陰之經
　　　，下入內踝之後。入足下，其別者，邪入踝，出屬附上，入大指之間，注諸
　　　絡，以溫足脛，此脈之常動者也。
</pre>
<pre data-sec="p">
篇名：動腧
本文：黃帝曰：營衛之行也，上下相貫，如環之無端，今有其卒然遇邪氣，及逄大
　　　寒，手足懈惰，其脈陰陽之道，相輸之會，行相失也，氣何由還？歧伯曰：
　　　夫四末陰陽之會者，此氣之大絡也；四街者，氣之徑路也。故絡絕則徑通，
　　　四末解則氣從合，相輸如環。
</pre>
<pre data-sec="p">
篇名：動腧
本文：黃帝曰：善。此所謂如環無端，莫知其紀，終而復始，此之謂也。
</pre>
<pre data-sec="p">
篇名：五味論
本文：黃帝問於少俞曰：五味入於口也，各有所走，各有所病，酸走筋，多食之，
　　　令人癃；鹹走血，多食之，令人渴；辛走氣，多食之，令人洞心；苦走骨，
　　　多食之，令人變嘔；甘走肉，多食之，令人挽心。余知其然也，不知其何由
　　　？願聞其故。少俞答曰：酸入於胃，其氣濇以收，上之兩焦，弗能出入也，
　　　不出即留於胃中，胃中和溫，則下注膀胱，膀胱之胞薄以懦，得酸則縮綣，
　　　約而不通，水道不行，故癃。陰者，積筋之所終也，故酸入而走筋矣。
</pre>
<pre data-sec="p">
篇名：五味論
本文：黃帝曰：鹹走血，多食之，令人渴，何也？少俞曰：鹹入於胃；其氣上走中
　　　焦，注於脈，則血氣走之，血與鹹相得，則凝，凝則胃中汁注之，注之則胃
　　　中竭，竭則咽路焦，故舌本乾而善渴。血脈者，中焦之道也，故鹹入而走血
　　　矣。
</pre>
<pre data-sec="p">
篇名：五味論
本文：黃帝曰：辛走氣，多食之，令人洞心，何也？少俞曰：辛入於胃，其氣走於
　　　上焦，上焦者，受氣而營諸陽者也，薑韭之氣熏之，營衛之氣，不時受之，
　　　久留心下，故洞心。辛與氣俱行，故辛入而與汗俱出。
</pre>
<pre data-sec="p">
篇名：五味論
本文：黃帝曰：苦走骨，多食之，令人變嘔，何也？少俞曰：苦入於胃，五榖之氣
　　　，皆不能勝苦，苦入下脘，三焦之道，皆閉而不通，故變嘔。齒者，骨之所
　　　終也，故苦入而走骨，故入而復出，知其走骨也。
</pre>
<pre data-sec="p">
篇名：五味論
本文：黃帝曰：甘走肉，多食之。令人悗心，何也？少俞曰：甘入於胃，其氣弱小
　　　，不能上至於上焦，而與穀留於胃中者，令人柔潤者也，胃柔則緩，緩則，
　　　蟲動，蟲動則令人悗心。其氣外通於肉，故甘走肉。
</pre>
<pre data-sec="p">
篇名：陰陽二十五人
本文：黃帝曰：余聞陰陽之人何如？伯高曰：天地之間，六合之內，不離於五，人
　　　亦應之。故五五二十五人之政，而陰陽之人不與焉。其態又不合於眾者五，
　　　余已知之矣。願聞二十五人之形，血氣之所生，別而以候，從外知內，何如
　　　？歧伯曰：悉乎哉問也，此先師之秘也，雖伯高猶不能明之也。
</pre>
<pre data-sec="p">
篇名：陰陽二十五人
本文：黃帝避席遵循而卻曰：余聞之得其人弗教，是謂重失，得而泄之，天將厭之
　　　，余願得而明之，金櫃藏之，不敢揚之。歧伯曰：先立五形金木水火土，別
　　　其五色，異其五形之人，而二十五人具矣。
</pre>
<pre data-sec="p">
篇名：陰陽二十五人
本文：黃帝曰：願卒聞之。歧伯曰：慎之慎之，臣請言之。
</pre>
<pre data-sec="p">
篇名：陰陽二十五人
本文：木形之人，比於上角似於蒼帝，其為人蒼色，小頭，長面大肩背直身小，手
　　　足好。有才，勞心少力多憂，勞於事，能春夏不能秋冬感而病生。足厥陰，
　　　佗佗然，大角之人比於左足少陽，少陽之上遺遺然。左角之人比於右足少陽
　　　，少陽之下隨隨然。鈦角之人，比於右足少陽，少陽之上推推然。判角之人
　　　比於左足少陽，少陽之下枯枯然。
</pre>
<pre data-sec="p">
篇名：陰陽二十五人
本文：火形之人，比於上徵，似於赤帝。其為人赤色廣脫面小頭，好肩背，髀腹小
　　　手足，行安地疾心，行搖肩背肉滿。有氣輕財少信多慮，見事明好顏，急心
　　　不壽暴死。能春夏不能秋冬，秋冬感而病生，手少陰核核然。質徵之人，比
　　　於左手太陽，太陽之上，肌肌然，少徵之人比於右手太陽，太陽之下慆慆然
　　　，右徵之人比於右手太陽，太陽之上鮫鮫然。質判之人，比於左手太陽，太
　　　陽之下支支頤頤然。
</pre>
<pre data-sec="p">
篇名：陰陽二十五人
本文：土形之人，比於上宮，似於上古黃帝，其為人黃色圓面、大頭、美肩背、大
　　　腹、美股脛、小手足、多肉、上下相稱行安地，舉足浮。安心，好利人不喜
　　　權勢，善附人也。能秋冬不能春夏，春夏感而病生，足太陰，敦敦然。大宮
　　　之人比於左足陽明，陽明之上婉婉然。加宮之人，比於左足陽明，陽明之下
　　　坎坎然。少宮之人，比於右足陽明，陽明之上，樞樞然。左宮之人，比於右
　　　足陽明，陽明之下，兀兀然。
</pre>
<pre data-sec="p">
篇名：陰陽二十五人
本文：金形之人比於上商，似於白帝，其為人方面白色、小頭、小肩背小腹、小手
　　　足如骨發踵外，骨輕。身清廉，急心靜悍，善為吏，能秋冬，不能春夏，春
　　　夏感而病生。手太陰敦敦然，釱商之人比於左手陽明，陽明之上，廉廉然。
　　　右商之人，比於左手陽明，陽明之下脫脫然。左商之人比於右手陽明，陽明
　　　之上監監然。少商之人，比於右手陽明，陽明之下，嚴嚴然。
</pre>
<pre data-sec="p">
篇名：陰陽二十五人
本文：水形之人，比於上羽，似於黑帝，其為人，黑色面不平，大頭廉頤，小肩大
　　　腹動手足，發行搖身下尻長，背延延然。不敬畏善欺紹人，戮死。能秋冬不
　　　能春夏，春夏感而病生。足少陰汗汗然。大羽之人，比於右足太陽，太陽之
　　　上，頰頰然。少羽之人，比於左足太陽，太陽之下潔潔然。桎之為人，比於
　　　左右太陽，太陽之上安安然。是故五形之人二十五變者，眾之所以相欺者是
　　　也。
</pre>
<pre data-sec="p">
篇名：陰陽二十五人
本文：黃帝曰：得其形，不得其色何如？歧伯曰：形勝色，色勝形者，至其勝時年
　　　加，感則病行，失則憂矣。形色相得者，富貴大樂。
</pre>
<pre data-sec="p">
篇名：陰陽二十五人
本文：黃帝曰：其形色相當勝之時，年加可知乎？歧伯曰：凡年忌下上之人，大忌
　　　常加七歲，十六歲、二十五歲、三十四歲、四十三歲、五十二歲、六十一歲
　　　皆人之大忌，不可不自安也，感則病行，失則憂矣，當此之時，無為姦事，
　　　是謂年忌。
</pre>
<pre data-sec="p">
篇名：陰陽二十五人
本文：黃帝曰：夫子之言脈之上下，血氣之候似知形氣，奈何？歧伯曰：足陽明之
　　　上血氣盛則髯美長，血少氣多則髯短，故氣少血多則髯少，血氣皆少則無髯
　　　。兩吻多畫，足陽明之下血氣盛則下毛美長至胸，血多氣少則下毛美短至臍
　　　，行則善高舉足，足趾少肉足善寒，血少氣多則肉而善瘃，血氣皆少則無毛
　　　有則稀、枯悴，善痿厥，足痺。
</pre>
<pre data-sec="p">
篇名：陰陽二十五人
本文：足少陽之上，氣血盛則通髯美長，血多氣少則通髯美短，血少氣多則少髯，
　　　血氣皆少則無鬚，感於寒濕則善痺。骨痛爪枯也。足少陽之下，血氣盛則脛
　　　毛美長，外踝肥；血多氣少則脛毛美短，外踝皮堅而厚，血少氣多則胻毛少
　　　，外踝皮薄而軟，血氣皆少則無毛，外踝瘦無肉。
</pre>
<pre data-sec="p">
篇名：陰陽二十五人
本文：足太陽之上，血氣盛則美眉，眉有毫毛血多氣少則惡眉，面多少理，血少氣
　　　多則面多肉，血氣和則美色，足太陽之下，血氣盛則跟肉滿，踵堅，氣少血
　　　多則瘦，跟空，血氣皆少則善轉筋，踵下痛。
</pre>
<pre data-sec="p">
篇名：陰陽二十五人
本文：手陽明之上，血氣盛則髭美。血少氣多則髭惡，血氣皆少則無髭。手陽明之
　　　下血氣盛則腋下毛美，手魚肉以溫，氣血皆少則手瘦以寒。
</pre>
<pre data-sec="p">
篇名：陰陽二十五人
本文：手少陽之上，血氣盛則眉美以長，耳色美，血氣皆少則耳焦惡色。手少陽之
　　　下，血氣盛則手卷多肉以溫，血氣皆少則寒以瘦，氣少血多則瘦以多脈。
</pre>
<pre data-sec="p">
篇名：陰陽二十五人
本文：手太陽之上，血氣盛則多鬚，面多肉以平，血氣皆少則面瘦惡色。手太陽之
　　　下，血氣盛則掌肉充滿，血氣皆少則掌瘦以寒。
</pre>
<pre data-sec="p">
篇名：陰陽二十五人
本文：黃帝曰：二十五人者，刺之有約乎？歧伯曰：美眉者，足太陽之脈，氣血多
　　　，惡眉者，血氣少，其肥而澤者，血氣有餘，肥而不澤者，氣有餘，血不足
　　　，瘦而無澤者，氣血俱不足，審察其形有氣有餘不足而調之，可以知逆順矣
　　　。
</pre>
<pre data-sec="p">
篇名：陰陽二十五人
本文：黃帝曰：刺其諸陰陽奈何？歧伯曰：按其寸口人迎，以調陰陽，切循其經絡
　　　之凝濇，結而通者，此於身皆為痛痺，甚則不行，故凝濇，凝濇者，致氣以
　　　溫之，血和乃止。其結絡者，脈結血不和，決之乃行，故曰：氣有餘於上者
　　　，導而下之，氣不足於上者，推而休之，其稽留不至者，因而迎之，必明於
　　　經隧，乃能持之，寒與熱爭者，導而行之，其宛陳血不結者，則而予之，必
　　　先明知二十五人，則血氣之所在，左右上下，刺約畢也。
</pre>
<pre data-sec="p">
篇名：五音五味
本文：右徵與少徵，調右手太陽上，左商與左徵，調左手陽明上。少徵與大宮，調
　　　左手陽明上，右角與大角，調右手少陽下。大徵與少徵，調左手太陽上，眾
　　　羽與少羽，調右足太陽下，少商與右商調右手太陽下，桎羽與眾羽，調右足
　　　太陽下，少宮與大宮，調右足陽明下，判角與少角，調右足少陽下，釱商與
　　　上商，調右足陽明下，釱商與上角，調左足太陽下。
</pre>
<pre data-sec="p">
篇名：五音五味
本文：上徵與右徵同榖麥、畜羊、果杏，手少陰藏心，色赤味苦，時夏。上羽與大
　　　羽，同榖大豆，畜牛，果栗，足少陰藏腎，色黑味鹹，時冬上宮與大宮同穀
　　　稷，畜牛，果棗足太陰藏脾，色黃味甘時季夏，上商與右商同榖黍，畜雞，
　　　果桃手太陰藏肺，色白味辛時秋。上角與大角同榖麻、畜犬、果李，足厥陰
　　　藏肝，色青味酸，時春。
</pre>
<pre data-sec="p">
篇名：五音五味
本文：大宮與上角，同右足陽明上，左角與大角，同左足陽明上，少羽與大羽同右
　　　足太陽下，左商與右商，同左手陽明上，加宮與大宮同左足少陽上，質判與
　　　大宮，同左手太陽下，判角與大角同左足少陽下，大羽與大角，同右足太陽
　　　上，大角與大宮同右足少陽上，右徵、少徵、質徵、上徵、判徵、右角、鈦
　　　角、上角、大角、判角。右商、少商、鈦商、上商、左商。少宮、上宮、大
　　　宮、加宮、左角宮。眾羽、桎羽、上羽、大羽、少羽。
</pre>
<pre data-sec="p">
篇名：五音五味
本文：黃帝曰：婦人無鬚者，無血氣乎？歧伯曰：衝脈任脈皆起於胞中，上循背裡
　　　，為經絡之海，其浮而外者，循腹右上行，會於咽喉，別而絡唇口，血氣盛
　　　則充膚熱肉，血獨盛者澹滲皮膚，生毫毛。今婦人之生有餘於氣，不足於血
　　　以其數脫血也，衝任之脈，不榮口唇，故鬚不生焉。
</pre>
<pre data-sec="p">
篇名：五音五味
本文：黃帝曰：士人有傷於陰，陰氣絕而不起，陰不用，然其鬚不去，其故，何也
　　　？宦者獨去何也？願聞其故。歧伯曰：宦者去其宗筋，傷其衝脈，血瀉不復
　　　，皮膚內結，唇口內榮故鬚不生。
</pre>
<pre data-sec="p">
篇名：五音五味
本文：黃帝曰：其有天宦者，未嘗被傷，不脫於血，然其鬚不生其故何也？歧伯曰
　　　：此天之所不足也，其任衝不盛、宗筋不成，有氣無血，唇口不榮，故鬚不
　　　生。
</pre>
<pre data-sec="p">
篇名：五音五味
本文：黃帝曰：善乎哉！聖人之通萬物也，若日月之光影，音聲鼓響，聞其聲而知
　　　其形，其非夫子，孰能明萬物之精。是故聖人，視其顏色黃赤者，多熱氣，
　　　青白者少熱氣，黑色者多血少氣，美眉者，太陽多血；通髯極鬚者，少陽多
　　　血，美鬚者陽明多血，此其時然也。夫人之常數，太陽常多血少氣，少陽常
　　　多氣少血，陽明常多血多氣，厥陰常多氣少血，少陰常多血少氣，太陰常多
　　　血少氣，此天之常數也。
</pre>
<pre data-sec="p">
篇名：百病始生
本文：黃帝問於歧伯曰：夫百病之始生也，皆於風雨寒暑，清濕喜怒，喜怒不節則
　　　傷臟，風雨則傷上，清濕則傷下。三部之氣所傷異類，願聞其會。歧伯曰：
　　　三部之氣各不同，或起於陰，或起於陽，請言其方。喜怒不節則傷臟，臟傷
　　　則病起於陰也，清濕襲虛，則病起於下，風雨襲虛，則病起於上，是謂三部
　　　，至於其淫泆，不可勝數。
</pre>
<pre data-sec="p">
篇名：百病始生
本文：黃帝曰：余固不能數，故問先師，願卒聞其道。歧伯曰：風雨寒熱，不得虛
　　　，邪不能獨傷人。卒然逢疾風暴雨而不病者，蓋無虛，故邪不能獨傷人。此
　　　必因虛邪之風，與其身形，兩虛相得，乃客其形。兩實相逢，眾人肉堅，其
　　　中於虛邪也，因於天時，與其身形，參以虛實，大病乃成。氣有定舍，因處
　　　為名，上下中外，分為三員。
</pre>
<pre data-sec="p">
篇名：百病始生
本文：是故虛邪之中人也，始於皮膚，皮膚緩則腠理開，開則邪從毛髮入，入則抵
　　　深，深則毛髮立，毛髮立則淅然，故皮膚痛。留而不去，則傳舍於絡脈，在
　　　絡之時，痛於肌肉，其痛之時，息，大經乃去。留而不去，則傳舍於經，在
　　　經之時，洒淅喜驚。留而不去，傳舍於俞，在俞之時，六經不通四肢，則肢
　　　節痛，腰脊乃強。留而不去，傳舍於伏衝之脈，在伏衝之時，體重身痛。留
　　　而不去，傳舍於腸胃，在腸胃之時，賁響，腹脹，多寒則腸鳴飧泄，食不化
　　　，多熱則溏出糜。留而不去，傳舍於腸胃之外，募原之間，留著於脈，稽留
　　　而不去，息而成積。或著孫脈，若著絡脈，或著經脈，或著俞脈，或著於伏
　　　衝之脈，或著於膂筋，或著於腸胃之募原，上連於緩筋，邪氣淫泆，不可勝
　　　論。
</pre>
<pre data-sec="p">
篇名：百病始生
本文：黃帝曰：願盡聞其所由然。歧伯曰：其著孫絡之脈而成積者，其積往來上下
　　　，臂手孫絡之居也，浮而緩，不能句積而止之，故往來移行腸胃之間，水湊
　　　滲注灌，濯濯有音，有寒則䐜遣★p引，故時切痛。其著於陽明之經，則挾
　　　臍而居，飽食則益大，饑則益小。其著於緩筋也，似陽明之積，飽食則痛，
　　　饑則安。其著於腸胃之募原也，痛而外連於緩筋，飽食則安，饑則痛。其著
　　　於伏衝之脈者，揣之應手而動，發手則熱氣下於兩股，如湯沃之狀。其著於
　　　膂筋，在腸後者，饑則積見，飽則積不見，按之不得。其著於輸之脈者，閉
　　　塞不通，津液不下，孔竅乾壅，此邪氣之從外入內，從上下也。
</pre>
<pre data-sec="p">
篇名：百病始生
本文：黃帝曰：積之始生，至其已成，奈何？歧伯曰：積之始生，得寒乃生，厥乃
　　　成積也。
</pre>
<pre data-sec="p">
篇名：百病始生
本文：黃帝曰：其成積奈何？歧伯曰：厥氣生足悗，悗生脛寒，脛寒則血脈凝濇，
　　　血脈凝濇則寒氣上入於腸胃，入於腸胃則䐜脹，䐜脹則腸外之汁沬迫聚不得
　　　散，日以成積。卒然多食飲，則腸滿，起居不節，用力過度，則絡脈傷，陽
　　　絡傷則血外溢，血外溢則衄血，陰絡傷則血內溢，血內溢則後血。腸胃之絡
　　　傷則血溢於腸外，腸外有寒，汁沬與血相搏，則併合凝聚不得散，而積成矣
　　　。卒然外中於寒，若內傷於憂怒，則氣上逆，氣上逆則六俞不通，溫氣不行
　　　，凝血蘊裡而不散，津液濇滲，著而不去，而積皆成矣。
</pre>
<pre data-sec="p">
篇名：百病始生
本文：黃帝曰：其生於陰者奈何？歧伯曰：憂思傷心，重寒傷肺，忿忿傷肝，醉以
　　　入房，汗出當風傷脾，用力過度若入房汗出浴，則傷腎，此內外三部之所生
　　　病者也。
</pre>
<pre data-sec="p">
篇名：百病始生
本文：黃帝曰：善。治之奈何？歧伯答曰：察其所痛，以知其應，有餘不足，當補
　　　則補，當瀉則瀉，毋逆天時，是謂至治。
</pre>
<pre data-sec="p">
篇名：行針
本文：黃帝問於歧伯曰：余聞九鍼於夫子，而行之於百姓，百姓之血氣，各不同形
　　　，或神動而氣先鍼行；或氣與鍼相逢；或鍼已出，氣獨行；或數刺乃知；或
　　　數刺病益劇。凡此六者，各不同形，願聞其方。歧伯曰：重陽之人，其神易
　　　動，其氣易往也。
</pre>
<pre data-sec="p">
篇名：行針
本文：黃帝曰：何謂重陽之人？歧伯曰：重陽之人，熇熇高高，言語善疾，舉足善
　　　高，心肺之臟氣有餘，陽氣滑盛而揚，故神動而氣先行。
</pre>
<pre data-sec="p">
篇名：行針
本文：黃帝曰：重陽之人而神不先行者，何也？歧伯曰：此人頗有陰者也。
</pre>
<pre data-sec="p">
篇名：行針
本文：黃帝曰：何以知其頗有陰者也。歧伯曰：多陽者多喜；多陰者多怒，數怒者
　　　易解，故曰頗有陰。其陰陽之離合難，故其神不能先行也。
</pre>
<pre data-sec="p">
篇名：行針
本文：黃帝曰：其氣與鍼相逢奈何？歧伯曰：陰陽和調，而血氣淖澤滑利，故鍼入
　　　而氣出，疾而相逢也。
</pre>
<pre data-sec="p">
篇名：行針
本文：黃帝曰：鍼已出而氣獨行者，何氣使然？歧伯曰：其陰氣多而陽氣少，陰氣
　　　沉而陽氣浮者，內藏，故鍼已出，氣乃隨其後，故獨行也。
</pre>
<pre data-sec="p">
篇名：行針
本文：黃帝曰：數刺乃知，何氣使然？歧伯曰：此人之多陰而少陽，其氣沉而氣往
　　　難，故數刺乃知也。
</pre>
<pre data-sec="p">
篇名：行針
本文：黃帝曰：鍼入而氣逆者，何氣使然？歧伯曰：其氣逆與其數刺病益甚者，非
　　　陰陽之氣，浮沉之勢也。此皆粗之所敗，工之所失，其形氣無過焉。
</pre>
<pre data-sec="p">
篇名：上膈
本文：黃帝曰：氣為上膈者，食飲入而還出，余已知之矣。蟲為下膈。下膈者，食
　　　晬時乃出，余未得其意，願卒聞之。歧伯曰：喜怒不適，食飲不節，寒溫不
　　　時，則寒汁流於腸中，流於腸中則蟲寒，蟲寒則積聚，守於下管，則腸胃充
　　　郭，衛氣不營，邪氣居之。人食則蟲上食，蟲上食則下管虛，下管虛則邪氣
　　　勝之，積聚以留，留則癰成，癰成則下管約，其癰在管內者，即而痛深，其
　　　癰在外者，則癰外而痛，浮癰上皮熱。
</pre>
<pre data-sec="p">
篇名：上膈
本文：黃帝曰：刺之奈何？歧伯曰：微按其癰，視氣所行，先淺刺其傍，稍內益深
　　　，逐而刺之，毋過三行，察其沉浮，以為深淺。已刺必熨，令熱入中，日使
　　　熱內，邪氣益衰，大癰乃潰。伍以參禁，以除其內，恬憺無為，乃能行氣，
　　　後以鹹苦，化谷乃下矣。
</pre>
<pre data-sec="p">
篇名：憂恚無言
本文：黃帝問於少師曰：人之卒然憂恚，而言無音者，何道之塞？何氣出行？使音
　　　不彰？願聞其方。少師答曰：咽喉者，水谷之道也。喉嚨者，氣之所以上下
　　　者也。會厭者，聲音之戶也。口唇者，聲音之扇也。舌者，聲音之機也。懸
　　　壅垂者，聲音之關者。頏顙者，分氣之所泄也。橫骨者，神氣所使，主發舌
　　　者也。故人之鼻洞，涕出不收者，頏顙不開，分氣失也。是故厭小而疾薄，
　　　則發氣疾，其開闔利，其出氣易。其厭大而厚，則開闔難，其氣出遲，故重
　　　言也。人卒然無音者，寒氣客於厭，則厭不能發，發下能下，至其開闔不致
　　　，故無音。
</pre>
<pre data-sec="p">
篇名：憂恚無言
本文：黃帝曰：刺之奈何？歧伯曰：足之少陰，上係於舌，絡於橫骨，終於會厭。
　　　兩瀉其血脈，濁氣乃辟。會厭之脈，上絡任脈，取之天突，其厭乃發也。
</pre>
<pre data-sec="p">
篇名：寒熱
本文：黃帝問於歧伯曰：寒熱瘰癧在於頸腋者，皆何氣使生？歧伯曰：此皆鼠瘻，
　　　寒熱之毒氣也，留於脈而不去者也。
</pre>
<pre data-sec="p">
篇名：寒熱
本文：黃帝曰：去之奈何？歧伯曰：鼠瘻之本，皆在於臟，其末上出於頸腋之間，
　　　其浮於脈中而未內著，於肌肉而外為膿血者，易去也。
</pre>
<pre data-sec="p">
篇名：寒熱
本文：黃帝曰：去之奈何？歧伯曰：請從其本引其末，可使衰去，而絕其寒熱。審
　　　按其道以予之，徐往徐來以去之，其小如麥者，一刺知，三刺而已。
</pre>
<pre data-sec="p">
篇名：寒熱
本文：黃帝曰：決其生死奈何？歧伯曰：反其目視之，其中有赤脈，上下貫瞳子，
　　　見一脈，一歲死；見一脈半，一歲半死；見二脈，二歲死；見二脈半，二歲
　　　半死；見三脈，三歲而死。見赤脈不下貫瞳子，可治也。
</pre>
<pre data-sec="p">
篇名：邪客
本文：黃帝問於伯高曰：夫邪氣之客人也，或令人目不瞑，不臥出者，何氣使然？
　　　伯高曰：五谷入於胃也，糟粕、津液、宗氣，分為三隧。故宗氣積於胸中，
　　　出於喉嚨，以貫心脈，而行呼吸焉。營氣者，泌其津液，注之於脈，化以為
　　　血，以榮四末，內注五臟六腑，以應刻數焉。衛氣者，出其悍氣之慓疾，而
　　　先行於四末，分肉皮膚之間，而不休者也。晝日行於陽，夜行於陰，常從足
　　　少陰之分間，行於五臟六腑。今厥氣客於五臟六腑，則衛氣獨衛其外，行於
　　　陽不得入於陰。行於陽則陽氣盛，陽氣盛則陽蹻陷，不得入於陰，陰虛，故
　　　目不瞑。
</pre>
<pre data-sec="p">
篇名：邪客
本文：黃帝曰：善。治之奈何？伯高曰：補其不足，瀉其有餘，調其虛實，以通其
　　　道，而去其邪。飲以半夏湯一劑，陰陽已通，其臥立至。
</pre>
<pre data-sec="p">
篇名：邪客
本文：黃帝曰：善。此所謂決瀆壅塞，經絡大通，陰陽和得者也。願聞其方。伯高
　　　曰：其湯方，以流水千里以外者八升，揚之萬遍，取其清五升，煮之，炊以
　　　葦薪火，沸置秫米一升，治半夏五合，徐炊，令竭為一升半，去其滓，飲汁
　　　一小杯，日三稍益，以知為度，故其病新發者，復杯則臥，汗出則已矣。久
　　　者，三飲而已也。
</pre>
<pre data-sec="p">
篇名：邪客
本文：黃帝問於伯高曰：願聞人之肢節以應天地奈何？伯高答曰：天圓地方，人頭
　　　圓足方以應之。天有日月，人有兩目；地有九州，人有九竅；天有風雨，人
　　　有喜怒；天有雷電，人有聲音；天有四時，人有四肢；天有五音，人有五臟
　　　；天有六律，人有六腑；天有冬夏，人有寒熱；天有十日，人有手十指；辰
　　　有十二，人有足十指，莖垂以應之，女子不足二節，以抱人形；天有陰陽，
　　　人有夫妻；歲有三百六十五日，人有三百六十五節；地有高山，人有肩膝；
　　　地有深谷，人有腋膕；地有十二經水，人有十二經脈；地有泉脈，人有衛氣
　　　；地有草蓂，人有毫毛；天有晝夜，人有臥起；天有列星，人有牙齒；地有
　　　小山，人有小節；地有山石，人有高骨；地有林木，人有募筋；地有聚邑，
　　　人有䐃肉；歲有十二月，人有十二節；地有四時不生草，人有無子。此人與
　　　天地相應者也。
</pre>
<pre data-sec="p">
篇名：邪客
本文：黃帝問於歧伯曰：余願聞持鍼之數，內鍼之理，縱舍之意，扞皮開腠理，奈
　　　何？脈之屈折，出入之處，焉至而出，焉至而止。焉至而徐，焉至而疾，焉
　　　至而入，六腑之輸於身者，余願盡聞，少序別離之處，離而入陰，別而入陽
　　　，此何道而從行，願盡聞其方。歧伯曰：帝之所問，鍼道畢矣？
</pre>
<pre data-sec="p">
篇名：邪客
本文：黃帝曰：願卒聞之。歧伯曰：手太陰之脈，出於大指之端，內屈循白肉際，
　　　至本節之後太淵，留以澹，外屈上於本節下，內屈與陰諸絡會於魚際，數脈
　　　並注，其氣滑利，伏行壅骨之下，外屈出於寸口而行，上至於肘內廉，入於
　　　大筋之下，內屈上行臑陰，入腋下，內屈走肺。此順行逆數之屈折也。心主
　　　之脈，出於中指之端，內屈循中指內廉以上，留於掌中，伏行兩骨之間，外
　　　屈出兩筋之間，上至肘內廉，入於小筋之下，留兩骨之會，上入於胸中，內
　　　絡於心脈。
</pre>
<pre data-sec="p">
篇名：邪客
本文：黃帝曰：手太陰之脈，獨無俞，何也？歧伯曰：少陰，心脈也。心者，五臟
　　　六腑之大主也，精神之所舍也，其臟堅固，邪弗能容也。容之則心傷，心傷
　　　則神去，神去則死矣。故諸邪之入於心者，皆在於心之包絡。包絡者，心主
　　　之脈也，故獨無俞焉。
</pre>
<pre data-sec="p">
篇名：邪客
本文：黃帝曰：少陰獨無俞者，不病乎？歧伯曰：其外經病而藏不病，故獨取其經
　　　於掌後銳骨之端。其餘脈出入屈折，其行之徐疾，皆如手少陰心主之脈行也
　　　。故本俞者，皆因其氣之虛實疾徐以取之，是謂因衝而瀉，因衰而補，如是
　　　者，邪氣得去，真氣堅固，是謂因天之序。
</pre>
<pre data-sec="p">
篇名：邪客
本文：黃帝曰：持鍼縱舍奈何？歧伯曰：必先明知十二經脈之本末，皮膚之寒熱，
　　　脈之盛衰滑濇。其脈滑而盛者，病日進；虛而細者，久以持；大以濇者，為
　　　痛痺。陰陽如一者，病難治。其本本末尚熱者，病尚在；其熱已衰者，其病
　　　亦去矣。持其尺，察其肉之堅脆，大小滑濇，寒溫燥濕。因視目之五色，以
　　　知五臟，而決死生。視其血脈，察其色，以知其寒熱痛痺。
</pre>
<pre data-sec="p">
篇名：邪客
本文：黃帝曰：持鍼縱舍，余未得其意也。歧伯曰：持鍼之道，欲端以正，安以靜
　　　。先知虛實而行疾徐。左手執骨，右手循之。無與肉果。瀉欲端以正，補入
　　　閉膚。輔鍼導氣，邪得淫泆，真氣得居。
</pre>
<pre data-sec="p">
篇名：邪客
本文：黃帝曰：扞皮開腠理奈何？歧伯曰：因其分肉，左別其膚，微內而徐端之，
　　　適神不散，邪氣得去。
</pre>
<pre data-sec="p">
篇名：邪客
本文：黃帝問於歧伯曰：人有八虛，各何以候？歧伯答曰：以候五臟。
</pre>
<pre data-sec="p">
篇名：邪客
本文：黃帝曰：候之奈何？歧伯曰：肺心有邪，其氣留於兩肘；肝有邪，其氣流於
　　　兩腋；脾有邪，其氣留於兩髀；腎有邪，其氣留於兩膕。凡此八虛者，皆機
　　　關之室，真氣之所過，血絡之所遊。邪氣惡血，固不得住留。住留則傷筋絡
　　　骨節；機關不得屈伸，故病攣也。
</pre>
<pre data-sec="p">
篇名：通天
本文：黃帝問於少師曰：余嘗聞人有陰陽，何謂陰人？何謂陽人？少師曰：天地之
　　　間，六合之內，不離於五，人亦應之，非徒一陰一陽而已也，而略言耳，口
　　　弗能遍明也。
</pre>
<pre data-sec="p">
篇名：通天
本文：黃帝曰：願略聞其意，有賢人聖人，心能備而行之乎？少師曰：蓋有太陰之
　　　人，少陰之人，太陽之人，少陽之人，陰陽和平之人。凡五人者，其態不同
　　　，其筋骨氣血各不等。
</pre>
<pre data-sec="p">
篇名：通天
本文：黃帝曰：其不等者，可得聞乎？少師曰：太陰之人，貪而不仁，下齊湛湛，
　　　好內而惡出，人和而不發，不務於時，動而後之，此太陰之人也。少陰之人
　　　，小貪而賊心，見人有亡，常若有得，好傷好害，見人有榮，乃反慍怒，心
　　　疾而無恩，此少陰之人也。太陽之人，居處於於，好言大事，無能而虛說，
　　　志發於四野，舉措不顧是非，為事如常自用，事雖敗，而常無悔，此太陽之
　　　人也。少陽之人，提諦好自貴，有小小官，則高自宜，好為外交，而不內附
　　　，此少陽之人也。
</pre>
<pre data-sec="p">
篇名：通天
本文：陰陽和平之人，居處安靜，無為懼懼，無為欣欣，婉然從物，或與不爭，與
　　　時變化，尊則謙謙，譚而不治，是謂至治。古之善用鍼艾者，視人五態，乃
　　　治之。盛者瀉之，虛者補之。
</pre>
<pre data-sec="p">
篇名：通天
本文：黃帝曰：治人之五態奈何？少師曰：太陰之人，多陰而無陽，其陰血濁，其
　　　衛氣濇，陰陽不和，緩筋而厚皮，不之疾瀉，不能移之。少陰之人，多陰少
　　　陽，小胃而大腸，六府不調，其陽明脈小，而太陽脈大，必審調之，其血易
　　　脫，其氣易敗也。太陽之人，多陽而少陰，必謹調之，無脫其陰，而瀉其陽
　　　。陽重脫者易狂，陰陽皆脫者，暴死，不知人也。少陽之人，多陽而少陰，
　　　經小而脈大，血在中而氣外，實陰而虛陽。獨瀉其絡脈則強，氣脫而疾，中
　　　氣不足，病不起也。
</pre>
<pre data-sec="p">
篇名：通天
本文：陰陽和平之人，其陰陽之氣和，血脈調，謹診其陰陽，視其邪正，安容儀，
　　　審有餘不足，盛則瀉之，虛則補之，不盛不虛，以經取之，此所以調陰陽，
　　　別五態之人者也。
</pre>
<pre data-sec="p">
篇名：通天
本文：黃帝曰：夫五態之人者，相與無故，卒然新會，未知其行也，何以別之？少
　　　師答曰：眾人之屬，不知五態之人者，故五五二十五人，而五態之人不與焉
　　　。五態之人，尤不合於眾者也。
</pre>
<pre data-sec="p">
篇名：通天
本文：黃帝曰：別五態之人，奈何？少師曰：太陰之人，其狀黮黮然黑色，念然下
　　　意，臨臨然長大，膕然未僂，此太陰之人也。少陰之人，其狀清然竊然，固
　　　以陰賊，立而躁嶮，行而似伏，此少陰之人也。太陽之人，其狀軒軒儲儲，
　　　反身折膕，此太陽之人也。少陽之人，其狀立則好仰，行則好搖，其兩臂兩
　　　肘，則常出於背，此少陽之人也。
</pre>
<pre data-sec="p">
篇名：通天
本文：陰陽和平之人，其狀委委然，隨隨然，顒顒然，愉愉然，䁢△M，豆豆然，
　　　眾人皆曰君子，此陰陽和平之人也。
</pre>
<pre data-sec="p">
篇名：官能
本文：黃帝問於歧伯曰：余聞九鍼於夫子眾多矣，不可勝數，余推而論之，以為一
　　　紀，余司誦之，子聽其理，非則語余，請正其道，令可久傳後世無患，得其
　　　人乃傳，非其人勿言。歧伯稽首再拜曰：請聽聖王之道。
</pre>
<pre data-sec="p">
篇名：官能
本文：黃帝曰：用鍼之理，必知形氣之所在，左右上下陰陽表裡，血氣多少，行之
　　　逆順，出入之合，謀伐有過，知解結，知補虛瀉實，上下氣門，明通於四海
　　　，審其所在，寒熱淋露，以輸異處，審於調氣，明於經隧。左右肢絡，盡知
　　　其會，寒與熱爭，能合而調之，虛與實鄰，知決而通之，左右不調，把而行
　　　之，明於逆順，乃知可治。陰陽不奇，故知起時，害於本末，察其寒熱，得
　　　邪所在，萬刺不殆，知官九鍼，刺道畢矣。
</pre>
<pre data-sec="p">
篇名：官能
本文：明於五輸，徐疾所在，屈伸出入，皆有條理，言陰與陽，合於五行，五藏六
　　　府亦有所藏。四時八風盡有陰陽，各得其位合於明堂。各處色部，五藏六府
　　　，察其所痛，左右上下，知其寒溫，何經所在，審皮膚之寒溫滑濇，知其所
　　　苦，膈有上下，知其氣所在，先得其道，稀而疏之，稍深以留，故能徐入之
　　　。大熱在上，推而下之；從下上者，引而去之；視前痛者，常先取之。大寒
　　　在外，留而補之；入於中者，從合瀉之。鍼所不為，炙之所宜。上氣不足，
　　　推而揚之；下氣不足，積而從之；陰陽皆虛，火自當之。厥而寒甚，骨廉陷
　　　下，寒過於膝，下陵三里。陰絡所過，得之留止，寒入於中，推而行之；經
　　　陷下者，火則當之；結絡堅緊，火所治之。不知所苦，兩蹻之下，男陰女陽
　　　，良工所禁，鍼論畢矣。
</pre>
<pre data-sec="p">
篇名：官能
本文：用鍼之服，必有法則，上視天光，下司八正，以辟奇邪，而觀百姓，審於虛
　　　實，無犯其邪。是得天之靈，遇歲之虛實，救而不勝，反受其殃，故曰必知
　　　天忌，乃言鍼意。法於往古，驗於來今，觀於窈冥，通於無窮。粗之所不見
　　　，良工之所貴。莫知其形，若神髣髴。邪氣之中人也，洒淅動形；正邪之中
　　　人也，微先見於色，不知於其身，若有若無，若亡若存，有形無形，莫知其
　　　情。
</pre>
<pre data-sec="p">
篇名：官能
本文：是故上工之取氣，乃救其萌芽；下工守其已成，因敗其形。是故工之用鍼也
　　　，知氣之所在，而守其門戶，明於調氣，補瀉所在，徐疾之意，所取之處。
　　　瀉必用員，切而轉之，其氣乃行，疾而徐出，邪氣乃出，伸而迎之，遙大其
　　　穴，氣出乃疾。補必用方，外引其皮，令當其門，左引其樞，右推其膚，微
　　　旋而徐推之，必端以正，安以靜，堅心無解，欲微以留，氣下而疾出之，推
　　　其皮，益其外門，真氣乃存。用鍼之要，無忘其神。
</pre>
<pre data-sec="p">
篇名：官能
本文：雷公問於黃帝曰：鍼論曰：得其人乃傳，非其人勿言，何以知其可傳？黃帝
　　　曰：各得其人，任之其能，故能明其事。
</pre>
<pre data-sec="p">
篇名：官能
本文：雷公曰：願聞官能奈何？黃帝曰：明目者，可使視色；聰耳者，可使聽音；
　　　捷疾辭語者，可使傳論；語徐而安靜，手巧而心審諦者，可使行鍼艾，理血
　　　氣而調諸逆順，察陰陽而兼諸方。緩節柔筋而心和調者，可使導引行氣；疾
　　　毒言語輕人者，可使唾癰咒病；爪苦手毒，為事善傷者，可使按積抑痺。各
　　　得其能，方乃可行，其名乃彰。不得其人，其功不成，其師無名。故曰：得
　　　其人乃言，非其人勿傳，此之謂也。手毒者，可使試按龜，置龜於器下，而
　　　按其上，五十日而死矣，手甘者，復生如故也。
</pre>
<pre data-sec="p">
篇名：論疾診尺
本文：黃帝問於歧伯曰：余欲無視色持脈，獨調其尺，以言其病，從外知內，為之
　　　奈何？
</pre>
<pre data-sec="p">
篇名：論疾診尺
本文：歧伯曰：審其尺之緩急小大滑濇，肉之堅脆，而病形定矣。視人之目窠上微
　　　癰，如新臥起狀，其頸脈動，時咳，按其手足上，窅而不起者，風水膚脹也
　　　。
</pre>
<pre data-sec="p">
篇名：論疾診尺
本文：尺膏滑，其淖澤者，風也。尺肉弱者，解㑊安臥，脫肉者，寒熱，不治。尺
　　　膚澤而澤脂者，風也。尺膚濇者，風痺也。尺膚粗如枯魚之鱗者，水泆飲也
　　　。尺膚熱甚，脈盛躁者，病溫也，其脈盛而滑者，病且出也。尺膚寒，其脈
　　　小者，泄、少氣。尺膚炬然，先熱後寒者，寒熱也；尺膚先寒，久大之而熱
　　　者，亦寒熱也。
</pre>
<pre data-sec="p">
篇名：論疾診尺
本文：肘所獨熱者，腰以上熱；手所獨熱者，腰以下熱。肘前獨熱者，膺前熱；肘
　　　後獨熱者，肩背熱。臂中獨熱者，腰腹熱；肘後粗以下三四寸熱者，腸中有
　　　蟲。掌中熱者，腹中熱；掌中寒者，腹中寒。魚上白肉有青血脈者，胃中有
　　　寒。
</pre>
<pre data-sec="p">
篇名：論疾診尺
本文：尺炬然熱，人迎大者，當奪血；尺堅大，脈小甚，少氣，俛有加，立死。目
　　　赤色者病在心，白在肺，青在肝，黃在脾，黑在腎。黃色不可名者，病在胸
　　　中。
</pre>
<pre data-sec="p">
篇名：論疾診尺
本文：診目痛，赤脈從上下者，太陽病；從下上者，陽明病；從外走內者，少陽病
　　　。診寒熱，赤脈上下至瞳子，見一脈一歲死；見一脈半，一歲半死；見二脈
　　　，二歲死；見二脈半，二歲半死；見三脈，三歲死。診齲齒痛，按其陽之來
　　　，有過者獨熱，在左左熱，在右右熱，在上上熱，在下下熱。診血脈者，多
　　　赤多熱，多青多痛，多黑為久痺，多赤、多黑、多青皆見者，寒熱。
</pre>
<pre data-sec="p">
篇名：論疾診尺
本文：身痛而色微黃，齒垢黃，爪甲上黃，黃疸也。安臥小便黃赤，脈小而濇者不
　　　嗜食。人病，其寸口之脈，與人迎之脈小大等，及其浮沈等者，病難已也。
　　　女子手少陰脈動甚者姙子。嬰兒病，其頭毛皆逆上者必死。耳聞青脈起者掣
　　　痛。大便赤瓣飧食，脈小手，手足寒，難已；飧泄，脈小，手足溫，泄易已
　　　。
</pre>
<pre data-sec="p">
篇名：論疾診尺
本文：四時之變，寒暑之勝，重陰必陽，重陽必陰；故陰主寒，陽主熱，故寒甚則
　　　熱，熱甚則寒，故曰寒生熱，熱生寒，此陰陽之變也。故曰：冬傷於寒，春
　　　生病熱；春傷於風，夏生飧泄腸僻，夏傷於暑，秋生痎瘧；秋傷於濕，冬生
　　　咳嗽。是謂四時之序也。
</pre>
<pre data-sec="p">
篇名：刺節真邪
本文：黃帝問於歧伯曰：余聞刺有五節，奈何？歧伯曰：固有五節，一曰振埃，二
　　　曰發矇，三曰去爪，四曰徹衣，五曰解惑。
</pre>
<pre data-sec="p">
篇名：刺節真邪
本文：黃帝曰：夫子言五節，余夫知其意。歧伯曰：振埃者，刺外經去陽病也；發
　　　矇者，刺府輸，去府病也；去爪者，刺關節肢絡也；徹衣者，盡刺諸陽之奇
　　　輸也；解惑者，盡知調陰陽，補瀉有餘不足，相傾移也。
</pre>
<pre data-sec="p">
篇名：刺節真邪
本文：黃帝曰：刺節言振埃，夫子乃言刺外經，去陽病，余不知其所謂也，願卒聞
　　　之。歧伯曰：振埃者，陽氣大逆，上滿於胸中，憤瞋肩息，大氣逆上，喘喝
　　　坐伏，病惡埃煙，飼不得息，請言振埃，尚疾於振埃。
</pre>
<pre data-sec="p">
篇名：刺節真邪
本文：黃帝曰：善。取之何如？歧伯曰：取之天容。
</pre>
<pre data-sec="p">
篇名：刺節真邪
本文：黃帝曰：其欬上氣窮拙胸痛者，取之奈何？歧伯曰：取之廉泉。
</pre>
<pre data-sec="p">
篇名：刺節真邪
本文：黃帝曰：取之有數乎？歧伯曰：取天容者，無過一里，取廉泉者，血變而止
　　　。帝曰：善哉。
</pre>
<pre data-sec="p">
篇名：刺節真邪
本文：黃帝曰：刺節言發矇，余不得其意。夫發矇者，耳無所聞，目無所見，夫子
　　　乃言刺府輸，去府病，何輸使然，願聞其故。歧伯曰：妙乎哉問也。此刺之
　　　大約，鍼之極也，神明之類也，口說書卷，猶不能及也，請言發矇耳，尚疾
　　　於發矇也。
</pre>
<pre data-sec="p">
篇名：刺節真邪
本文：黃帝曰：善。願卒聞之。歧伯曰：刺此者，必於日中，刺其聽宮，中其眸子
　　　，聲聞於耳，此其輸也。
</pre>
<pre data-sec="p">
篇名：刺節真邪
本文：黃帝曰：善。何謂聲聞於耳？歧伯曰：刺邪以手堅按其兩鼻竅，而疾偃其聲
　　　，必應於鍼也。黃帝曰：善。此所謂弗見為之，而無目視，見而取之，神明
　　　相得者也。
</pre>
<pre data-sec="p">
篇名：刺節真邪
本文：黃帝曰：刺節言去爪，夫子乃言刺關節肢絡，願卒聞之。歧伯曰：腰脊者，
　　　身之大關節也；肢脛者，人之管以趨翔也；莖垂者，身中之機，陰精之候，
　　　津液之道也。故飲食不節，喜怒不時，津液內溢，乃下留於睪，血道不通，
　　　日大不休，俛仰不便，趨翔不能。此病滎然有水，不上不下，鈹石所取，形
　　　不可匿，常不得蔽，故命曰去爪。帝曰：善。
</pre>
<pre data-sec="p">
篇名：刺節真邪
本文：黃帝曰：刺節言撤衣，夫子乃言盡刺諸陽之奇輸，未有常處也，願卒聞之。
　　　歧伯曰：是陽氣有餘，而陰氣不足，陰氣不足則內熱，陽氣有餘則外熱，內
　　　熱相搏，熱於懷炭，外畏綿帛近，不可近身，又不可近席。腠理閉塞，則汗
　　　不出，舌焦唇槁，腊乾嗌燥，飲食不讓美惡。
</pre>
<pre data-sec="p">
篇名：刺節真邪
本文：黃帝曰：善。取之奈何？歧伯曰：取之於其天府大杼三痏，又刺中膂，以去
　　　其熱，補足手太陰，以去其汗，熱去汗稀，疾於徹衣。黃帝曰：善。
</pre>
<pre data-sec="p">
篇名：刺節真邪
本文：黃帝曰：刺節言解惑，夫子乃言盡知調陰陽，補瀉有餘不足，相傾移也，惑
　　　何以解之？歧伯曰：大風在身，血脈偏虛，虛者不足，實者有餘，輕重不得
　　　，傾側宛伏，不知東西，不知南北，乍上乍下，乍反乍覆，顛倒無常，甚於
　　　迷惑。
</pre>
<pre data-sec="p">
篇名：刺節真邪
本文：黃帝曰：善。取之奈何？歧伯曰：瀉其有餘，補其不足，陰陽平復，用鍼若
　　　此，疾於解惑。黃帝曰：善。請藏之靈蘭之室，不敢妄出也。
</pre>
<pre data-sec="p">
篇名：刺節真邪
本文：黃帝曰：余聞刺有五邪，何謂五邪？歧伯曰：病有持癰者，有容大者，有狹
　　　小者，有熱者，有寒者，是謂五邪。
</pre>
<pre data-sec="p">
篇名：刺節真邪
本文：黃帝曰：刺五邪奈何？歧伯曰：凡刺五邪之方，不過五章，痺熱消滅，腫聚
　　　散亡，寒痺益溫，小者益陽；大者必去，請道其方。
</pre>
<pre data-sec="p">
篇名：刺節真邪
本文：凡刺癰邪，無迎隴，易俗移性。不得膿，脆道更行，去其鄉，不安處所乃散
　　　亡，諸陰陽過癰者，取之其輸瀉之。
</pre>
<pre data-sec="p">
篇名：刺節真邪
本文：凡刺大邪，日以小，泄奪其有餘，乃益虛。剽其通，鍼其邪，肌肉親視之，
　　　毋有反其真，刺諸陽分肉間。
</pre>
<pre data-sec="p">
篇名：刺節真邪
本文：凡刺小邪，日以大，補其不足，乃無害。視其所在，迎之界，遠近盡至，其
　　　不得外侵而行之，乃自費，刺分肉間。
</pre>
<pre data-sec="p">
篇名：刺節真邪
本文：凡刺熱邪，越而蒼，出遊不歸，乃無病。為開通，辟門戶，使邪得出，病乃
　　　已。
</pre>
<pre data-sec="p">
篇名：刺節真邪
本文：凡刺寒邪，日以溫，徐往徐來，致其神。門戶已閉，氣不分，虛實得調，其
　　　氣存也。
</pre>
<pre data-sec="p">
篇名：刺節真邪
本文：黃帝曰：官鍼奈何？歧伯曰：刺癰者，用鈹鍼；刺大者，用鋒鍼；刺小者，
　　　用員利鍼；刺熱者，用纔鍼；刺寒者，用毫鍼也。
</pre>
<pre data-sec="p">
篇名：刺節真邪
本文：請言解論，與天地相應，與四時相副，人參天地，故可為解。下有漸洳，上
　　　生葦蒲，此所以知形氣之多少也。陰陽者，寒暑也，熱則滋雨而在上，根莖
　　　少汁，人氣在外，皮膚緩，腠理開，血氣減，汗大泄，皮淖澤。寒則地凍水
　　　冰，人氣在中，皮膚緻，腠理閉，汗不出，血氣強，肉堅濇。當是之時，善
　　　行水者，不能往冰，善穿地者，不能鑿凍，善用鍼者，亦不能取四厥，血脈
　　　凝結，堅搏不往來者，亦未可即柔。故行水者，必待天溫，冰釋凍解，而水
　　　可行，地可穿也。人脈猶是也。治厥者，必先熨調和其經，掌與腋，肘與腳
　　　，項與脊以調之，火氣已通，血脈乃行。然後視其病，脈淖澤者，刺而平之
　　　；堅緊者，破而散之，氣下乃止，此所謂以解結者也。
</pre>
<pre data-sec="p">
篇名：刺節真邪
本文：用鍼之類，在於調氣，氣積於胃，以通營衛，各行其道。宗氣留於海，其下
　　　者，注於氣街，其上者，走於息道。故厥在於足，宗氣不下，脈中之血，凝
　　　而留止，弗之火調，弗能取之。用鍼者，必先察其經絡之實虛，切而循之，
　　　按而彈之，視其應動者，乃後取之而下之。六經調者，謂之不病，雖病，謂
　　　之自已也。一經上實下虛而不通者，此必有橫絡盛加於大經，令之不通，視
　　　而瀉之，此所謂解結也。
</pre>
<pre data-sec="p">
篇名：刺節真邪
本文：上寒下熱，先刺其項太陽，久留之，已刺則熨項與肩胛，令熱下合乃止，此
　　　所謂推而上之者也。上熱下寒，視其虛脈而陷之於經絡者，取之，氣下乃止
　　　，此所謂引而下之者也。大熱遍身，狂而妄見妄聞妄言，視足陽明及大絡取
　　　之，虛者補之，血而實者瀉之。因其偃臥，居其頭前，以兩手四指挾按頸動
　　　脈，久持之，卷而切，推下至缺盆中，而復止如前，熱去乃止，所謂推而散
　　　之者也。
</pre>
<pre data-sec="p">
篇名：刺節真邪
本文：黃帝曰：有一脈生數十病者，或痛，或癰，或熱，或寒，或癢，或痺，或不
　　　仁，變化無窮，其故何也？歧伯曰：此皆邪氣之所生也。
</pre>
<pre data-sec="p">
篇名：刺節真邪
本文：黃帝曰：余聞氣者，有真氣，有正氣，有邪氣。何謂邪氣？歧伯曰：真氣者
　　　，所受於天，與榖氣并而充身也。正氣者，正風也，從一方來，非實風，又
　　　非虛風也。邪氣者，虛風之賊傷人也，其中人也深，不能自去。正風者，其
　　　中人也淺，合而自去，其氣來柔弱，不能勝真氣，故自去。
</pre>
<pre data-sec="p">
篇名：刺節真邪
本文：虛邪之中人也，洒淅動形，起毫毛而發腠理。其入深，內搏於骨，則為骨痺
　　　；搏於筋，則為筋攣；搏於脈中，則為血閉，不通則為癰。搏於肉，與衛氣
　　　相搏，陽勝者，則為熱，陰勝者，則為寒。寒則真氣去，去則虛，虛則寒搏
　　　於皮膚之間。其氣外發，腠理開，毫毛搖，氣往來行，則為癢。留而不去，
　　　則痺。衛氣不行，則為不仁。
</pre>
<pre data-sec="p">
篇名：刺節真邪
本文：虛邪遍容於身半，其入深，內居營衛，營衛稍衰，則真氣去，邪氣獨留，發
　　　為偏枯。其邪氣淺者，脈偏痛。
</pre>
<pre data-sec="p">
篇名：刺節真邪
本文：虛邪入入於身也深，寒與熱相搏，久留而內著，寒勝其熱，則骨痛肉枯；熱
　　　勝其寒，則爛肉腐肌為膿，內傷骨，為骨蝕。有所疾前筋，筋屈不得伸，邪
　　　氣居其間而不反，發於筋溜。有所結，氣歸之，衛氣留之，不得反，津液久
　　　留，合而為腸溜。久者，數歲乃成，以手按之柔，已有所結，氣歸之，津液
　　　留之，邪氣中之，凝結日以易甚，連以聚居，為昔瘤。以手按之堅，有所結
　　　，深中骨，氣因於骨，骨與氣并，日以益大，則為骨疽。有所結，中於肉，
　　　宗氣歸之，邪留而不去，有熱則化而為膿，無熱則為肉疽。凡此數氣者，其
　　　發無常處，而有常名也。
</pre>
<pre data-sec="p">
篇名：衛氣行
本文：黃帝問於歧伯曰：願聞衛氣之行，出入之合，何如？歧伯曰：歲有十二月，
　　　日有十二辰，子午為經，卯酉為緯。天周二十八宿，而一面七星，四七二十
　　　八星。房昴為緯，虛張為經。是故房至畢為陽，昴至心為陰。陽主晝，陰主
　　　夜。故衛氣之行，一日一夜五十周於身，晝日行於陽二十五周，夜行於陰二
　　　十五周，周於五藏。
</pre>
<pre data-sec="p">
篇名：衛氣行
本文：是故平旦陰盡，陽氣出於目，目張則氣上行於頭，循項下足太陽，循背下至
　　　小趾之端。其散者，別於目銳眥，下手太陽，下至手小指之間外側。其散者
　　　，別於目銳眥，下足少陽，注小趾次趾之間。以上循手少陽之分側，下至小
　　　指之間。別者以上至耳前，合於頷脈，注足陽明以下行，至跗上，入五趾之
　　　間。其散者，從耳下下手陽明，入大指之間，入掌中。其至於足也，入足心
　　　，出內踝，下行陰分，復合於目，故為一周。
</pre>
<pre data-sec="p">
篇名：衛氣行
本文：是故日行一舍，人氣行一周與十分身之八；日行二舍，人氣行三周於身與十
　　　分身之六；日行三舍，人氣行於身五周與十分身之四；日行四舍，人氣行於
　　　身七周與十分身之二；日行五舍，人氣行於身九周；日行六舍，人氣行於身
　　　十周與十分身之八；日行七舍，人氣行於身十二周在身與十分身之六；日行
　　　十四舍，人氣二十五周於身有奇分與十分身之二，陽盡於陰，陰受氣矣。其
　　　始入於陰，常從足少陰注於腎，腎注於心，心注於肺，肺注於肝，肝注於脾
　　　，脾復注於腎為周。
</pre>
<pre data-sec="p">
篇名：衛氣行
本文：是故夜行一舍，人氣行於陰藏一周與十分藏之八，亦如陽行之二十五周，而
　　　復合於目。陰陽一日一夜，合有奇分十分身之四，與十分藏之二，是故人之
　　　所以臥起之時，有早晏者，奇分不盡故也。
</pre>
<pre data-sec="p">
篇名：衛氣行
本文：黃帝曰：衛氣之在於身也，上下往來不以期，候氣而刺之，奈何？伯高曰：
　　　分有多少，日有長短，春秋冬夏，各有分理，然後常以平旦為紀，以夜盡為
　　　始。是故一日一夜，水下百刻，二十五刻者，半日之度也，常如是毋已，日
　　　入而止，隨日之長短，各以為紀而刺之。謹候其時，病可與期，失時反候者
　　　，百病不治。故曰：刺實者，刺其來也，刺虛者，刺其去也。此言氣存亡之
　　　時，以候虛實而刺之。是故謹候氣之所在而刺之，是謂逢時。在於三陽，必
　　　候其氣在於陽而刺之，病在於三陰，必候其氣在陰分而刺之。
</pre>
<pre data-sec="p">
篇名：衛氣行
本文：水下一刻，人氣在太陽；水下二刻，人氣在少陽；水下三刻，人氣在陽明；
　　　水下四刻，人氣在陰分。水下五刻，人氣在太陽；水下六刻，人氣在少陽；
　　　水下七刻，人氣在陽明；水下八刻，人氣在陰分。水下九刻，人氣在太陽；
　　　水下十刻，人氣在少陽；水下十一刻，人氣在陽明；水下十二刻，人氣在陰
　　　分。水下十三刻，人氣在太陽；水下十四刻，人氣在少陽；水下十五刻，人
　　　氣在陽明；水下十六刻，人氣在陰分。水下十七刻，人氣在太陽；水下十八
　　　刻，人氣在少陽；水下十九刻，人氣在陽明；水下二十刻，人氣在陰分。水
　　　下二十一刻，人氣在太陽；水下二十二刻，人氣在少陽；水下二十三刻，人
　　　氣在陽明；水下二十四刻，人氣在陰分。水下二十五刻，人氣在太陽，此半
　　　日之度也。從房至畢一十四舍，水下五十刻，日行半度，回行一舍，水下三
　　　刻與七分刻之四。大要曰：常以日之加於宿上也。人氣在太陽，是故日行一
　　　舍，人氣行三陽行與陰分，常如是無已。天與地同紀，紛紛紛紛，終而復始
　　　，一日一夜水下百刻而盡矣。
</pre>
<pre data-sec="p">
篇名：九宮八風
本文：太一常以冬至之日，居葉蟄之宮四十六日，明日居天留四十六日，明日居倉
　　　門四十六日，明日居陰洛四十五日，明日居天宮四十六日，明日居玄委四十
　　　六日，明日居倉果四十六日，明日居新洛四十五日，明日復居葉蟄之宮，曰
　　　冬至矣。
</pre>
<pre data-sec="p">
篇名：九宮八風
本文：太一日遊，以冬至之日，居葉蟄之宮，數所在日，從一處至九日，復返於一
　　　。常如是無已，終而復始。
</pre>
<pre data-sec="p">
篇名：九宮八風
本文：太一移日，天必應之以風雨，以其日風雨則吉，歲美民安少病矣。先之則多
　　　雨，後之則多汗。太一在冬至之日有變，占在君；太一在春分之日有變，占
　　　在相；太一在中宮之日有變，占在吏；太一在秋分之日有變，占在將；太一
　　　在夏至之日有變，占在百姓。所謂有變者，太一居五宮之日，病風折樹木，
　　　揚沙石，各以其所主，占貴賤。因視風所從來而占之。風從其所居之鄉來為
　　　實風，主生，長養萬物。從其衝後來為虛風，傷人者也，主殺，主害者。謹
　　　候虛風而避之，故聖人日避虛邪之道，如避矢石然，邪弗能害，此之謂也。
</pre>
<pre data-sec="p">
篇名：九宮八風
本文：是故太一入徙立於中宮，乃朝八風，以占吉凶也。風從南方來，名曰大弱風
　　　，其傷人也，內舍於心，外在於脈，氣主熱。風從西南方來，名曰謀風，其
　　　傷人也，內舍於脾，外在於肌，其氣主為弱。風從西方來，名曰剛風，其傷
　　　人也，內舍於肺，外在於皮膚，其氣主為燥。風從西北方來，名曰折風，其
　　　傷人也，內舍於小腸，外在於手太陽脈，脈絕則溢，脈閉則結不通，善暴死
　　　。風從北方來，名曰大剛風，其傷人也，內舍於腎，外在於骨與肩背之膂筋
　　　，其氣主為寒也。風從東北方來，名曰凶風，其傷人也，內舍於大腸，外在
　　　於兩脅腋骨下及肢節。風從東方來，名曰嬰兀風，其傷人也，內舍於肝，外
　　　在於筋紐，其氣主為身濕。風從東南方來，名曰弱風，其傷人也，內舍於胃
　　　，外在肌肉，其氣主體重。此八風皆從其虛之鄉來，乃能病人。三虛相搏，
　　　則為暴病卒死。兩實一虛，病則為淋露寒熱。犯其兩濕之地，則為痿。故聖
　　　人避風，如避矢石焉。其有三虛而偏中於邪風，則為擊骨偏枯矣。
</pre>
<pre data-sec="p">
篇名：九針論
本文：黃帝曰：余聞九鍼於夫子，眾多博大矣，余猶不能寤，敢問九鍼焉生，何因
　　　而有名？歧伯曰：九鍼者，天地之大數也，始於一而終於九。故曰：一以法
　　　天，二以法地，三以法人，四以法時，五以法音，六以法律，七以法星，八
　　　以法風，九以法野。
</pre>
<pre data-sec="p">
篇名：九針論
本文：黃帝曰：以鍼應九之數，奈何？歧伯曰：夫聖人之起天地之數也，一而九之
　　　，故以立九野。九而九之，九九八十一，以起黃鍾數焉，以鍼應數也。
</pre>
<pre data-sec="p">
篇名：九針論
本文：一者，天也。天者，陽也，五藏之應天者肺，肺者，五藏六府之蓋也，皮者
　　　，肺之合也，人之陽也。故為之治鍼，必以大其頭而銳其末，令無得深入而
　　　陽氣出。
</pre>
<pre data-sec="p">
篇名：九針論
本文：二者，地也。人之所以應土者，肉也。故為之治鍼，必筩其身而員其末，令
　　　無得傷肉分，傷則氣得竭。
</pre>
<pre data-sec="p">
篇名：九針論
本文：三者，人也。人之所以成生者，血脈也。故為之治鍼，必大其身而員其末，
　　　令可以按脈物陷，以致其氣，令邪氣獨出。
</pre>
<pre data-sec="p">
篇名：九針論
本文：四者，時也。時者，四時八風之客於經絡之中，為瘤病者也。故為之治鍼，
　　　必筩其身而鋒其末，令可以瀉熱出血，而痼病竭。
</pre>
<pre data-sec="p">
篇名：九針論
本文：五者，音也。音者，冬夏之分，分於子午，陰與陽別，寒與熱爭，兩氣相搏
　　　，合為癰膿者也。故為之治鍼，必令其末如劍鋒，可以取大膿。
</pre>
<pre data-sec="p">
篇名：九針論
本文：六者，律也。律者，調陰陽四時而合十二經脈，虛邪客於經絡而為暴痺者也
　　　。故為之治鍼，必令尖如釐，且員其銳，中身微大，以取暴氣。
</pre>
<pre data-sec="p">
篇名：九針論
本文：七者，星也。星者，人之七竅，邪之所客於經，而為痛痺，舍於經絡者也。
　　　故為之治鍼，令尖如蚊虻喙，靜以徐往，微以久留，正氣因之，真邪俱往，
　　　出鍼而養者也。
</pre>
<pre data-sec="p">
篇名：九針論
本文：八者，風也。風者，人之股肱八節也。八正之虛風，八風傷人，內舍於骨解
　　　、腰脊節、腠理之間，為深痺也。故為之治鍼，必長其身，鋒其末，可以取
　　　深邪遠痺。
</pre>
<pre data-sec="p">
篇名：九針論
本文：九者，野也。野者，人之節解皮膚之間也。淫邪流溢於身，如風水之狀，而
　　　留不能過於機關大節者也。故為之治鍼，令尖如挺，其鋒微員，以取大氣之
　　　不能過於關節者也。
</pre>
<pre data-sec="p">
篇名：九針論
本文：黃帝曰：鍼之長短有數乎？歧伯曰：一曰鐵鍼者，取法於巾鍼，去末寸半，
　　　卒銳之，長一寸六分，主熱在頭身也。二曰員鍼，取法於絮鍼，筩其身而卵
　　　其鋒，長一寸六分，主治分肉間氣。三曰鍉鍼，取法於黍粟之銳，長三寸半
　　　，主按脈取氣，令邪出。四曰鋒鍼，取法於絮鍼，筩其身，鋒其末，長一寸
　　　六分，主癰熱出血。五曰鈹鍼，取法於劍鋒，廣二分半，長四寸，主大癰膿
　　　，兩熱爭者也。六曰員利鍼，取法於釐鍼，微大其末，反小其身，令可深內
　　　也，長一寸六分。主取癰痺者也。七曰毫鍼，取注於毫毛，長一寸六分，主
　　　寒熱痛痺在絡者也。八曰長鍼，取法於綦鍼，長七寸，主取深邪遠痺者也。
　　　九曰大鍼，取法於鋒鍼，其鋒微員，長四寸，主取大氣不出關節者也。鍼形
　　　畢矣，此九鍼大小長短法也。
</pre>
<pre data-sec="p">
篇名：九針論
本文：黃帝曰：願聞身形，應九野，奈何？歧伯曰：請言身形之應九野也。左足應
　　　立春，其日戊寅己丑。左脅應春分，其日乙卯。左手應立夏，其日戊辰己巳
　　　。膺喉首頭應夏至，其日丙午。右手應立秋，其中戊申己未。右脅應秋分，
　　　其日辛酉。右足應立冬，其日戊戌己亥。腰尻下竅應冬至，其日壬子。六腑
　　　膈下三臟應中州，其大禁，大禁太一所在之日，及諸戊己。凡此九者，善候
　　　八正所在之處。所主左右上下身體有癰腫者，欲治之，無以其所直之日潰治
　　　之，是謂天忌日也。
</pre>
<pre data-sec="p">
篇名：九針論
本文：形樂志苦，病生於脈，治之於灸刺。形苦志樂，病生於筋，治之以熨引。形
　　　樂志樂，病生於肉，治之以鍼石。形苦志苦，病生於咽喝，治之以甘藥。形
　　　數驚恐，筋脈不通，病生於不仁，治之以按摩醪藥。是謂形。
</pre>
<pre data-sec="p">
篇名：九針論
本文：五臟氣，心主噫，肺主咳，肝主語，脾主吞，腎主欠。六腑氣，膽為怒，胃
　　　為氣逆噦，大腸小腸為泄，膀胱不約為遺溺，下焦溢為水。
</pre>
<pre data-sec="p">
篇名：九針論
本文：五味：酸入肝，辛入肺，苦入心，甘入脾，鹹入腎，淡入胃，是謂五味。
</pre>
<pre data-sec="p">
篇名：九針論
本文：五并：精氣并肝則憂，并心則喜，并肺則悲，并腎則恐，并脾則畏，是謂五
　　　精之氣，并於臟也。
</pre>
<pre data-sec="p">
篇名：九針論
本文：五惡：肝惡風，心惡熱，肺惡寒，腎惡燥，脾惡濕，此五臟氣所惡也。
</pre>
<pre data-sec="p">
篇名：九針論
本文：五液：心主汗，肝主泣，肺主涕，腎主唾，脾主涎，此五液所出也。
</pre>
<pre data-sec="p">
篇名：九針論
本文：五勞：久視傷血，久臥傷氣，久坐傷肉，久立傷骨，久行傷筋，此五久勞所
　　　病也。
</pre>
<pre data-sec="p">
篇名：九針論
本文：五走：酸走筋，辛走氣，苦走血，鹹走骨，甘走肉，是謂五走也。
</pre>
<pre data-sec="p">
篇名：九針論
本文：五裁：病在筋，無食酸；病在氣，無食辛；病在骨，無食鹹；病在血，無食
　　　苦；病在肉，無食甘。口嗜而欲食之，不可多也，必自栽也，命曰五栽。
</pre>
<pre data-sec="p">
篇名：九針論
本文：五發：陰病發於骨，陽病發於血，陰病發於肉，陽病發於冬，陰病發於夏。
　　　五邪：邪入於陽，則為狂；邪入於陰，則為血癉；邪入於陽，轉則為癲疾；
　　　邪入於陰，轉則為瘖；陽入之於陰，病靜；陰出之於陽，病喜怒。
</pre>
<pre data-sec="p">
篇名：九針論
本文：五藏：心藏神，肺藏魄，肝藏魂，脾藏意，腎藏精志也。
</pre>
<pre data-sec="p">
篇名：九針論
本文：五主：心主脈，肺主皮，肝主筋，脾主肌，腎主骨。
</pre>
<pre data-sec="p">
篇名：九針論
本文：陽明多血多氣，太陽多血少氣，少陽多氣少血，太陰多血少氣，厥陰多血少
　　　氣，少陰多氣少血。故曰：刺陽明出血氣，刺太陽出血惡氣，刺少陽出氣惡
　　　血，刺太陰出血惡氣，刺厥陰出血惡氣，刺少陰出氣惡血也。足陽明太陰為
　　　表裡，少陽厥陰為表裡，太陽少陰為表裡，是謂足之陰陽也。手陽明太陰為
　　　表裡，少陽心主為表裡，太陽少陰為表裡，是謂手之陰陽也。
</pre>
<pre data-sec="p">
篇名：歲露論
本文：黃帝問於歧伯曰：經言夏日傷暑，秋病瘧，瘧之發以時，其故何也？歧伯對
　　　曰：邪客於風府，病循膂而下，衛氣一日一夜，常大會於風府，其明日日下
　　　一節，故其日作晏，此其先客於脊背也。故每至於風府則腠理開，腠理開則
　　　邪氣入，邪氣入則病作，此所以日作尚晏也。衛氣之行風府，日下一節，二
　　　十一日下至尾骶，二十二日入脊內，注於伏衝之脈，其行九日，出於缺盆之
　　　中，其氣上行，故其病稍益。至其內搏於五臟，橫連募原，其道遠，其氣深
　　　，其行遲，不能日作，故次日乃蓄積而作焉。
</pre>
<pre data-sec="p">
篇名：歲露論
本文：黃帝曰：衛氣每至於風府，腠理乃發，發則邪入焉。其衛氣日下一節，則不
　　　當風府，奈何？歧伯曰：風府無常，衛氣之所應，必開其腠理，氣之所舍節
　　　，則其府也。
</pre>
<pre data-sec="p">
篇名：歲露論
本文：黃帝曰：善。夫風之與瘧也，相與同類，而風常在，而瘧特以時休，何也？
　　　歧伯曰：風氣留其處，瘧氣隨經絡，沈以內搏，故衛氣應，乃作也。帝曰：
　　　善。
</pre>
<pre data-sec="p">
篇名：歲露論
本文：黃帝問於少師曰：余聞四時八風之中人也，故有寒暑，寒則皮膚急而腠理閉
　　　；暑則皮膚緩而腠理開。賊風邪氣，因得以入乎？將必須八正虛邪，乃能傷
　　　人乎？少師答曰：不然。賊風邪氣之中人也，不得以時，然必因其開也，其
　　　入深，其內極病，其病人也，卒暴。因其閉也，其入淺以留，其病也，徐以
　　　遲。
</pre>
<pre data-sec="p">
篇名：歲露論
本文：黃帝曰：有寒溫和適，腠理不開，然有卒病者，其故何也？少師答曰：帝弗
　　　知邪入乎。雖平居，其腠理開閉緩急，其故常有時也。
</pre>
<pre data-sec="p">
篇名：歲露論
本文：黃帝曰：可得聞乎？少師曰：人與天地相參也，與日月相應也。故月滿則海
　　　水西盛，人血氣積，肌肉充，皮膚緻，毛髮堅，腠理郗，烟垢著，當是之時
　　　，雖遇賊風，其人淺不深。至其月郭空，則海水東盛，人氣血虛，其衛氣去
　　　，形獨居，肌肉減，皮膚縰，腠理開，毛髮殘，膲理薄，烟垢落，當是之時
　　　，遇賊風則其入深，其病人也，卒暴。
</pre>
<pre data-sec="p">
篇名：歲露論
本文：黃帝曰：其有卒然暴死暴病者，何也？少師答曰：三虛者，其死暴疾也；得
　　　三實者邪不能傷人也。
</pre>
<pre data-sec="p">
篇名：歲露論
本文：黃帝曰：願聞三虛。少師曰：乘年之衰，逢月之空，失時之和，因為賊風所
　　　傷，是謂三虛。故論不知三虛，工反為麤。
</pre>
<pre data-sec="p">
篇名：歲露論
本文：帝曰：願聞三實。少師曰：逢年之盛，遇月之滿，得時之和，雖有賊風邪氣
　　　，不能危之也。命曰三實。黃帝曰：善乎哉論！明乎哉道！請藏之金匱，然
　　　此一夫之論也。
</pre>
<pre data-sec="p">
篇名：歲露論
本文：黃帝曰：願聞歲之所以皆同病者，何因而然？少師曰：此八正之候也。
</pre>
<pre data-sec="p">
篇名：歲露論
本文：黃帝曰：候之奈何？少師曰：候此者，常以冬至之日，太一立於葉蟄之宮，
　　　其至也，天必應之以風雨者矣。風雨從南方來者，為虛風，賊傷人者也。其
　　　以夜半至也，萬民皆臥而弗犯也，故其歲民少病。其以晝至者，萬民懈惰而
　　　皆中於虛風，故萬民多病。虛邪入客於骨而不發於外，至其立春，陽氣大發
　　　，腠理開，因立春之日，風從西方來，萬民又皆中於虛風，此兩邪相搏，經
　　　氣結代者矣。故諸逢其風而遇其雨者，命曰遇歲露焉。因歲之和，而少賊風
　　　者，民少病而少死。歲多賊風邪氣，寒溫不和，則民多病而死矣。
</pre>
<pre data-sec="p">
篇名：歲露論
本文：黃帝曰：虛邪之風，其所傷貴賤何如，候之奈何？少師答曰：正月朔日，太
　　　一居天留之宮，其日西北風，不雨，人多死矣。正月朔日，平旦北風，春，
　　　民多死。正月朔日，平旦北風行，民病多者，十有三也。正月朔日，日中北
　　　風，夏，民多死。正月朔日，夕時北風，秋，民多死。終日北風，大病死者
　　　十有六。正月朔日，風從南方來，命曰旱鄉；從西方來，命日白骨，將國有
　　　殃，人多死亡。正月朔日，風從東方來，發屋，揚沙石，國有大災也。正月
　　　朔日，風從東南方行，春有死亡。正月朔日，天和溫不風，糶賤，民不病；
　　　天寒而風，糶貴，民多病。此所謂候歲之風，殘傷人者也。二月丑不風，民
　　　多心腹病；三月戌不溫，民多寒熱；四月巳不暑，民多癉病；十月申不寒；
　　　民多暴死。諸所謂風者，皆發屋，折樹木，揚沙石起毫毛，發腠理者也。
</pre>
<pre data-sec="p">
篇名：大惑論
本文：黃帝問於歧伯曰：余嘗上於清冷之台，中階而顧，匍匐而前，則惑。余私異
　　　之，竊內怪之，獨瞑獨視，安心定氣，久而不解。獨博獨眩，披髮長跪，俛
　　　而視之，後久之不已也。卒然自上，何氣使然？歧伯對曰：五臟六腑之精氣
　　　，皆上注於目而為之精。精之窠為眼，骨之精為瞳子，筋之精為黑眼，血之
　　　精為絡，其窠氣之精為白眼，肌肉之精為約束，裹擷筋骨血氣之精，而與脈
　　　并為系。上屬於腦，後出於項中。故邪中於項，因逢其身之虛，其入深，則
　　　隨眼系以入於腦。入於腦則腦轉，腦轉則引目系急。目系急則目眩以轉矣。
　　　邪其精，其精所中不相比也，則精散。精散則視歧，視歧見兩物。目者，五
　　　臟六腑之精也，營衛魂魄之所常營也，神氣之所生也。故神勞則魂魄散，志
　　　意亂。是故瞳子黑眼法於陰，白眼赤脈法於陽也。故陰陽合傳而棈明也。目
　　　者，心使也。心者，神之舍也，故神精亂而不轉。卒然見非常處，精神魂魄
　　　，散不相得，故曰惑也。
</pre>
<pre data-sec="p">
篇名：大惑論
本文：黃帝曰：余疑其然。余每之東苑，未曾不惑，去之則復，余唯獨為東苑勞神
　　　乎？何其異也？歧伯曰：不然也。心有所喜，神有所惡，卒然相惑，則精氣
　　　亂，視誤，故惑，神移乃復。是故間者為迷，甚者為惑。
</pre>
<pre data-sec="p">
篇名：大惑論
本文：黃帝曰：人之善忘者，何氣使然？歧伯曰：上氣不足，下氣有餘，腸胃實而
　　　心肺虛。虛則營衛留於下，久之不以時上，故善忘也。
</pre>
<pre data-sec="p">
篇名：大惑論
本文：黃帝曰：人之善饑而嗜食者，何氣使然？歧伯曰：精氣并於脾，熱氣留於胃
　　　，胃熱則消榖，榖消則善饑。胃氣逆上，則胃脘寒，故不嗜食也。
</pre>
<pre data-sec="p">
篇名：大惑論
本文：黃帝曰：病而得臥者，何氣使然？歧伯曰：衛氣不得入於陰，常留於陽。留
　　　於陽則陽氣滿，陽氣滿則陽蹻盛，不得入於陰則陰氣虛，故目不瞑矣。
</pre>
<pre data-sec="p">
篇名：大惑論
本文：黃帝曰：病目而不得視者，何氣使然？歧伯曰：衛氣留於陰，不得行於陽，
　　　留於陰則陰氣盛，陰氣盛則陰蹻滿，不得入於陽則陽氣虛，故目閉也。
</pre>
<pre data-sec="p">
篇名：大惑論
本文：黃帝曰：人之多臥者，何氣使然？歧伯曰：此人腸胃大而皮膚濕，而分肉不
　　　解焉。腸胃大則衛氣留久；皮膚濕則分肉不解，其行遲。夫衛氣者，晝日常
　　　行於陽，夜行於陰，故陽氣盡則臥，陰氣盡則寤。故腸胃大，則衛氣行留久
　　　；皮膚濕，分肉不解，則行遲。留於陰也久，其氣不清，則欲瞑，故多臥矣
　　　。其腸胃小，皮膚滑以緩，分肉解利，衛氣之留於陽也久，故少瞑焉。
</pre>
<pre data-sec="p">
篇名：大惑論
本文：黃帝曰：其非常經也，卒然多臥者，何氣使然？歧伯曰：邪氣留於上焦，上
　　　焦閉而不通，已食若飲湯，衛氣久留於陰而不行，故卒然多臥焉。
</pre>
<pre data-sec="p">
篇名：大惑論
本文：黃帝曰：善。治此諸邪，奈何？歧伯曰：先其臟腑，誅其小過，後調其氣，
　　　盛者瀉之，虛者補之，必先明知其形志之苦樂，定乃取之。
</pre>
<pre data-sec="p">
篇名：癰疽
本文：黃帝曰：余聞腸胃受榖，上焦出氣，以溫分肉，而養骨節，通腠理。中焦出
　　　氣如露，上注谿谷，而滲孫脈，津液和調，變化而赤為血。血和則孫脈先滿
　　　溢，乃注於絡脈，皆盈，乃注於經脈，陰陽已張，因息乃行。行有經紀，周
　　　有道理，與天合同，不得休止。切而調之，從虛去實，瀉則不足，疾則氣減
　　　，留則先實。從實去虛，補則有餘，血氣已調，形氣乃持。余已知血氣之平
　　　與不平，未知癰疽之所從生，成敗之時，死生之期，有遠近，何以度之，可
　　　得聞乎？
</pre>
<pre data-sec="p">
篇名：癰疽
本文：歧伯曰：經脈留行不止，與天同度，與地合紀。故天宿失度，日月薄蝕；地
　　　經失紀，水道流溢，草萓不成，五榖不殖；徑路不通，民不往來，巷聚邑居
　　　，則別離異處。血氣猶然，請言其故。夫血脈營衛，周流不休，上應星宿，
　　　下應經數。寒邪客於經絡之中，則血泣，血泣則不通，不通則衛氣歸之，不
　　　得復反，故癰腫。寒氣化為熱，熱勝則腐肉，肉腐則為膿。膿不瀉則爛筋，
　　　筋爛則傷骨，骨傷則髓消，不當骨空，不得泄瀉，血枯空虛，則筋骨肌肉不
　　　相榮，經脈敗漏，熏於五臟，藏傷故死矣。
</pre>
<pre data-sec="p">
篇名：癰疽
本文：黃帝曰：願盡聞癰疽之形，與忌日名。歧伯曰：癰發於嗌中，名曰猛疽。猛
　　　疽不治，化為膿，膿不瀉，塞咽，半日死。其化為膿者，瀉則合豕膏，冷食
　　　，三日而已。
</pre>
<pre data-sec="p">
篇名：癰疽
本文：發於頸，名曰夭疽。其癰大以赤黑，不急治，則熱氣下入淵腋，前傷任脈，
　　　內熏肝肺。熏肝肺，十餘日而死矣。
</pre>
<pre data-sec="p">
篇名：癰疽
本文：陽留大發，消腦留項，名曰腦爍。其色不樂，項痛而如刺以鍼。煩心者，死
　　　不可治。
</pre>
<pre data-sec="p">
篇名：癰疽
本文：發於肩及臑，名曰疵癰。其狀赤黑，急治之，此令人汗出至足，不害五臟。
　　　癰發四五日，逞焫之。
</pre>
<pre data-sec="p">
篇名：癰疽
本文：發於腋下赤堅者，名曰米疽。治之以砭石，欲細而長，疏砭之，塗以豕膏，
　　　六日已，勿裹之。其癰堅而不潰者，為馬刀挾癭，急治之。
</pre>
<pre data-sec="p">
篇名：癰疽
本文：發於胸，名曰井疽。其狀如大豆，三四日起，不早治，下入腹，不治，七日
　　　死矣。
</pre>
<pre data-sec="p">
篇名：癰疽
本文：發於膺，名曰甘疽。色青，其狀如榖實𧁾迭A常苦寒熱，急治之，去其寒熱
　　　，十歲死，死後出膿。
</pre>
<pre data-sec="p">
篇名：癰疽
本文：發於脅，名曰敗疵。敗疵者，女子之病也，灸之，其病大癰膿，治之，其中
　　　乃有生肉，大如赤小豆，剉陵翹草根各一升，以水一斗六升煮之，竭為取三
　　　升，則強飲厚衣，坐於釜上，令汗出至足已。
</pre>
<pre data-sec="p">
篇名：癰疽
本文：發於股脛，名曰股脛疽。其狀不甚變，而癰膿搏骨，不急治，三十日死矣。
</pre>
<pre data-sec="p">
篇名：癰疽
本文：發於尻，名曰銳疽。其狀赤堅大，急治之，不治，三十日死矣。
</pre>
<pre data-sec="p">
篇名：癰疽
本文：發於股陰，名曰赤施。不急治，六十日死。在兩股之內，不治，十日而當死
　　　。
</pre>
<pre data-sec="p">
篇名：癰疽
本文：發於膝，名曰疵癰。其狀大，癰色不變，寒熱，如堅石，勿石，石之者死，
　　　須其柔，乃石之者，生。
</pre>
<pre data-sec="p">
篇名：癰疽
本文：諸癰疽之發於節而相應者，不可治也。發於陽者，百日死；發於陰者，三十
　　　日死。
</pre>
<pre data-sec="p">
篇名：癰疽
本文：發於脛，名曰兔嚙，其狀赤至骨，急治之，不治害人也。
</pre>
<pre data-sec="p">
篇名：癰疽
本文：發於內踝，名曰走緩。其狀癰也，色不變，數石其輸，而止其寒熱，不死。
</pre>
<pre data-sec="p">
篇名：癰疽
本文：發於足上下，名曰四淫。其狀大癰，急治之，百日死。
</pre>
<pre data-sec="p">
篇名：癰疽
本文：發於足傍，名曰厲癰。其狀不大，初如小指，發，急治之，去其黑者；不消
　　　輙益，不治，百日死。
</pre>
<pre data-sec="p">
篇名：癰疽
本文：發於足趾，名脫癰。其狀赤黑，死不治；不赤黑，不死。不衰，急斬之，不
　　　則死矣。
</pre>
<pre data-sec="p">
篇名：癰疽
本文：黃帝曰：夫子言癰疽，何以別之？歧伯曰：營衛稽留於經脈之中，則血泣而
　　　不行，不行則衛氣從之而不通，壅遏而不得行，故熱。大熱不止，熱勝則肉
　　　腐，肉腐則為膿。然不能陷骨髓，不為焦枯，五臟不為傷，故命曰癰。
</pre>
<pre data-sec="p">
篇名：癰疽
本文：黃帝曰：何謂疽？歧伯曰：熱氣淳盛，下陷肌膚，筋髓枯，內連五臟，血氣
　　　竭，當其癰下，筋骨良肉皆無餘，故命曰疽。疽者，上之皮夭以堅，上如牛
　　　領之皮。癰者，其皮上薄以澤。此其候也。
</pre>
